text:
ناتھ جی تہ پیاری دۅشوے ٲسۍ ٹی وی یس پیٹھ چھکر وچھان– آ وچھانے ٲسۍ، بوزان نہ شاید کینہہ تکیازِ آواز آسہِ ہٲس سیٹھا لۅتہِ تھومژ۔ مگر ہنگہ منگہ گیہ اکی وزِ زہ بجہ آوازہ یمہِ سیتۍ دۅشویو وۅٹھ ہش کٔڈ۔ اکھ دژ اپارِ کچنس منز پریشر ککرن زورہ چکھ، بییہ گوٚو بنمس برس زورہ ٹھس۔ پیاری ؤژھ تھوٚد تہ کچنس منز کٔرن گیسچ ریہہ لوٚت۔ ناتھ جی پراریو کینژس کالس مگر ییلہ نہ کٲنسہِ ہند آلوے گوٚو نہ کھوٚتے کانہہ ہیرن سہ تہِ ووٚتھ رسے تھوٚد۔
"کوٚت گژھکھ؟” پیاری پرژھس۔ سۅ ٲس کچنہ پیٹھہ واپس ترمژ۔
"بۅنہ گوٚو دروازس ٹھس مگر نوٚنے زن دراو نہ کانہہ۔”
"اگر کانہہ آسہِ ہے پانے کھسہِ ہے۔ بیہہ پتھر۔”
مگر ناتھ جی بیوٹھ نہ پتھر۔ سہ گوٚو وارہ وارہ دارِ کن۔ پیاری کھژ زیادے ژکھ تہ سۅ لج پانس سیتۍ دور دور کرنہِ– روزۍتن اتی نس دارِ سیتۍ درہ لٔگتھ۔ لوکن چھا کانہہ کار زِ یور یِن امس سیتۍ سخن کرنہِ– تمہِ ہررٲو ٹی وی یس آواز۔ چھکرِ گٔر زن ٲس سازو بدلہ وچھ ژیٹان۔ کلہ گلناوان گلناوان ٲس بڈِ ہٹہِ گیوان۔ یا تلہِ خنجر تہ مارے نتہ سانہِ شباہ روزے۔
ناتھ جی ین مژرٲو دٲر۔ سندیا وق تہِ اوس ڈلُن ہیوٚتمت۔ تس گوٚو نہ کینہہ درینٹھۍ۔ مگر دروازس ہے اوسس وارہ کارہ ٹھس گوٚمت کِنہ یہ اوس محظ تسند برم؟ تس پھوٚش اکہِ لٹہِ بییہ گلہ چھانہ سنز یمۍ تور تہ سپرنگ صحیح پاٹھۍ لٲگمتۍ ٲسۍ نہ۔ نیبرۍ کنۍ اگر اتھے یوت لاگوس یہ دروازہ چھہ پانے مژراونہ یوان تہ پتہ ٹاس کٔرتھ واپس دنہ یوان۔ ممکن چھہ ونکٮس تہِ ما آسہِ کٲنسہِ وتہِ پکونۍ اتھ زٲنتھ مٲنتھ دکہ دیتمت زِ وۅلا توتہِ کرون ماسٹر جی پریشان۔
ناتھ جی ین ترٲو نیبرمہِ کچہِ وتہِ کن نظر۔ پتہ تتھ بجہِ تلہ سڑکہِ کن یتھ سیتۍ یہ کٔچ وتھ رلان ٲس۔ اتھ سڑکہِ اپارِ آسہ دور تام ویرے ویرِ۔ اجہِ خۅشکی پیٹھ تہ اجہِ آسہ آبس منز۔ پتہ بیاکھ سڑک تہ سوٚتھ تہ اپارِ ویتھ۔ ویتھہِ اپارِبٔڈ جرنیلی سڑک تہ تتھ سیتۍ کۅہ دامنس تل فوجی ہسپتال، کینٹین تہ افسرن ہندٮن کواٹرن ہنزہ تندلہ۔ مگر یمہ کچہِ وتہ، بجہ تلہ سڑکہ، یم ویرِ وار بیترِ چھہِ تیلی بیوٚن بیوٚن بدِ نیران ییلہ دہلۍ گاش آسہِ۔ ونکٮن چہ انہِ گٹہِ منز اوس سورے کینہہ یکسان گومت۔ صرف ٲسۍ تھزرس پیٹھ استادہ فوجی افسرن ہندۍ کواٹر بجلی گاشہِ کنۍ ننۍ نیران۔ یہے اوس انہِ گٹہِ کہ سٔدرہ اپارِ کیہتام زول ہیو باسان۔۔۔
"چھا کانہہ؟” پیاری پرژھس۔ ناتھ جی ین کوٚر کلہ گلنٲوتھ نکار۔
"ادہ تیلہِ کونہ چھکھ دٲر دوان؟ تٍر ہے چھیہ اژان۔”
مگر ناتھ جی ین کٔر نہ دٲر بند۔ سہ ووٚتھ پیاری کن۔”خبر ژیہ چھیہ پے۔ شامس چھہ یپارۍ وچھن لایق نظارہ آسان۔ دور ویتھہِ اپارِ چھہ آرمی ایریاہک بجلی گاش برابر بمبیہ ہند برم دوان۔”
"یہ کر چھکھ ژہ بمبیہ گوٚمت زِ یتیک نظارہ تہِ چھے تتیک برم دوان؟”
"میہ کر ووٚن بہ چھس بمبیہ گوٚمت۔ممکن چھہ کنہِ فلمہِ منزما آسٮم تتیک یتھے نظارہ وچھمت یا پانے ما آسٮم باسیومت زِ انہِ گٹس منز آسہِ سمندر بٹھس پیٹھ میرین ڈرایو ک بجلی گاش یتھے پاٹھۍ سجان۔”
"پرسکہِ تہ پرارۍ سکہِ وندہ ہے کریونے زارہ پارہ۔ گژھۍ زِ ہے۔” پیاری ووٚنس لۅتی۔
ناتھ جی ین کٔر دٲر بند۔ آو تہ بیوٹھ پننہِ جایہ۔ برنزس کھنڈس کٔرن ژھۅپہ تہ پتہ دیتُن سوالہ سیتۍ پیاری ہندس سوالس جواب۔ "کتھہ پاٹھۍ گژھہ ہا؟ پریتھ ریتہ چھہ مکانہ کے ساس ساس نکھہ آسان والُن۔ وندہ چٮن چھٹین منزے چھہ انسان دۅن ژۅن گروپن ٹیوشن ہیکان رٔٹتھ۔ بییہ ییتہِ کُس تھوہ ہون؟”
"خیر یہس آو بۅنہ کرایہ دار۔”
"آ۔ آو ہے۔مگر آونا یہس۔” ناتھ جی ین تروو وۅش۔ پیاری تہِ ووٚتھ اندرۍ کیہتام تچھن ہیو۔ سۅ تٔر اپور کچنس منز تہ کوٚرن گیس ژھیتہ۔
ناتھ جی ین اوس کتابو تلہ لۅتی اٹلس کوٚڈمت۔ تتھ منز شمالی امریکہک صفحہ کٔڈتھ ہیژون نقشہ وچھنُے زِ پیاری تٔر گیس ژھیتہ کٔرتھ واپس۔ ناتھ جی ین تھوو اٹلس رسے تخت پوشس نکھہ ریکس پیٹھ اکس رجسٹرس تل ژورِ۔
"بتہ کر باگۍ کھیکھ؟” پیاری پرژھنس۔
ناتھ جی ین دژ ٹی وی ہس کن نظر۔ کستام مٲہر اوس کھادِ ہندۍ قسم ویژھناوان۔ "ونہِ کیا گوٚو۔ ونہِ چھیہ نہ ستھ تہِ بجیمژہ۔”
"ادہ تیلہ کرہ پتہ پہن سیُن گرم۔”
"سیُن کیا چھہ؟”
"یہ صبحنس اوس۔ دۅہلہِ ہے ونیومے گژھ ان پاو کھنڈ۔ ما أنتھ۔”
ناتھ جی ین ترٲو پیاری کن دولہ نظر۔ یمہِ سیتۍ سۅ پزۍ پاٹھۍ کھوژ تہ کھوژان کھوژانے ووٚننس۔ ’’آہن سا۔ ژہ کھیزِ ہے۔ میہ چھہ نہ خۅش کران ۔ نتہ کیا کٲنسہِ چھمہ ٹھاک کوٚرمت؟”
"خۅش کیازِ چھے نہ کران۔ تمیک پاپھ تہِ ہے چھے میۍ۔ اگر نہ تمہِ دۅہہ نیرتھ آسہِ ہم ژوٚلمت زِ یپارۍ کنۍ چھہ پارۍ گامہ کاکہ پورہ تہ دوٚیمٮن جاین ننہِ وانن۔۔۔”
"تلسا مہ پاوتم بییہ یاد۔ میہ ہسا چھے خبر کیا گژھان۔”
ناتھ جی ین وچھ پیاری ٲس پزۍ پاٹھۍ د61نن ہش گامژ۔ بۅنہ گوٚو دروازس بییہ ٹھس۔ ناتھ جی گوٚو ہکہ تھوٚد ؤتھتھ۔
مگر پیاری بیہنوو پتھر۔ "یہ چھہ نہ سون دروازہ۔ یہ چھہ میر صابنٮن ہند دروازہ۔”
"ژیہ کتھہ پاٹھۍ توٚرے فکرِ؟”
"اچھن چھم گاش سوریومت، مگر کن چھی میہ تیز۔ دوٚہۍ دۅہس چھیس صرف یمنے ٹھسہ برن ہنز ٹاسہ راے بوزان آسان۔ وۅنۍ تگیم نا یوت تہِ پرزہ ناوُن زِ کس ٹھس کمہِ برک چھہ؟ چانۍ پاٹھۍ ما چھیس دوٚہۍ دۅہس سکولس منز آسان۔”
"اوہ سکولس چھس ترٹھ ژھنان۔ یہ چھیم ہیڈ ماسٹری اٹس کھژمژ۔ توتہِ چھس ڈاین ترٮن بجن تامے واپس یوان۔ خبر کر ییہِ کانہہ منسٹر یا افسر ڈایہ بجہِ پتہ انسپیکشنس تہ خبر کر کرن میہ نوکری منزہ جواب۔ یہ کیا نوِ ہفتہ چھہ کارتک پُنم۔ ساری ماسٹر چھہِ ونان زِ تمہِ دۅہہ روزو پانپرے تہ چھاوو زونہ گاشس منز کۅنگہ پھلے۔ مگر بے چھسکھ پھیش دوا”
"خبر کیازِ؟”
"ژہ کیا کرکھ ییتہِ کنی زنۍ؟”
پیاری ڈٲج کتھ۔ وژھس۔”وۅتھ نیبرمس برس تہ اندمس دروازس، دۅشونۍ تھو ہانکل۔ وۅنی ییہ نہ کانہہ۔”
ناتھ جی یس اوس پزۍ پاٹھۍ پننہِ جایہ بہت زِ از ییہ تمن نش کانہہ نتہ کانہہ۔ کانہہ ٲشناو، یار دوس یا پرانہِ محلک کانہہ زانۍ کار۔ از بٹہ وار دۅہ تہِ ٲس چھٹی۔ پگاہ چھیہ آتھوار۔ ینہ والۍ یِن ازۍ پگہک چھہ نہ سوالے۔ کس یژھہِ صبحس مہابھارت سیریل تہ دۅہلہِ فلم ترٲوتھ گرِ نیرُن تہ یور گارۍ گاٹھس یُن؟ مگر از تہِ زن آو نہ کہنے۔ خبر کیازِ؟
"دوٚپمے وۅتھ لۅتہِ دِ دروازن ہانک۔”
پیاری ہنز آواز بوزتھ زن گوٚو ناتھ جی ہشار۔”ناے خبر بنم گپتا جی ماییہ۔ تمۍ اوس میہ ووٚنمت زِ سہ ما ییہ ہفتس کھنڈس تامے واپس تہ جیمہِ پیٹھہ کیا واتہِ ٲٹھ نو بجے برونہہ۔”
پیاری بیٹھ ناتھ جی ینۍ یہ کتھ بارۍ تھپھ ہش۔ حالانکہ کتھ ٲس بالکل اپز۔ امرتسر نیرنہ برونہہ اوس گپتا جی ین ناتھ جی یس صاف ووٚنمت زِ سہ ییہ بلہ بیترِ وگراونہِ وۅنۍ مارچسے منز کشیرِ۔
"یہ تہِ گوٚو کرایہ دارے۔ کراے چھہ پورہ ؤریچ دوان مگر کل ؤریس منز آسہِ نہ پنژاہو شیٹھو دۅہو علاوہ ییتہِ روزان۔”
"سۅے تہِ چھیہ پریشانی۔” ناتھ جی ین اوٚن اخبار تہ سہ برونہہ کنہِ رٔٹتھ ووٚن پیاری۔ "کرایہ دار تھویو امہِ باپتھ زِ رٲچھ روزِ مگر وۅنۍ چھہِ اسی پننہِ گرِ گرویٹھ سیتۍ سیتۍ تسندس سامانس رٲچھ کران تہ بییہ سندس مکانس چوکۍ دری کران۔”
"بییہ سندس مکانس چوکۍ دری کران؟” ناتھ جی گوٚو حیران مگر ییلہ کتھ فکرِ تٔرس سہ روش پیاریہِ۔ "یتھہ پاٹھۍ گژھن نہ بیوقوفی ہنزہ کتھہ کرنہِ۔ عقلہِ گژھہِ کٲم ہینۍ۔”
ناتھ جی ین دیت اکہ طرفہ عقلہِ کٲم ہینک مشورہ۔ مگر بییہ طرفہ گٔیس پننہِ اچھ تہِ أدرِ۔ عینک تھوٚد تلتھ وۅتھرووُن لۅتی اوٚش ۔ پتہ لوگن بییہ عینک تہ ہیوٚتن اخبار پرُن۔ پیاری تہِ ؤژھ تہ کچنہ منزہ آیہ توٚملہ تھال ہیتھ ۔ سۅ بیچھییہ توٚمل ژارنہِ مگر ٹیوب لایٹہِ تل تہ آیس نہ کنہِ یا کنہ بوزنہ۔ ناتھ جی ین تل پننیو اچھو پیٹھہ عینک تھوٚد تہ پلنووُن زنانہِ۔ پیاری لج وۅنۍ عینک لٲگتھ توٚمل ژارنہِ۔ ناتھ جی ین تھوو اخبار ؤٹتھ تہ لوٚگ ٹی وی وچھنہِ۔ کستام ڈاکٹر اوس تمن بیمارٮن ہنز ویژھنے کران یہندۍ شکار زیادہ تر بڈی چھہِ سپدان۔ یمن علامژن کن ڈاکٹر اشارہ اوس کران، تم باسییہ ناتھ جی یس پانس تہِ۔ سہ ووٚتھ تھوٚد تہ کوٚرن ٹی وی بند۔
اخبار ؤٹتھ تہ ٹی وی بند کٔرتھ باسیوو ناتھ جی یس پنن پان بیکار تہ بیقرار۔ پیاری سیتۍ کرِہے کتھہ مگر سۅ ٲس توٚمل ژارنس سیتۍ آوٕر۔ لہذا لوٚگ پانہ سے سیتۍ سوچنہِ زِ یور شہرہ نش یوت دور مکانہ بنٲوتھ کوٚرا تمۍ جان کِنہ ناکارہ۔ پزر چھہ زِ تہنز پرانۍ لٔر ٲس نہ لٔر بلکہ آوسیمژن لبن پیٹھ استادہ میژِ کجابا یس دیہ سنزِ دیایہ کنۍ دٔرتھ اوس۔ اگر کنہِ کٹھس منز کانہہ بٲژ یتھے لرِ پھرُن دیہِ ہے سارۍ سے لرِ اوس الہ الہ گژھان۔ اوے تہ بہریوو نہ سہ نیتھرہ پتہ واریاہس کالس پیاری برونہہ کن گژھنسے۔ مگر تہِ کٔرتھ تہِ کڈۍ دۅشوے بٲژو تتھۍ کجابس منز پنژاہ دونزاہ ؤری۔ تتۍ زاو بِٹہ، تتۍ بڈیوو سہ۔ مگر ییلہ سہ ٹرینگ پورہ کٔرتھ نیبرے نوکری لوٚگ تمۍ ووٚننکھ صاف زِ یوٚتام تم تتھ پرانہِ لرِ منز چھہِ، توٚتام ییہ نہ سہ زانہہ تہِ کشیرِ۔ ناتھ جی ین تہِ سونچ پننہِ جایہ زِ وونۍ چھہ بِٹس نیتھرکرنُے۔ کٲنسہِ ہنز کور یتھ کجابس منز اننۍ گییہ پزۍ پاٹھۍ مندچھے۔ یہ داش نداش اوسس تہِ تہِ خرچ کٔرتھ بییہ دون لچھ رۅپیہ قرض ہیتھ کوٚرن اکھ دپور مکانہ استادہ تتھ جایہ یۅسہ برونٹھ گام ٲس یوان ماننہ مگر وۅنۍ چھیہ شہرسے منز شمار سپدان۔ تہ بِٹہ؟ نہ کوٚر تمۍ نیتھرے تہ نہ آو کشیرِ بسنہِ۔ پرٲرس آو ریتس کھنڈس۔ مگر پرُس رود کل سداہن دۅہن۔ تہ یہس؟ یہس گٲس وۅنۍ زہ رٮتھ کینڈا گٲمتس۔ زانہِ بھگوان تورہ کر ییہ واپس؟ ییا کِنہ کہنی نہ!
"وشناوا تیلہِ سیُن؟” پیاری ٲس توٚملہ تھال ژٲرتھ مۅکلیمژ۔ تمہِ تل اچھو پیٹھہ عینک تھوٚد تہ دتُن ناتھ جی یس واپس۔
"یہ کیا گۅڈہ بوزو خبر۔” ناتھ جی ین لوگ اچھن عینک۔ اخبار وہروون بروننہ کنہِ۔ بیک وقت لوٚگ ٹی وی پیٹھہ خبر بوزنہِ تہ اخبار پیٹھہ خبرن ہنزہ سرخی پرنہِ۔ ییتس کالس سہ کاشر تہ اردو خبر ہ بوزتھ تہ اخبارہ کس گۅڈنکس تریمس پٲنژمس، نوۍ مس تہ دہمس صفحس پیٹھۍ پیٹھۍ نظر دتھ مۅکلیوو تیتس کالس ٲس پیاری تہِ تخت پوشس پیٹھ تسندِ باپتھ تہ بۅنہ کنہِ پننہ خاطرہ بستر ترٲوتھ مۅکلیمژ۔
"بلۍ چھیکھ دوٚیم بستر تراوان۔” ناتھ جی ین ووٚننس کھوژۍ کھوژۍ۔ "ژہ تہِ آ ستہ میانۍ سے بسترس منز اژان۔”
"ژیہ چھے دوتھ وژھمژ۔‘‘ پیاری کھوٚت پزۍ پاٹھۍ شرارت۔
ناتھ جی ین دیت اتھہ سیتۍ ڈیکس ٹاس۔”یہے تہ رودم طمع۔ زانہہ آسہِ ہی میانۍ کتھ فکرِ ترمژ۔ میون مطلب اوس زِ دۅہے دۅہے زہ زہ بستر تراونۍ۔ ترییہ ترییہ ژورِ ژورِ دۅہہ زہ ز لیفہ وورِ زہ ز شاندہ گنڈۍ وورِ زہ ز ک کپرژادرِ چھلنۍ۔۔۔ژہ چھیکھہ وۅنۍ ییژ کٲم ہیکان؟ اگر ژہ تہِ آسہ ہکھ میانۍ سے بسترس منز اژان کامہِ گژھہِ ہی نصفا نصف فرق۔”
"کر، وۅنۍ بوٗز‘‘ پیاری دیت تتھہ پاٹھۍ یل زِ ناتھ جی یس پییہ وہ پن61ژہ ؤری برونٹھم پیاری یاد۔ سہ ووت خیالن منز خبر کوٚت۔
"دوٚپمے بہ وشناوے سیُن۔ پتہ کر کھیمو بتہ؟”
"وشناو۔ کھیتھے ژھنو۔” ناتھ جی ین دیت پیاری جواب تہ پتہ ووٚنن پانس سیتۍ لۅتہِ لۅتہِ۔ "سارے راتھ زن پییہ پیٹھہ۔ پیۍتن۔”
بتہ کھیتھ اوس ناتھ جی دلہِ ہنز خبر بوزانے زِ پیاری تٔر کچنہ منزہ بانہ مٲنجتھ۔ ’’ژہ چھکھہ ونہِ بہتے؟”
"ونۍ کیا کرہ بہ شوٚنگتھ؟”
"توتہِ اژۍزِ ہے بسترس منز۔ وشنیر گژھہِ ہی۔”
ناتھ جی ووٚتھ ٹی وی کوٚرن بند۔ بسترس منز ژاو مگر اتھس کیتھ تُجن اکھ رحسٹر۔
"کراہ بجلی ژھیتہ؟” پیاری پرژھس۔
"کر۔ بہ زالہ ٹیبل لمپ۔ میہ چھیہ سکول کٮن کاغذن نظر دنۍ۔”
پیاری کٔر ٹیوب لایٹ ژھیتہ۔ ناتھ جی ین زول ٹیبل لمپ تہ لوٚگ رجسٹر ورق پھرنہِ۔
"روز ژہ ہشارے۔ بہ چھیس ژھینتھ پیمژ۔” پیاری ووٚن تہ ژایہ پننہ نس بسترس منز شۅنگنہِ۔
"گٔژھکھ نا ژھیننۍ۔ زہ ز لیفہ وورِ زہ ز کپرژادرِ تہ باقی پلو ڈیر چھلنۍ چھا ٹھٹھہ کتھا! ”
پیاری دیت لرِ پھرُن تہ تھر کٔرن ناتھ جی یس کن۔ ناتھ جی یس توٚر نہ فکری زِ تسنز کتھ بوزۍ تھے دیتا امہِ لرِ پھرُن کِنہ پزی اوسس نندرِ وار آمت۔ تمۍ تھٔو لۅتی رجسٹر ؤٹتھ تہ بییہ اکہِ رجسٹر تلہ کوٚڈن سہ اٹلس یس ٲدۍ اوسن ژورِ تھوومت۔ شمالی امریکہک نقشہ کڈتھ لوٚگ تتھ وارہ پاٹھۍ سننہِ۔ یہ گوٚو کنیڈا، تہ یہ گیہ امچ رازدانۍ۔۔۔اوٹاوا۔۔۔۔تہ یہ گوٚو ہیلی فیکس ییتہِ ونکٮن بِٹہ آسہِ۔ اوٹاوا پیٹھہ چھہ نہ زیادہ دور۔ بییہ چھہہ سمندر بٹھس پیٹھ۔۔ یا سمندر بٹھس نکھے اکھ زوا ہیو۔ یمہِ کنۍ ہیوٚر شمالس منز آسنہ باوجود تتیک آب ہوا معتدل آسہِ بمبیہ ہیوے۔ ادہ سا جانے گوٚو۔ بِٹہ بچور چھہ تٍرِ کیت سیٹھا لیوٚژ۔ بییہ آسہِ بمبیہ ہندۍ پاٹھۍ تتہِ تہِ سمندر اپارِ زولے زول باسان۔ ہنگہ منگہ پیوٚو ناتھ جی یس حیس زِ تس چھہ خبر کیا گوٚمت۔ تسندس منس منز چھہ ہر وزِ سے اکھ منظر وۅتلان یتھ منز کرہنہِ سٔدرہ اپارِ زولے زول چھہ آسان۔ شاید ما چھہ امیک وجہ یہ زِ تس چھہ زول، بجلی گاش، نٔنس آکاشس تل سریہِ سند پراگاش، بترٲژ پیٹھ خۅشیوُن وشن وشن تاپھ۔۔۔ سورے کینہہ خۅش کران۔ شاید چھہ سہ یہ سورے کینہہ چھاوُن یژھان مگر چھاوے تہ چھاوہ کتھہ پاٹھۍ؟ یہ سورے کینہہ چھہ اپارِ۔ سہ چھہ پانہ یپارِ تہ منزچھہ انہِ گٹہِ ہند ٲنتھہ روٚستے سمندر۔۔۔
"پییہِ نندر؟ دپان ہے اوسکھ ونۍ کیا کرہ شوٚنگتھ؟” پیاری ہنز آواز بوزتھ گوٚو ناتھ جی ہشار۔ تس ٲس پزی زِپھ گٲمژ۔
"ووٚتھ کمۍ تام مژروو دروازہ۔ دہۍ دۅہس تہ راتۍ راتس چھکھ ہانکلہ وژھے ترٲوتھ خبر کمن دردلن پراران آسان۔ لوکن چھہ نہ کانہہ کار زِ ژیہ نش ینے یور مسایہ ژٹنہِ۔ ووٚتھ وۅتھان کونہ چھکھ؟ یوٚتام کانہہ لوٹھ کٔرتھ گژھہِ۔” پیاری ٲس بسترس منز نیبر نیرتھ دورہ دور کران۔
گپتا جی ما آو پزی پاٹھۍ؟ ناتھ جی ین تج ٹارچ تہ ووٚتھ بۅن۔ پیاری کٔر ہمت۔ دٲر مژرٲوتھ دژن ژٕرنہِ کنۍ بۅن کن نظر۔ کیہتام ژھایہ جوراہ گٔیس درینٹھۍ۔ اکھ ژھوٚٹ مگر وہرٲوتھ ہش۔ بیاکھ تھٔز مگر شرۅکیمژ زن۔ مگر ییلہ ناتھ جی نہِ زیوِ ہدِ ہدِ ۔ ہے ژیہ چراغ بیگ پیوٚن بوزُن تمہِ تروو پھرکھ تہ دٲر بند کٔرتھ ژایہ واپس بسترس منز۔
گاو کڈتھ نیبرمس برس تہ بنمس برس ہانکل دتھ ییلہ ناتھ جی واپس کھوٚت، پیاری پرژھنس۔ "یمن چھنا پرژھنَے؟ راتس تہِ چھیہ ہٹرِ ہٹرِ آسان پھیران۔ یس گور یمن صبحس دۅد چھہ ہیوان سہ چھنا شامنس وچھان زِ تلا یم ہے گیہ تہ کوٚت گیہ؟”
"تیلہِ کیا گٔیوو ییلہ یم دۅد آسہ ہن دوان۔ ” ناتھ جی یس ژوٚل وۅش نیرتھ۔ “یم چھیہ ہۅچھمژہ گٲو تہ توے چھیہ یتھہ پاٹھۍ حال حیران تہ پرژھینہِ۔”
پیاری تہِ تروو وۅش۔
"توتہِ پییہ یہس جان بارش۔” ناتھ جی ین تھوو پنن کلامہ جاری۔ "نتہ پرُس یۅسہ ہۅکھے ؤژھ تمہِ کنۍ درۅگیوو گاسہ تیوت زِ گوریو تہ گریستیو ژھنۍ یلہ ہۅچھمژہ گاوہ تہ بٔڈہ داند پجن کنتھ ۔ تنے کیا چھہِ پارۍ گامہ، کاکہ پورِ، کیلر ننہِ وانہ یہ بلاے آسان کننۍ۔”
ناتھ جی ین رٔٹ زیو دندس تل مگر کتھ ٲس تسندِ مۅکھہ منزہ نیرتھ ژجمژ۔ تمۍ دژ کھوژۍ کھوژۍ پیاری کن نظر مگر خبر کیازِ ٲس نہ ونکٮس تس دٕنن گامژ تہ موتن پھیورمت۔ تمہِ دیت تسنزِ کتھہِ شانتی سان جواب۔ "پجن حوالہ کٔرتھ چھکِھ کھش کرناوان۔ یہ چھہِ تمن پیٹھ وۅپکارے کران۔ بوٚڈ وۅپکار۔ پرژھیوٚن ٲستھ پتھ کن ڈولنہ کھۅتہ چھنا شراکہِ سیتۍ ہوٚٹ ژٹناونے جان۔”
ناتھ جی یس باسیوو زِ پیاری چھیہ لیفہِ تل اندرۍ اندرۍ ودان۔ سہ ژاو لۅتی بسترس منز۔ ٹیبل لمپ کوٚرن ژھیتہ تہ کلہ نلہ ہیژن لیف۔
زمرے:افسانہ


c: text/html

text:
کَن
کَن چھُ اَکھ تان یُس وِٹیبولر سِسٹَمُک اِستِمال کٔرِتھ میملَن مَنٛز جسمُک توازن چھُ مُمکن تھاون تہٕ بوزنَس مَنٛز مَدَتھ کَران۔ میملن مَنٛز چھُ کَن عام طور ترٛؠن حصن مَنٛز بیان کرنہٕ یوان۔ بیٖروٗنی کَن، درمیٲنؠ کَن تہٕ اۆنٛدروٗنی کَن۔ بیرونی کَن چھُ کَنہٕ فیژ تہٕ کَن نالہِ ہُنٛد بنیومُت آسان۔ چونکہ زیٛادٕ تر جانورن مَنٛز چھ صِرِف کَنُک بیٖروٗنی حِصہٕ اَتھہٕ یِوان، لہذا چھُ لفظ "کَن" چھُ اکثر صِرِف بیٖروٗنی حصس کُن اِشارٕ کَران.[1] درمیٲنؠ کَنَس مَنٛز چھِ ٹمپینک نٲلؠ تہٕ ترٛے أڈؠ جہِ آسَن۔
کَنَن ہیٚکہِ بؠمٲرؠ تہٕ لٕگِتھ یِمَن مَنٛز اِنفیکشن تہٕ صدمٲتی نقصان شٲمِل چھِ۔ کَنَن ہٕنٛز بؠماریہِ ہیٚکَن کَنَس نقصان، ٹیننٹس تہٕ توازنٕچ خرٲبی کٔرِتھ یتھکن ورٹیگو، حالانکہ یم حالتھ ہیٚکَن دؠماغَس تہٕ باقٕے نٲرَن تہِ نوقصان واتٕنٲوِتھ.
- ↑ "Ear". Oxford Dictionary. Archived from the original on 18 July 2012. Retrieved 25 February 2016.

robotstxt: allowed

filter: keep


text:
پرٮ۪ٚتھ کانٛہہ قوم یا سماج چُھ پننہِ زَبٲنۍ سۭتۍ پَرزٕناونہٕ یِوان ـ (کٲشُر)چُھ کٲشرِ قومٕچ زَبان ـ تٲریٖخی لِحاظہٕ ییٚلہِ وٕچَھو کٲشِر زبان چھِ سٮ۪ٹھاہ پرٲنۍ زبان ۔ تٲریٖخی حوالو کنۍ چُھ امیُک پَے جیا پیڈا سٕندِس وقتس تام میلان تہٕ کیٚنژَو لِسٲنی شہادتَو کِنۍ چُھ باسان زِ یہِ چِھ ڈایہ پٮ۪ٹھہٕ ترےٚ ساس ؤری پرٛٲنۍ ـ
کٲشِر زَبان چھَ ریاست جموں و کشمیٖر کِس کشمیٖر صوبَس منٛز بولنہٕ یِوان۔ کٲشِر زبان چھےٚ ترٮ۪ن بولنہٕ کٮ۪ن قٕسمَن منٛز تقصیم کرنہٕ آمٕژ۔ یِمَن زَن مَراز، کامراز، تہٕ یَم راز ونان چھِ۔ یِمَن قٕصمَن چھےٚ پانہٕ وٲنۍ واریاہ کم فَرَق۔ یَم راز یۄسہٕ زَن سرینَگرَس منٛز بولنہٕ چھےٚ یوان چھَ کتابہٕ ،اخبار، رسالہٕ بیترِ لیکھنَس منٛز استعمال کرنہٕ یوان۔
کٲشِر زبان ٲس گۄڈٕ شارداہ تحریرَس منٛز لٮ۪کھنہٕ یوان مَگَر وۄنۍ چھےٚ یہِ PERSIO ARABIC تحریٖرَس منٛز لٮ۪کھنہٕ یوان تہٕ یَہوے تحریٖر چھُ کتاب ،اخبار، رسالہٕ بیترِ لٮ۪کھنَس منٛز استعمال گَژھان۔ بیاکھ تحریٖر چھُ DEVANAGRI یُس زَن کینٛہہ کٲشِرۍ پنڈِت وُنہِ تہِ کتابہٕ لیکھنَس منٛز استعمال کران چھِ۔
کٲشُر کمپیوٗٹرَس پٮ۪ٹھ لٮ۪کھنہٕ خٲطرٕ اوس وٕنیُک تام صِرف اِن پیج سافٹ ویرُک اِستعمال کرنہٕ یِوان ییٚمہِ کہِ وَجہ سۭتۍ أسۍ ٲسۍ نہٕ کٲشُر ہیکان کمپیوٗٹرَس پٮ۪ٹھ پورٕ پٲٹھۍ لیکھِتھ۔ مَگَر وۄنۍ چھُ امہِ خٲطرٕ با ضٲبطٕ اکھ فانٛٹ بناونہٕ آمُت یَتھ زَن آفان (AFAN)ناو چھُ۔ یہِ چھُ کٲشرِ زبانہِ خٲطرٕگۄڈٕ نیُک فانٛٹ تہٕ اتھ بہتَر بناونہٕ خٲطرٕ چھےٚ کٲم وُنہِ تہِ جٲری۔ تہٕ یِہوے فانٛٹ چھُ ییٚمہِ وٮ۪ب سایٹہِ (WEB SITE)خٲطرٕ تہِ استعمال گَژھان۔
پرٮ۪ٚتھ کانٛہہ قوم یا سماج چُھ پننہِ زَبٲنۍ سۭتۍ پَرزٕناونہٕ یِوان ـ (کٲشُر)چُھ کٲشرِ قومٕچ زَبان ـ تٲریٖخی لِحاظہٕ ییٚلہِ وٕچَھو کٲشِر زبان چھِ سٮ۪ٹھاہ پرٲنۍ زبان ۔ تٲریٖخی حوالو کنۍ چُھ امیُک پَے جیا پیڈا سٕندِس وقتس تام میلان تہٕ کیٚنژَو لِسٲنی شہادتَو کِنۍ چُھ باسان زِ یہِ چِھ ڈایہ پٮ۪ٹھہٕ ترےٚ ساس ؤری پرٛٲنۍ ـ


text:
بہ اوسس کرہ پیٹھہ نیب آنلاین پیش کرُن یژھان۔ یہ بنوو ممکن مظفر عازم صابن، یمو بیہ لوث محنژ سیتۍ کٲشرِ کہ خاطرہ نستعلیق تہ نسخ فانٹ بناوۍ تہ عام ورتاوہ خاطرہ تھٲوکھ پننہِ ویب سایٹہ پیٹھ دستیاب۔ امہ خاطرہ چھہ یہند شکریہ ادا کرُن ضروری۔ وۅمید چھیہ کشیرِ اندر ییہ یمن فانٹن تہ یمن فانٹن سیتۍ وابستہ عازم صابنس بنٲوۍمتس کیبورڈس فایدہ تلنہ۔
آنلاین نیب چھہ دۅیہ دۅیہ ریتۍ ؤریس منز شیہ لٹہِ شایع کرنہ یوان۔ امیک مواد چھہ پرنٹ ایڈیشن نیب نش الگ۔ ٹایپ کرنچ سہولت زیادہ دستیاب نہ آسنہ کنۍ چھہ مضمونن نگارن درخواست زِ تم سوزن پننۍ مضمون ورڈس منز پیٹھم کانہہ تہِ فانٹ ورتٲوتھ، نتہ ان پیجس منز۔ٹایپ کرۍ متٮن نگارشاتن منز گژھہِ نہ غیر ضروری زیرن، زبرن تہ پیشن ہند طومار آسن۔ یتھۍ نگارشات ین واپس کرنہ۔ آنلاین میگزینس منز تہ موجودہ کاشرس ادبی منظر نامس منز شامل گژھنہ خاطرہ سوزو پننۍ نگارشات لرِ دنہ آمتس ای میلس پیٹھ۔
یمن دۅشونی ایڈیشنن منز پیش کرنہ ینہ وٲلس موادس متعلق پرن والٮن ہنز راے چھیہ سانہ خاطرہ اہم۔
آنلاین نیب چھہ کھورِ طرفہ پیش۔ وۅزلہِ رنگہ کس لنکس کٔرو کلک۔
نیب ویب سایٹ کاشرس فانٹس منز پرنہ خاطرہ کریون "گلمرگ نستعلیق" فانٹ ڈاون لوڈ کٔرتھ پننہِ کمپیوٹرکس فانٹ فولڈرس منز نقل۔
خلوصہ سان۔ منیب الرحمن


text:
یتھ اسۍ اردو کاشرس منز افسانہ ونان چھہِ تتھ ہندی پاٹھۍ کہانی ونن چھہ دلچسپ تکیازِ اتھ منز چھہ افسانہ کس اکس اہم عنصرس کن اشارہ۔ یعنی افسانہ گژھہِ پزۍ پاٹھۍ اکہ واقعہک بیانیہ آسن۔ قاری گژھہِ افسانہ چہ پریتھ عملہِ، پریتھ موڈس پیٹھ یہ زاننہ خاطرہ وتاولہ سپدُن زِ امہ پتہ کیا گژھہِ۔ یہ تجسس چھہ کامیاب افسانک مقصد۔ افسانہ حقیقت نگاری پیٹھ مبنی ٲسِن یا علامت نگاری ہنز مثال، گۅڈنیک شرط چھہ میانہِ خیالہ امیک اکھ کہانی آسُن۔ افسانس منز آیہ تم کینہہ تجربہ ضرور کرنہ یمن منز کہانی ہند عنصر گالنہ خاطرہ واقعہچ فطری ترتیب مسخ کرنہ یا غیر فطری/شکستہ ترتیبہِ پیٹھ زور دنہ آو، مگر یم رودۍ بہرحال تجربے تہ بییہ چھہِ نہ یم تجربہ پریتھ وۅتھہ ونس افسانہ نگار سندِ خاطرہ ضروری۔ یم تجربہ چھہ نہ عام قاری سنز دلچسپی زیادہ برونہہ تام پانس سیتۍ پکنٲوتھ ہیکان۔ بیانیہ، کہانی تہ پلاٹس درمیان چھیہ نہ زیادہ فرق، تاہم ہیکو اشارتا ؤنتھ زِ کہانی چھیہ واقعاتن ہند سلسلہ، پلاٹ یہنز ترتیب تہ بیانیہ کلہم پاٹھۍ یہنز تعمیر یا ڈھانچہ۔ کہانی ہنز کتھ کٔرتھ چھہ یمنے کن اشارہ۔
یوتاہ افسانہ کہ خاطرہ کہانی لفظ دلچسپ چھہ، تیوتے چھہ کہانی ہندِ خاطرہ اردو کاشرس منز ورتاونہ ینہ وول لفظ افسانہ تہِ دلچسپ۔ اتھ منز چھہ افسانہ کس دوٚیمس اہم عنصرس کن اشارہ۔ یعنی کہانی گژھہِ نہ واقعہک ہو بہو (یتھہ پاٹھۍ چھہ تہ تتھہ پاٹھۍ) بیانیہ آسُن زِ یہ بنہِ اکھ رپورٹ۔ اخبارن منز تہِ چھہِ اسۍ خبرہ پران یم سانۍ دلچسپی اندس تام پانس سیتۍ پکناوان چھیہ۔ مگر یوٚت تام نہ کہانی منز کہانی کار سند تخییل شامل گژھہِ، یہ بنہِ نہ افسانہ۔ پیکر، تمثیل، استعارہ، علامت یم سٲری چھہِ تخییلکۍ نتیجہ تہ نمونہ۔ کنہِ ادبی صنفہِ منز چھہ یمن ہند دخل زیادہ کنہِ منز کم یا بدل آیہ۔ مگر یہ تہِ چھہ نہ ضروری زِ کہانی منز گژھہِ یہند دخل لازمی طور آسن۔ کہانی کار سند تخییل ہیکہِ سیٹنگ، واقعہ، کردار، ڈایلاگ، کنہِ تہ سطحس پیٹھ کہانی دلچسپ، فکر انگیز تہ غیر معمولی بنٲوتھ۔
کہانی تہ افسانس مقابلہ اگر کانہہ کاشر لفظ ژارون، ممکن چھہ «کتھ» لفظ ما روزِ زیادہ مناسب تہ موزون تکیازِ اتھ لفظس منز چھہ افسانہ کس تریمس اہم حالانکہ بحث طلب عنصرس کن اشارہ موجود۔ خبر اکہ کاشرِ افسانہ سۅمبرنہ ہند ناو «کتھہِ منز کتھ» آسن ما چھہ اتھۍ کن اکھ اشارہ۔ حقیقت چھیہ یہ زِ افسانہ گژھہِ پرن وٲلس کتھہِ منز کتھ پلناوُن۔ اگر یہ صرف اکہ واقعہک بیانیہ، دلچسپ سہی، بنہِ مگر پرن وٲلس تام پلناوِ نہ کانہہ کتھ، یہ بنہِ اکھ عامیانہ، معمولی درجک افسانہ۔ افسانس منز موجود کتھ یۅس اکثر کردارن، حالاتن، ڈایلاگ بیترِ چہ کشمکشہ ہند فطری نتیجہ آسان چھہ، چھیہ خالص حظہ علاوہ امیک فکری جواز پیدہ کران۔ یہ چھہ افسانک ساروے کھۅتہ مشکل تہ پرفریب عنصر۔ کتھ گژھہِ نہ الگ پاٹھۍ مقصد، اشتہار، نصیحت بننۍ بلکہ گژھہِ افسانہ چہ عملہ تہ کشمکشہ ہند فطری نتیجہ آسُن۔ یہے کتھ چھیہ قاری سندِ خاطرہ افسانہ کس نقطہ انکشافس پیٹھ نکتہ انکشاف بنان۔ یہ کتھ چھیہ، دوٚیمین لفظن منز، لۅکٹس بڈس پیمانس پیٹھ زندگی ہندین مختلف پہلوون منز معنہِ مطلب ژھارنچ کوشش۔


text:
صنف غزل یا امہ کس کُنہِ تہِ شعرس تنقیدی سام ہٮنک یُس روایتی طریقہ رودمت چھہ، سہ چھہ یۅہے زِ یا تہ امیک لفظہ معنی یا امیک کلہم معنی، خیال، مقصد یا موضوع ییہ بدِ کڈنہ۔ غزلہ سے یوت نہ بلکہ بیین اصنافن مثلا نظمہِ تہِ چھیہ یہے ادرہ کھل کرنہ آمژ۔امہ طریقہ نہ چھہ شعری متنک تخلیقی انہارے پرزناونہ آمت نہ چھیہ امچ کیفیتی درجہ بندی ممکن سپزمژ۔
وقتس سٍتۍ سٍتۍ چھیہ زندگی، سماجس تہ ادبس منز تبدیلیہ یوان روزان روزمژہ۔ ازۍکس تیز رفتار زمانس چھیہ تبدیلین ہنز رفتار تہِ بڈیمژ۔ ادبی تنقید تہِ رود کینہہ بنیادی تبدیلیہ قبول کران۔پرانۍ تنقیدی طریقہ تہ نظریہ چھہِ ٲخری شہہ ہٮوان۔ وۅنۍ چھہ یوان وچھنہ زِ شاعرانہ متنک لسانی نظام کیا چھہ، کیا کران چھہ، لفظن ہند ورتاو چھا ترسیلی کنہ تخلیقی نوعیتک؟ تنقیدک یہ طریقہ چھہ نہ شعرس پٮٹھ زورہ پشراونہ یوان بلکہ چھہ تخلیقی شاعری منزے بدِ کڈنہ یوان۔ کاشرِ زبانۍ منز چھہِ اولےژۅداہمہ صدی منزے للہ واکھ تہ شیخہ شرکۍ زبانۍ ہندِ تخلیقی ورتاوچ تہ تمہِ سٍتۍ اسراری تہ فرضی دنیا آسنک باس دوان۔ تمہِ پتہ آیہ حبہ خوتون، محمود گامی بیترِ خاص کٔرتھ صوفیانہ شاعری تخلیقک حق ادا کران تہ بییہ آگہی پرزلے زِ شعر چھہ لفظو تہ لفظن ہندِ ارتباطہ تہ تقاضہ سٍتۍ زاین لبان تہ معجزاتی طور اطرافن کن واش کڈان تہ اکھ ازانۍ تہ باگہِ بوٚرت تہ سرساوۍ تجربہ بنان۔ یہ تجربہ تہ امکۍ ممکنہ جات چھہِ لفظن، ترکیبن، استعارن تہ رمزن منز وٲتتھ آسان۔ پتہ چھہ اکھ ڈرامایی صورت حال فرضی متکلم، مخاطب، مخالف، مکالمہ، واقعہ تہ فضا ستٍۍ ونہِ یوان۔
یہ چھیہ سٮٹھا اطمنانچ کتھ زِ بزرگ شاعر امین کامل نہِ شاعری خاص کٔرتھ غزلہ شاعری منز چھہ تخلیقک رح رکانہ لفظن ژھایہ ژھایہ درینٹھۍ گژھان۔ میہ چھہ خیال زِ انگریزۍ زبان ٲسۍ تن یا اردو زبان یا کاشر زبان، ازکلچ شاعری چھیہ نہ تخلیقی تقاضہ پورہ کران۔ یہ چھیہ کلہم پاٹھۍ برونٹھے سونچمت خیال، contents (موضوع)، ردیف، قافیہ تہ وزنس منز ویپراوان تہ منظوم کلامکۍ (versification) امبار کھالان۔یہ چھیہ ٹاسر، مقصدی، جدبند، تکراری تہ روایتی۔ اتھ پوٚت منظرس منز تراوو اسۍ کامل صٲبنہ اکہ غزلہِ ہندٮن ترٮن شعرن ہندس تخلیقی تجربس پٮٹھ نظر۔ شعر چھہِ یم:
چانٮن زلفن ہند گوٚن سایہ
یتھ صحراوس میانی مایہ
شعرس منز چھہ متکلم اکس زیٹھس سفرس پٮٹھ درامت۔ 'یتھ صحراوس' سٍتۍ چھہ ننان صحراو پتے چھہِ صحراو طے کرنۍ۔ سہ چھہ اکس دزونس صحراوس منز پکان پکان معا محسوس کران زِ معجزاتی طور چھیہ تس برونٹھہ کنہِ تمۍ سنز معشوق مس یلہ ترٲوتھ تس نکھہ یوان تہ تمۍ سندِ مستک 'گوٚن سایہ' چھہ تمس ولنہ یوان۔ معشوق سند یتھ ملاپ چھہ متکلمس یہ محسوس کرناوان زِ یہ سورے چھہ تمۍ سندِ لولک نتیجہ۔ متکلم سندِ تخاطبک لہجہ تہ خۅد کلامی سٍتۍ چھہ تمۍ سندِ لولک سٮزر تہ پزر تہ پایداری ننۍ نیران۔ صحراوہ بزۍ گژھنہ باوجود چھہ تمس یقین زِ معشوق سند یُن چھہ تمۍ سندی لولک نتیجہ۔ امہِ کنۍ چھہ شعرس منز اکھ کثیرالجہت تخیلی واقعہ برونہہ کُن یوان، یُس حیرت، خۅش فہمی، disillusionment، مطابق، تضاد، خۅدکلامی، بدلونہِ لہجہ تہ حد بندی ہنز نفی کرنہ سٍتۍ چھہ بسیار پاسل معنوی امکانات وۅتلاوان:
واون کوٚر شمعہس بلۍ گیند
نبہ کٮن ژانگٮن وژھ تھتھرایہ
یتھ شعرس منز چھہ اکھ فرضی متکلم اکھ وٮکھت، حیران کروُن تہ رنبہ وُن منظر نامہ وۅتلاوان۔ سہ چھہ کُنے زوٚن کٹھس منز شمعہس کن وچھان۔ انہ گٹس منز چھہ کُنے شمع دزان۔ شمعہس کُن مدعے گنڈتھ وچھُن چھہ تمۍ سنزِ سایکی ہند اکھ مظہر۔ سہ چھہ امس نشہ قریب۔ دزوُن شمع چھہ تس جذباتی تہ روحانی طور زندہ روزنک سبب۔ اتھۍ منز آو واوہ دکہ۔ یہ اوس شمعہس ژھیوراونہِ آمت۔ اماپوٚز متکلم چھہ ونان زِ واو آو نہ شمع ژھیوراونہِ بلکہ آو سہ شمعہس گیند کرنہِ۔ پیٹھۍ کنۍ ؤژھ نبس منز دزوُنٮن ژانگٮن( تارکن) تھتھراے زِ بچارس شمعہس ادہ یژے گاشہ ہن چھس تہ تژے، گوٚژھ نہ تمہِ نش محروم گژھن۔ متکلم سند یہ ونُن زِ واو اوس نہ شمعہس ژھیوراونہِ آمت تہ سٍتی نبہ کٮن ژانگٮن تھر تھر ؤتھتھ چھہ اکھ متضاد صورت حال وۅپدان۔ یتھہ کنۍ چھہ شعر حیرت، وۅمید، خوف، خۅش فہمی تہ کایناتی ہم آہنگی ہندۍمعنوی جہات عطا کران۔
اچھرن ہند زربف نایاب
نٮتھہ ننۍ معنی گامتۍ ضایع
یہ شعر چھہ اکھ فرضی تہ تجسسس آمیز واقعہ وۅتلاوان۔ شعرک کردار چھہ تخلیق کار یُس معروضی حقیقت تہ امکۍ مختلف جہات لفظن منز وۅتلاونہ خاطرہ لفظن ہندِ المناک صورت حالک مقابلہ کران چھہ۔ یہ چھہ لفظن تہ موضوعک تضاد تہ کشمکش۔ متکلم چھہ ژینان تہ وچھان زِ لفظن ہندِ خاطرہ مطلوبہ 'حروف' لباس چھہ نایاب۔ سہ چھہ بییہ معنہ یا موضوع 'نٮتھہ ننۍ گامتۍ ضایع' رنگۍ وچھان۔ شعرک یہ فرضی واقعہ چھہ حقیقی تخلیق کار سندِ خاطرہ حقیقی زندگی منز تہِ پیش یوان۔ تکیازِ لفظ چھہِ پیہم ورتاوہ سٍتۍ گسہ آمتۍ آسان تہ واتنیارک، ژھررک باس دوان۔ دوٚیم کتھ چھیہ یہ زِ الیکٹرانک تہ ٹیکنالوجی ہندس زمانس منز چھہ شاعرانہ زبان تہ تخلیقی واتنیارک تضاد نوٚن نیران۔ زیر تجزیہ شعرکۍ جہات بدِ کڈان، مرکزی کردار سندِ ارتقا سٍتۍ چھہ ننان زِ وسعت چہ تبدیلیہ چھیہ رومانی زمانہ مۅکلیمژہ۔ یہ المیہ برونٹھ کُن اننہ سٍتۍ چھہ شعر راونس سٍتی یاب گژھنہ کس امکانس کُن تہِ اشارہ کران تہ شعر چھہ تہدار بنان۔


text:
کاشرۍ ناول ہیکوکھ اسۍ اونگجہ ٹینڈٮن پیٹھ گنزرتھ۔ ناول نہ آسنک اکھ وجہ چھہ کاشرچ خاندگی نہ آسنۍ۔ ناخاندگی ہند بوٚڈ وجہ چھہ کاشرۍ سنز پننہ زبانۍ منز کام چلاو کتھ باتھہِ علاوہ عدم دلچسپی۔ غزل یا نظم ہیکہ اکھ شاعر بییس شاعر سندِ خاطرہ لیکھتھ، مگر ناول چھہ وسیع ریڈرشپ منگان۔تہ اتھۍ سیتۍ سیتۍ لیکھن والۍ سنز ریتہ وادن بلکہ ؤری وادن ہنز محنت۔
ابتدایی ناول آیہ تتھ وقتس منز لیکھنہ ییلہ ترقی پسندی ہندِ بہانہ واریاہ پرۍ متۍ لیکھمتۍ لوکھ کاشرس ادبس کن آیہ تہ اکھ خالی میدان برونہہ کنہ وچھتھ نظر انداز کرنہ آمتۍ امکانات بدِ کڈنہِ لگۍ۔ اتی آیہ دود تہ دگ (اختر محی الدین)، گٹہِ منز گاش (امین کامل)، اسۍ تہِ چھہِ انسان (علی محمد لون) ہوۍ ناول برونہہ کن۔ امہ پتہ کٔر خاص کر غلام نبی گوہرن کینہہ ناول لیکھتھ لوکن ہند توجہ اتھ صنفس کن پھرنچ کوشش۔
کینژن ناولن ہندۍ اقتباس چھہِ پیش۔ گٹہ منز گاش ییہ وارہ وارہ مکمل طور پیش کرنہ۔


text:
آرکایو
نیب رسالہ کوٚر اکتوبر 1968 منز امین کاملن سرینگرہ شروع۔ اکتوبر 1971 تام درایہ اتھ 17 شمارہ یمہِ پتہ یہ مجبورا بند کرنہ آو۔ نیب اوس تمہ وقتہ سٮٹھا ہردلعزیز رسالہ یمۍ واریاہ نوۍ تہ نوجوان لیکھن والۍ برونہہ کن انۍ تہ کاشرس ادبس منز اکھ نوٮر یعنی جدیدیت انۍ۔
یہ رسالہ چھہ وۅنۍ باسٹن امریکہ پیٹھہ ؤریس منز شییہ لٹہِ کڈنہ یوان۔
رسالہ کس مدیرس ستۍ خط وکتابت، خریداری تہ نگارشات سوزنہ خاطرہ کٔرو کلک۔
نگارشات تہ خط ہیکن ایم ایس ورڑ، ان پیج، خالص سکین، یا پی ڈی ایف چہ شکلہ منز ای میل کرنہ یتھ۔اہم نوٹ: نیبس گژھن نہ شایع سپدۍمتۍ نگارشات سوزنۍ۔ نیب چھہ صرف غیر مطبوعہ چیز چھاپان۔
نیبس منز چھپن والٮن تخلیقاتن، مضمونن تہ خطن ستۍ چھہ نہ ادارک متفق آسن ضروری، نہ چھٮہ تمن اندر باونہ آمتٮن خیالن ہنز ادارس پیٹھ کُنہِ قسمچ کانہہ ذمہ داری۔
ہندوستانس منزفی شمارہ 15 رۅپیہ، سالانہ 90 رۅپیہ۔ عرب تہ یورپی ملکن منزفی شمارہ 10 ڈالر، سالانہ 60 ڈالر۔ تمن تمام ملکن ہندِخاطرہ یمن ہنزِکرنسی ہند نٮرخ ڈالرس مقابلہ سٮٹھا کم چھہ، ییہ وۅل الگ پاٹھۍمقرر کرنہ۔


text:
نیب: یوٚدوے ژٮہ ردیف ورٲے تہِ غزل ونۍ متۍ چھِتھ
مگر چانۍ ردیف والۍ غزل کھتۍ علمن ۔ چانٮن غزلن پٮٹھ لٲج واریاہو
شاعرو مشق کرنۍ ۔ اکھ بوٚڈ وجہ اوس نوۍ، زیٹھۍ تہ دلچسپ ردیف۔
ردیف کوتاہ ضروری چھہ غزلس منز ؟ ییلہ قافیہ تہ ردیف غزلس منز
یکوٹہ ورتاونہ یوان چھہِ ، غزلک موڈ چھہ ہیرہ پٮٹھہ بۅن تام
برقرار روزان مگر اسۍ چھہِ وچھان زِ شعر چھہِ زن گنڈِتھ فارمولاہن
منز تبدیل گژھان۔ اتھ سلسلس منزکیا چھہ چون خیال ؟ اتھ پٮٹھ
کرتہ کھل کے کتھ؟
راز:پرانہِ زمانہ پٮٹھے، ییلہ انسانس پیوٚو خیال زِ روزنہ
باپتھ گژھہِ مکانہ بناونہ یُن۔ تمۍ بنو و یتھے تیتھے مکانہ۔
طاق تہ طاقچہ بنٲون ضرورتاً۔ مگر یوت یوت زمانہ برونہہ پوٚک
تیوت تیوت گوٚو انسانہ سنزن ضروژن منز اضافہ تہ طاقچ آیہ یمہ
ضرورژ پورہ کرنہ باپتھ نوِ نوِ آیہ بناونہ۔ یمن آیہ بیک وق
سجاوٹچ کٲم تہِ ہٮنہ۔ بالکل سپد مشرقی شاعری منز یا غزلس منز
تہِ ردیفس ستۍ یۅہے معاملہ۔ ردیف چھہ غزلہ باپتھ ضروری یوٚدوے
غیر مردف غزل تہِ لٮکھنہ چھہ یوان۔ اہم تہ بڈۍ شاعر تہِ چھہ
غزلس منز ردیف تخلیقی ضروژن تحت ورتاوان۔ یہ چھٮہ الگ کتھ
زِ ردیف چھہ غزلس منز سجاوٹچ کام تہِ دوان۔ یا شعرن منز اکھ
مزید لطف یا سرورتہِ پیدہ کران۔
اہم تہ بڈٮن شاعرن ہندۍ شعر چھہِ ردیف کنی سپاٹ بیان بننہ
بجایہ اکھ استعارہ بنان۔ غزلہ کٮن شعرن ہنز منتشر خیالی چھہ
ردیف اکھ ضبط تہ ربط عطا کران۔ غزلک شعر چھہ تیلی اسہِ متاثر
کران ییلہ اتھ منز استعار چ تۅژھ آسان چھٮہ۔ یہ تۅژھ چھہ شعرس
منز ردیفے پیدہ کران بلکہ چھہ دۅن مصرعن منز پھہلتھ اکھ استعارہ
یا زہ ترٮہ استعارہ ردیفہ ستی اکھ کُنے توثر وۅتلاوان۔ ازۍکس
ڈکشنس منز کرو کتھ تہ تیلہ چھہ ردیف اکس شعرس explosiveتہِ
بناوان تہ پانے چھہ detonatorتہِ بنان۔ مثالے۔
رنگ بالۍ ڈوٚلم تازہ گُلس
یہ چھہ اکھ سپاٹ بیانstatement۔یہ چھہ نہ ژیونمت تجربہ کینہہ۔
یا
سنگ کالۍ ژوٚلم رازہ بلس
یہ تہِ چھہ چھرا بیان۔ مصرعس منز باونہ آمژ شٮچھ چھٮہ محض
اکھ شٮچھ یتھ ستۍ نہ کٲنسی کانہہ دلچسپی ہیکہِ پیدہ گژِھتھ۔
یم دۅشوے مصرعہ چھہِ قافیہ بند تہ وزنہ لحاظہ اکھ اکس برابر
تہِ۔ دۅن مصرعن منز چھہِ زہ الگ الگ بیان۔ یم دۅشوے مصرعہ
چھہِ دو لخت۔ یمن دۅن مصرعن منز نہ چھہ کانہہ ظاہری ربط تہ
نہ کانہہ معنوی ربط۔ وۅنۍ ہرگاہ یمن دۅن مصرعن منز ردیفک اضافہ
کروتہ لیکھوکھ یتھہ کنۍ۔
رنگ بالۍ ڈوٚلم تازہ گلس سے مٮہ دلس کان
سنگ کالۍ ژوٚلم رازہ بلس سے مٮہ دلس کان
وۅنۍ بنیوو یہ مطلع تہ ردیفن کوٚر دۅن الگ الگ مصرعن منز اکھ
بامعنی ربط پیدہ تہ دۅن مختلف تہ معمولی مصرعن منز گوٚو استعارک
ہیو زوزٮتہ پیدہ۔
اہم تہ بوٚڈ شاعر چھہ ضرورتاً تہ تخلیقی جبرس تحت ردیف ورتاوان۔
تمس چھہ ردیف تگان بناوُن ییلہ زن معمولی تہ تقلید کرن والۍ
شاعر چھہِ محض سجاوٹہ باپتھ ردیف ورتاوان۔ تہند ردیف چھہ نہ
استعارک رنگ روپ ہٮکان رٹِتھ۔ تہندٮن غزلن منز چھہِ شعرفارمولاہن
منز زنتہ گنڈتھ باسان۔
نیب:چانہِ غزلک اکھ امتیاز چھہ صوفیانہ خیال وننہ یوان۔ یہے
چھٮہ یمن ہنز کمزوری تہِ وننہ یوان۔ سانٮن صوفی شاعرن ہنزِ
شاعری منز کوتاہ چھہ باسان زِ شاعرن چھہ سوٚرمت ؟ یہ کتھہ
پاٹھۍ ییہِ وننہ زِ کانسہِ چھا صوفی تجربہ سٔرتھ بیان کوٚرمت
کنہ سرنے؟ پننہِ شاعری ہنزِ روشنی منز کرتہ اتھ پٮٹھ صراحت
سان کتھ؟
راز:یہ کم چھہِ ونان؟ اسہِ کم سنجیدہ نقاد چھہِ اندۍ پکۍ
؟یمن تہِ قلم اتھس منز چھہ تم چھہِ اتھ پننٮن مفادن برونہہ
پکناونہ باپتھ تہ یہنز رٲچھ راوٹھ کرنہ باپتھ استعمال کران۔
میانہ غزلک امتیاز چھہ نہ صوفیانہ خیال بلکہ میون اسرارۍ طرزِ
فکر ۔اتھ چھہ بوٚڈ وجہ یہِ زِ مٮہ چھٮہ اکھ باگہِ بٔرژ روایت
ڈکھِس۔ بڈۍ تہ اہم شاعر چھہِ نہ ہوہس منز معلق روزِتھ بڈۍ
تہ اہم بنان بلکہ چھہِ تم روایژ ہنزِ ہانکلہِ منز اکہِ نتہ
بییہِ رنگہ وٲٹِتھ آسان تم چھہِ اتھ ہانکلہِ توسیع کراں۔ تم
چھہِ ہانکلہِ منز جوڑتھ آسنہ باوجود پتھ کالہ کھۅتہ تازہ دم،
سٲدروار تہ مختلف باسان۔
مٮہ چھٮہ ہتہ واد ؤرین ہنز صوفی روایت ڈکھِس۔ بہ گژھہ یُن
مۅلناونہ ،پرزناونہ تہ پرکھاونہ اتھۍ پس منظرس منز۔ تصوفس
متعلق چھٮہ شاعری منز زہ کتھہ اہم۔ اکھ گے سۅ شاعری یتھ منز
تصوفکۍ مضمون چھہِ آمتۍ گنڈنہ۔ شاعرچھا پانہ صوفی کِنہ نہ
یا تمۍ سند طرزِ فکر چھا صوفیانہ کِنہ نہ تہِ چھہ نہ ضروری۔
بیاکھ گے سۅ شاعری یتھ منز نہ تصوفکۍ مضمون بالکل نظری چھہِ
گژھان مگر یتھ منز اسرار ہوۍ ژھایہ گتۍ چھہِ کران۔ یہ شاعری
چھٮہ تمو شاعرو دسۍ تخلیق سپدان یمن زندگی تہ کاینات کٮن چیزن
ہند ظاہری روپ کم پہن متاثر چھہ کران تہ یم شاعر چھہِ زندگی
تہ کاینات کٮن چیزن ہندس باطنی پہلووس ستۍ زیادہ دلچسپی تھاوان۔
یم گے تم یم کاینات کس خالقس تام واتنہ باپتھ مخلوقاتن ہندس
باطنی پہلووس پٮٹھ غور چھہِ کران۔ یمے گے تم یمن اسرارۍ طرزِ
فکر باگہِ چھہ آمت آسا ن۔ سانۍ تمام صوفی شاعرما آسہ ہن حقیقی
زندگی منز صوفی مگر شاعری منز چھہِ تم صرف اسرارۍ تہ رومانی
طرز فکر تھون والٮن شاعرن ہندۍ پاٹھۍ نمودار سپدان۔ سانۍ صوفی
شاعر چھہِ نہ ہرگز تہِ فارسی یا عربی صوفی شاعرن ہوۍ باسان۔
تہنز شاعری چھٮہ نہ ہرگز تہِ نصیحت آموز یا تم چھہِ نہ حکایتن
ہندس لباسس منز تصوفکۍ یا اسلامکۍ نکتہ باوان یا وٮژھناوان۔
اوے چھُس بہ ونان زِ اسۍ چھہِ یمن عظیم شاعرن صوفی شاعر ؤنتھ
محدود کران۔ سانۍ یم شاعر یمن عام پاٹھۍ صوفی شاعرچھہِ ونان
چھہِ عظمتہ والۍ شاعر، یمو زندگی ہندۍ سنۍ تہ وۅگنۍ وچھِتھ
رنگا رنگ تجربہ حاصل کرۍ تہ تمنے تجربن ہنز باوتھ کٔرکھ شاعری
منز۔
شنۍیا گژھۍ تھے اوس میون اولُے؍ امۍ عشقہ نارن زولیے
اتھ منز کُس تصوف چھہ؟ اتھ منز چھٮہ انسانی فکر ہندِ تمہِ
سفرچ دردناک داستان یمیک اند گۅڈہ گۅڈ ہ شنیا گژھتھے چھہ باسان
تہ پتہ باسان زِ یہ چھہ محض اکھ پڑاو۔ وۅں گوٚو یمن شاعرن
ہنزِ فکرِ منز چھٮہ اکھ پژھ تہ اخلاص ٲڈرِتھ۔ اوے چھٮہ یہ
فکر پراسرار باسان۔ چونکہ پژھ تہ اخلاص چھہِ نہ محض سوچنہ
ستۍ مضبوطی لبان بلکہ سرنہ ستۍ، سرنہ تہ ژیننہ پتہ یۅس فکر
جہار ہ چھٮہ لبان سۅ چھٮہ دٮماغن ستۍ ستۍ دلن تہِ متاثر کران۔
سانۍ صوفی شاعری تہِ چھٮہ براہِ راست دلن پٮٹھ اثر کران تکیازِ
یمو شاعروچھہِ سرۍ متۍ تہ ژ ینۍ متۍ تجربہ بیان کرۍ متۍ۔ رود
یہ سوال ز تموچھا صوفی تجربہ سرِتھ بیان کرۍمتۍ کنہ سرہ نے؟
جواب چھہ زِ تمو چھہ سوٚرمتے سوٚرمت۔ فارسی تہ عربی شاعرو
چھہِ صوفی خیال صوفیتکۍ نکتہ، شریعتکۍ تہ طریقتکۍ مسایل حکایتن
ہندس لباسس منز یا تمثیلن ہندِ ذریعہ باوۍ متۍ۔ سانیو صوفی
شاعرو چھہ پنن گدرُن بوومت۔ عربی تہ فارسی شاعرو چھہ خدایہ
سندِ آسنک ، تمۍ سندِ بجرک ذکر کوٚرمت۔ ییلہ زن سانیو صوفی
شاعرو چھہ خدایہ سندِ آسنک تہ تمۍ سندِ بجرک ہیبت پننس دلس
منز محسوس کوٚرمت۔ یم کیفیژہ تہ احساس اتھ ہیبتس منز وۅتلیمژہ
چھٮہ تمنے ہند اظہار چھہ تمو شاعری منز کوٚرمت۔ خداے چھہ رحمان
تہِ رحیم تہِ تہ قہار تہِ ۔سہ چھہ دنہ وول تہِ تہ نِنہ وول
تہِ۔ سانیو شاعرو چھہ خدایہ سندٮن مختلف صفاتی ناون ہند اثر
قبول کٔرتھ مختلف تہ متضاد تجربہ حاصل کرمتۍ یمن ہند اظہار
تمو شاعری منز کوٚرمت چھہ۔ عربی فارسی صوفی شاعری پٔرتھ چھہ
تصوفس متعلق سٲنس علمس منز اضافہ گژھان ، ییلہ زن کاشر صوفی
شاعری پٔرتھ چھہ سانٮن احساسن تہ جذبن وتش ہیو لگان۔ اسہِ
منز تہِ چھٮہ پراسرار کیفیژ وۅتلان یا دوٚیمٮن لفظن منز اسۍ
تہِ چھہِ تہندس تجربس منز شریک سپدان۔
ہرگاہ پژھ مضبوط تہ دٔر آسہِ تہ پژھہِ ہنز بنیاد آسہِ اخلاصس
پٮٹھ قایم لازماً چھہ انسانس اندر اکھ اسرارۍ طرز فکر پیدہ
گژھان۔ ضروری چھہ نہ امہِ اسرارۍ طرز فکرِ ہندس نتیجس منز
یۅس شاعری پیدہ گژھہِ سۅ کرِ پرن والۍ سندِس علمس منز کانہہ
اضافہ۔ اہم تہ بٔڈشاعری چھٮہ نہ علمس منز اضافہ کران بلکہ
چھٮہ پرن والۍ سندۍ ساری حٮس آوراوان تہ تمس ذہنی تہ روحانی
طور گیر تہ گرفتار کران یُتھ زن سہ مقدور تہ وا تنیارہ مطابق
شاعر سندِس تتھۍ تجربس منز شریک سپدِ یمیک اظہار شاعری منز
کرنہ آسہِ آمت۔
سانٮن صوفی شاعرن منز چھہ میر تقی میر سند ہیو دود، ٹھہراو
تہ بے قراری تہ بییہِ احساسن تہ جذبن وتش دنہ وول اسرارۍ لہجہ۔
میرس چھہ نہ کانہہ صوفی شاعر ونان۔ اسۍ کیازِ ونان شمس فقیرس
، رحمان ڈارس، صمد میرس تہ وہاب کھارس صوفی شاعر؟
وۅنۍ یوٚتام میانہ شاعری ہند تعلق چھہ بہ تہِ چھس اکس حدس
تام سری لہجک شاعرے۔ میانہ سوچنک طرز تہِ چھہ اسرارۍ۔ دۅیہ
قسمکۍ اسرار چھہِ انسانی عقلہِ پریشان کران۔ اکھ شیطانی اسرار
تہ دوٚیم رحمانی اسرار۔ یعنی ژھوٚٹۍپاٹھۍ بازۍ گر سند طلسم
تہِ چھہ عقلہِ پریشان کران تہ فقیرن تہ قلندرن ہنز کرامت تہِ۔
میانہ شاعری منز چھہِ تم اسرار ژھایہ گتۍ کران یم فقیرن تہ
بادم قلندرن ستۍ منسوب چھہِ تہ یمن اسرارن ہنز بنیاد چھٮہ
پژھ تہ اخلاص، جود تہ طلسم نہ کینہہ۔ میانہ شاعری ہند انداز
تہ انہار چھہ نہ رومانی یا عشقیہ یتھہ کنۍ سانٮن صوفی شاعرن
ہند چھہ۔ تمن تہ مٮہ منز چھٮہ صرف اسلوب بیانچ فرق تہ بس۔
تم تہِ چھہِ رحمانی اسرارن متۍ گامتۍ تہ بہ تہِ چھس اتھۍ متۍ
گوٚمت۔
نیب: غزل چھہ کاشرس منز ونہِ مقبول ترین صنف۔ اتھ کیا وجہ
چھہ۔ نظمہِ منز ییژ آزادی ٲستھ کیازِ چھہِ نوجوان ونہِ غزلس
کُن لاران؟
راز: غزلس کیا چھٮہ ونہِ وٲنسے کاشرس منز؟ غزل کوٚر پننٮن
کۅٹھٮن پٮٹھ صحیح معنیس منز کھڑارسول میرن، اسد میرن ، مہجورن،
آزادن تہ حقانی ین۔ امین کاملن دیت غزلس استحکام تہ اسۍ ہوۍ
نابکار چھِس تلان ہرتر۔ ہرگاہ نہ یم پٮٹھہ کنہِ درج شاعر آسہ
ہن غزل آسہِ ہے تتی یتٮن محمود گامی سندِ پٮٹھہ وازہ محمودس
تام ٲس۔ کاشرس منز چھہِ غزل صنفکۍ ساری امکانات اتۍ۔ اتھ منز
چھٮہ بٔڈ تہ اہم شاعری ممکن۔ غزل چھٮہ سانہِ تہذیبچ علامت۔
ییلہ بہ تہذیبچ کتھ چھس کران بہ چھس اتھ منز زبان، رسم رواج
علاوہ مذہب، عقیدہ تہ پژھ تہِ شامل زانان۔
سون تہذیب چھہ نہ دنیاوی لہلاوس، رنگ تہ روپس یا کاینات کٮن
ظاہری پہلوون زیادہ اہمیت دوان۔ سون تہذیب چھہ نٮبرہ پٮٹھہ
اندر کُن سفر کرنک تلقین کران۔ گوٚو داخلیت پسندی چھٮہ سانہ
تہذیبک جوہر۔ یہے داخلیت پسندی چھٮہ غزل صنفس براہ۔ اوے چھٮہ
غزل سانہِ باپتھ ونہِ تہِ دلکشی تھاوان۔ نظم چھٮہ مغربی تہذیبک
مظہر۔ نظم ہیکہِ نہ داخلیت پسندی ہند بار تُلتھ۔ مغربس منز
چھہ اندرہ پٮٹھہ نٮبر کُن سفر ونہِ تہِ جاری۔ لہذا چھٮہ تمن
خارجیت پسند صنف (نظم) براہ آمژ ۔ تتہِ چھٮہ مینفٮسٹو manifestoجاری
کٔرتھ شاعری یوان کرنہ۔ تتہِ چھٮہ تحریکن تابیا روزِتھ تہِ
شاعری یوان کرنہ۔ تتہِ کس تہ مشرقی ماحولس تہ تہذیبس چھٮہ
زمینچ تہ آسمانچ فرق۔
انسان چھہ زمینس تہ آسمانن منز قید۔ کوشش کٔرتھ تہِ ہیکہِ
نہ یہ یمو حدو منزہ نیرِتھ۔ مغربی ماحولس منز پروردہ انسان
چھہ یمو حدو منز تہِ نیرنچ لاحاصل کوشش کران۔ اوے چھٮن شاعری
ہندِ باپتھ تہِ نظم ہش آزاد صنف منتخب کرمژ۔ زمینو تہ آسمانو
منزہ چھہِ تمے نٮبر ہٮکاں نیرِتھ یم زمینن تہ آسمانن ہنز پابندی
عقید تاً قبول تہِ چھہِ کران۔ غزلہ چٮن پابندین ہنز پاسداری
کرۍتھے چھہِ مشرقی تہذیبکۍ پروردہ زمینہ کیو تہ آسمان کیو
حدو نٮبر درامتۍ۔
شنۍیا گژھۍ تھے اوس میون اولے
امۍ عشقہ نارن زولیے
نیب: ازیک غزل کورکُن چھہ گژھان؟ نوٮن شاعرن منز کٲژا وۅمید
چھٮہ ژٮہ نظرِ گژھان؟
راز: امین کاملن یتٮن غزل تروو مٮہ تل تتۍنے تہ پکنوم برونہہ
کُن تہ ہاوۍ مس نوۍ طرفات۔ وۅنۍ یی کانہہ شاعرا تہ سہ ہاوٮس
بالکل نوۍ طرفات۔ فی الحال چھہِ مٮہ اندۍ پکۍ نقال تہ تقلید
کرن والۍ زیادہ۔ غزلک صنف چھہ زبردست تخلیقی صلاحیژن ہند تقاضہ
کران۔ آسہِ کانہہ وق زِ کانہہ شاعر گژھہِ پیدہ یمس منز امین
کامل تہ رفیق راز نہِ کھۅتہ زیادہ تخلیقی صلاحیژ آسن تہ سہ
نی غزلس بییہِ ہن تھزرن کُن۔
ونکٮن چھہِ برونہمہِ کھۅتہ زیادہ شاعر غزلس کُن مایل مگر اکثر
چھہِ عروض ناشناس۔ غزل لیکھنہ باپت چھٮہ عروض شناسی ضروری۔
نیب:چانہ شاعری منز کیا چیز چھہ سہ یتھ نہ ونہِ چون پرن وول
یا نقاد ووتمت چھہ؟
راز: نقاد آسہِ ہے تہ واتہِ ہے۔ ویسے غزلہ باپت گژھہِ غزلہ
خاطر موزون تہ مناسب لفظت آسُن۔ قلی قطب شاہ سندِ پٮٹھہ میرس
تام یم شاعر آیہ تمو کوٚر غزلک اکھ مخصوص لفظت تیار۔ میر تہ
غالب آیہ تہ تمو کوٚر یۅہے لفظت تخلیقی تہ احساسی سطحس پٮٹھ
کامیابی سان استعمال۔ کاشر زبان چھٮہ نہ تیژ خۅش نصیب۔ امین
کامل سندِ پٮٹھہ ہیوٚتن غزلک لفظت تیار سپدُن۔ سٲنس دورس منز
چھہ وژن لٮکھنہ باپت اکھ باگہِ بوٚرت لفظت موجود۔ مگر کہنی
چھہ نہ اوکُن مایل سپدان۔وژنک لفظت نے کاشرس منز تیار آسہ
ہے ، صمد میر ، احد زرگر، مہجور تہ آزاد مالبہ ہن وہمہِ صدی
منز سہ قدیس تمو وژن لیکھِتھ پروو۔ وچھوے تہ بہ تہِ چھس کاشرِ
غزلہ باپت لفظتے تیار کران۔ اتھ سلسلس منز چھس وژنک لفظت تہِ
پیش نظر تھاوان یمہِ نش واریاہ استفادہ تہِ چھس کران تہ امی
لفظتیک کورہ نقل چھہِ میانۍ ہم عصر کران۔ اگر کانہہ نقاد کاشرس
منز چھہ سہ چھہ نہ ونہِ یمنے نکتن ووتمت۔
نیب: شاعری کاژا چھٮہ لفظن ہند کھیل تہ کٲژا معنی آفرینی؟
چون غزل تہ چانہِ غزلہ علاوہ کاشر غزل کتہِ نس چھ امہِ لحاظہ؟


text:
یتھ اسۍ اردو کاشرس منز افسانہ ونان چھہِ تتھ ہندی پاٹھۍ کہانی ونن چھہ دلچسپ تکیازِ اتھ منز چھہ افسانہ کس اکس اہم عنصرس کن اشارہ۔ یعنی افسانہ گژھہِ پزۍ پاٹھۍ اکہ واقعہک بیانیہ آسن۔ قاری گژھہِ افسانہ چہ پریتھ عملہِ، پریتھ موڈس پیٹھ یہ زاننہ خاطرہ وتاولہ سپدُن زِ امہ پتہ کیا گژھہِ۔ یہ تجسس چھہ کامیاب افسانک مقصد۔ افسانہ حقیقت نگاری پیٹھ مبنی ٲسِن یا علامت نگاری ہنز مثال، گۅڈنیک شرط چھہ میانہِ خیالہ امیک اکھ کہانی آسُن۔ افسانس منز آیہ تم کینہہ تجربہ ضرور کرنہ یمن منز کہانی ہند عنصر گالنہ خاطرہ واقعہچ فطری ترتیب مسخ کرنہ یا غیر فطری/شکستہ ترتیبہِ پیٹھ زور دنہ آو، مگر یم رودۍ بہرحال تجربے تہ بییہ چھہِ نہ یم تجربہ پریتھ وۅتھہ ونس افسانہ نگار سندِ خاطرہ ضروری۔ یم تجربہ چھہ نہ عام قاری سنز دلچسپی زیادہ برونہہ تام پانس سیتۍ پکنٲوتھ ہیکان۔ بیانیہ، کہانی تہ پلاٹس درمیان چھیہ نہ زیادہ فرق، تاہم ہیکو اشارتا ؤنتھ زِ کہانی چھیہ واقعاتن ہند سلسلہ، پلاٹ یہنز ترتیب تہ بیانیہ کلہم پاٹھۍ یہنز تعمیر یا ڈھانچہ۔ کہانی ہنز کتھ کٔرتھ چھہ یمنے کن اشارہ۔
یوتاہ افسانہ کہ خاطرہ کہانی لفظ دلچسپ چھہ، تیوتے چھہ کہانی ہندِ خاطرہ اردو کاشرس منز ورتاونہ ینہ وول لفظ افسانہ تہِ دلچسپ۔ اتھ منز چھہ افسانہ کس دوٚیمس اہم عنصرس کن اشارہ۔ یعنی کہانی گژھہِ نہ واقعہک ہو بہو (یتھہ پاٹھۍ چھہ تہ تتھہ پاٹھۍ) بیانیہ آسُن زِ یہ بنہِ اکھ رپورٹ۔ اخبارن منز تہِ چھہِ اسۍ خبرہ پران یم سانۍ دلچسپی اندس تام پانس سیتۍ پکناوان چھیہ۔ مگر یوٚت تام نہ کہانی منز کہانی کار سند تخییل شامل گژھہِ، یہ بنہِ نہ افسانہ۔ پیکر، تمثیل، استعارہ، علامت یم سٲری چھہِ تخییلکۍ نتیجہ تہ نمونہ۔ کنہِ ادبی صنفہِ منز چھہ یمن ہند دخل زیادہ کنہِ منز کم یا بدل آیہ۔ مگر یہ تہِ چھہ نہ ضروری زِ کہانی منز گژھہِ یہند دخل لازمی طور آسن۔ کہانی کار سند تخییل ہیکہِ سیٹنگ، واقعہ، کردار، ڈایلاگ، کنہِ تہ سطحس پیٹھ کہانی دلچسپ، فکر انگیز تہ غیر معمولی بنٲوتھ۔
»مزید


text:
کٲشرِ ادبک داستان چھِہ اسۍ یمہِ آزردہ کرونہِ بیانہ سیتۍ اند کران زِ کٲشرادب چھہ وۅنۍ ٲخری شہہ ہیوان. امیک موجودہ حال وچھِتھ چھہ باسان زِ ادبچ تخلیقی عمل چھیہ ژھۅکیمژتہ ادب بنیوو وۅنۍ آثارِ قدیم۔ امیک اکھ ٹاکارہ اشارہ چھہ یہ زِ تقریبا پنژاہ وُہر کم کانہہ تیتھ شاعر یا افسانہ نگار چھہ نہ نظری گژھان یس منز کانہہ جایز تخلیقی کل تہ صلاحیت آسہِ ہے، تہ پنژاہن ورین ہند ژھٮ۪ن چھہ نہایت حوصلہ شکن۔ وُنہِ تہِ اگر کُنہِ کانہہ تازہ تہ قابلِ توجہ ادب پارہ لیکھنہ یوان چھہ، سہ چھہ پرانِنے یعنی پنژاہ ؤری ہیوٚر وٲنسہِ ہند ٮ۪ن ادیبن تہ شاعرنے ہند آسان، تہ تم چھِہ وۅنۍ اکہِ اکہِ رخصت ہیوان۔
زیادہ زیادہ کتابہ ، تم تہِ خوبصورت طباعت ہیتھ، چھیہ کا لہ پگاہ چھپان مگر صرف انعامی مقابلن منز شامل سپدنہ باپت، نہ زِ تجربہ یا ہیت رنگۍ کانہہ ندرت ظاہر کرنہ باپتھ۔ انعام حاصل کرُن گوٚو جان، مگر ادبس منز "انعامی ادبچ روِش" چھیہ نہایت خطرناک۔ نوۍ نوۍ انعام چھہِ قایم سپدان، مگر لیکھن وٲلۍ چھِہ پرٲنۍ سے پھیُر پھیُر دِنس کُن راغب، نتہ چھہِ بازرچ منگ وچھِتھ لیکھان۔ نوِرہ چہ تماشہ گری ہندِ شوقہ چھِہ وۅنۍ عجیب عجیب تہ اسنس لایق موضوعن پیٹھ کٲشرِ کتابہ چھپان،مثلا کٲنسہِ قدیم شاعر سندس کلامس منز جدید نیوکلیٲیی یا بیو ٹیکنالجی ہندعلم، کینہہ چھہِ پرانٮ۪ن بزرگ تہ صوفی شاعرن ہندس کلامس " متن شیرنچ" بے شرم کوشش کران کتابہ لیکھان تہ یپٲرۍ چھہِ سٲنۍ کینہہ " محقق" پرانٮ۪ن قلمی نسخن یا کتابن ہند تجزیٲتی تہ تقابلی مطالعہ کرنہ بجایہ پٹوٲرۍ اندازہ فضول موضوعن پیٹھ مضمون لیکھان:کٲشرِ شاعری منز یا کٲشرِس لُکہ ادبس منز زنانہ، مرد، گرہ، گرویٹھ، پلو پوشاک، گہنہ، مرُن زیوٚن بیترِ۔ یہ چھہ نہ تحقیق بلکہ محض "پیشہِ کرُن" تکیازِ اتھ چھہ باو۔ تاجرتچ یہ نہج چھیہ ادبہ باپت زہر۔
امہ افسوسناک حالک بنیادی وجہ چھہ یہ زِ کٲشر پرُن لیکھُن بنیوو وۅنۍ محض معاش: کٲشرس منز جل جل ایم اے ، ایم فِل تہ پی ایچ ڈی کرِتھ نیُن تہ نوکری کرنۍ تہ بس؛ امہ پتہ نہ کہِنۍ۔ سہ زمانہ گوٚو ییلہ ادیب تہ شاعر عالمی سطحہ کٮ۪ن شاعرن تہ ادیبن ہند سنجیدہ مطالعہ کرِتھ لیکھان ٲسۍ۔ وۅنۍ چھہِ سٲنۍ پیشہ کرن وٲلۍ شاعر تہ ادیب بے مندچھ پٲٹھۍ ونان:"اسہِ کیاہ بیین زبانن ہندس ادبس سیتۍ!" تمن کُس تارِ فکرِ زِ توٚت تام ہیکہِ نہ کُنہِ تہِ زبانہِ منز کانہہ نوٚو تخلیقی تجربہ سپدِتھ یوٚت تام نہ باقی زبانن ہندِ قدیم تہ عصری ادبُک مطالعہ آسہِ۔ کٲشر کٲشر کرُن چھہ مبارکس لایق تکیازِ یہ چھہ روزگارک معاملہ، مگر نظم، غزل، افسانہ ، ناول یا ڈراما لیکھُن چھہ وسیع تہ غیر تجارتی سنجیدہ مطالعہ منگان۔ کٲشرین ادیبن تہ شاعرن چھہ مشرقی ادبُک علم آسنس سیتۍ سیتۍ انگریزۍ ادبُک مطالعہ نہایت ضروری۔ فارسی، عربی ، سنسکرت زبانن ہندِ ادبُک علم آسنس سیتۍ سیتۍ چھہ انگریزۍ زبان تہ ادبک مطالعہ ناگزیر، تکیازِ انگریزۍ زبانے چھیہ وۅنۍ باقی زبانن ہند ادب زاننک وسیلہ۔ دۅہہ پتہ دۅہہ ییہِ لسٲنی سیاستس منز تیزی تہ بڈۍ بڈۍ انعام، اعزاز، ادارہ ، عہدہ، کُرسیہِ، تہ پروجیکٹ روزن قایم سپدان، مگر یہ سورُے کینہہ آسہِ روزگارہ باپت۔ روزوُن تہ پوشِوُن ادب تخلیق کرُن ییہِ فٲترٲزی ماننہ۔
کاش، سون یہ دوٚپ اپُز نیرُن!


text:
اطہر بشیر صابس آو کیاہ تام خیال تہ نیوس بہ امۍ کیا تام ادیب بنٲوتھ۔ کرنوون میہ انٹرویووا۔ فیس بکچ یہ کتھ باتھ چھیہ ییتہ نس محفوظ کرنہ یوان۔
جواب چھہ سراسر میانۍ!
شاہد دلنوی: پننہ تخلیقی زندگی ہندس بارس منز ونی تو تفصیلہ سان؟
جواب: میانہِ تخلیقی زندگی ہند بیول پیوو فتح کدل کس سانہِ مکانہ کس دیوان منز ، میانین سکول دوہن منزے ییلہ شاعر ، ادیب کامل صابس نش یوان ٲسۍ۔ میانۍ کٲم ٲس یم حضرات ہیور دیوان خانس تام کھالنۍ تہ پتہ چاے یا تریش چاونۍ۔ اتہِ بیہنس اوسس نہ بہران۔ اتھۍ ینس گژھنس دوران تہ دروازس پیٹھ چپنہ فیتُن لاگنس کڈنس منز عمدا وقت لاگنس دوران یہ کیژھا یہنز کتھ باتھ بوزان اوسس، سے بنیوو میانہ ادبی دلچسپی ہند بیول۔تمہ پتہ یم کتابہ گرِ دستیاب آسہ تم تہِ آیہ بکار۔ سکول سے دوران ہیژ میہ شاعری کرنۍ۔ سکول میگزین کور میہ تیار 1973 منز۔ کاشرۍ پاٹھۍ تہِ دراس سیکشن۔ امہ برونہہ اوس نہ اتھ کاشر سیکشن درامت۔ کالجس اژان اژان ٲس میہ اکھ موٹ کاپی پننہ شاعری سیتۍ برمژ، یۅس میہ تتہِ پننس اردو ٹیچر محمد حیاتس صٲبس پرنہ خاطرہ دژ، تمی کٔر نہ وایس، میہ تہِ منجمس نہ زانہہ۔ کالج میگزینس تہِ کرۍ میہ تریشونے زبانن ترین ورین دوران سیکشن ایڈٹ۔ کالچ کین دوہن رود واریاہن نوجوان ادیبن سیتۍ ووتھن بیہن، ریڈیو، ٹیلی وجن، اکیڈمی ین گژھن، کافی ہاوس۔ امی ساری ماحولن اونس بہ ادبس کن۔ امہ علاوہ کامل صابنۍ پننۍ پیشین گویی یۅس تمو پریتھ اولادس متعلق کرمژ چھیہ (یا ونو سانۍ خصوصیات یم تمو بیان کرۍ متۍ چھہ):
منیب ہے کانہہ “گیون لہرا” چھہ سۅمبراں
دپاں زن چھیکھ بہ لۅلہِ منز لولہ ناوتھ
شہناز رشید: اردو ادبہ کہ پتہ کیاز ژھۅکیہ کاشرِ ادبچ ترقی پسند تحریک، زیوان زیوانے۔ ییلہ زن ییتکۍ سماجی تہ سیاسی حالات اتھ تحریکہ فکر عطا کرنہ خاطرہ موزون ٲسۍ؟
جواب: ترقی پسندی ٲس پورہ دنیاہس منز، یورپس منز تہِ، مگر کینژنے جاین بننیہ یہ اکھ تحریک۔ ہندوستانس منز آیہ یہ سیاسی طور بکار۔ آزادی خاطرہ لوکھ بیدار کرنس منز۔ تحریک بٔنتھ روز یہ اتہِ 20 یا 25 وری، تمہ پتہ رود صرف سوچ یُس تمن شاعرن تہ ادیبن ہنزِ زندگی ہند حصہ بنیومت اوس تہ اکثر ترقی پسند رودۍ تا حیات اتھ سوچس تل لیکھان۔ امہ تحریکہ سیتۍ میول ارود ادبس نقصان کھوتہ زیادہ فایدہ۔ جدیدیو دوپ نقصان ووت، حالانکہ تہِ چھہ نہ صحیح۔ کشیرِ منز تہِ دتۍ امۍ تحریکہ 10 یا 20 وری تہ کاشر ادب زندہ کرنس منز چھہ امیک اکھ بوڈ رول۔ ییتہِ تہِ ٲسۍ حالات سیاسی طور تمہ ساعتہ امہ تحریکہ خاطرہ سازگار، مگر یۅس سیاسی تبدیلی اسہِ جلدے آیہ، تمہ سیتۍ مۅکلیہ تحریک تہِ۔ حالانکہ کینہہ ادیب یمن سماجی برابری تہ انصاف کس پہلووس سیتۍ واریاہس حدس تام ذہنی برابری ٲس، تم رودۍ ترقی پسند سوچ پانس سیتۍ پکناوان، جدید بٔنتھ تہِ۔ کامل چھن اسۍ جدید مانان مگر تہندس ادبس منز چھہ سماجی پہلو غالب۔
علی شیدا: توہہِ چھا باسان زِ کشیرِ منز أسِتھ ہیکہِ ہیو توہۍ کٲشرِ زبٲنۍ ہنز زیادہ خدمت کٔرتھ…؟
جواب: کشیرِ منز ٲستھ ہیکہ ہا نہ شاید نیب کڈتھ یا اگر کڈتھ ہیکہ ہا تیلہ ہیکہ ہا بہتر پاٹھۍ دوستن نش واتنٲوتھ۔ رسالہ کڈنکۍ ژھرٹھ ٲسۍ میہ ہمیشہ۔ سکول تہ کالج میگزینن منز دلچسپی ننہ پتہ، رودس بہ سرینگر ٹایمز، آفتاب تہ آیئنہ اخبارن مختصر پاٹھۍ ادبی سیکشن ایڈٹ کران۔ ارود رسالہ “لا” کوڈ کالج کین دوہنے۔ رفیق رازس سیتۍ رٔلتھ کوڈ کاشر رسالہ “قاف” تہِ۔ مگر اکھ کتھ ونہ زبانۍ خدمت کرنہ بدلہ آسہِ ہے میہ پانس خدمت کرمژ۔ میہ آسہ ہن اکھ زہ شعری مجموعہ چھاپ کرۍ متۍ۔
مظفر عازم: عربو ییلہ عروض تہ بحور مقرر کرۍ، تمن ما آسہ ہن موسیقی ہنزہ، تہ عرب لہجہ چہ روایژ نظرِ تل یم تمن سیتۍ خاص آسہن۔ فارسی تہ اردو والیو کٔر کم کاسہ تبدیلی تتھ، کٲشرس منز عروض ورتاونس ما چھہ پرانہ شاعری امہ آیہ وارہ سننچ ضرورت؟
جواب: فارسی عروض یِنہ برونہہ چھہ، کاشریو شاعرو ہیجلۍ وزن ورتوومت۔ یہ ہیجلۍ عروض اوس وژنس سیتۍ نتھۍ گومت، لہذا رود یہ تتھۍ تام محدود۔ غزل ینس سیتۍ آو فارسی عروض، مگر شاعرن ٲس ہیجلۍ عروضچ ہٲل، لہذا رود تمیک اثر تہ برقرار۔ چونکہ فارسی عروضکۍ واریاہ وزن چھِہ بنیادی طور ہیجلۍ وزنے، لہذا اوس تمن یہ عروض تہِ نزدیکھے باسان۔ دویم کتھ چھیہ یہ زِ یمو شاعرو اون فارسی پیٹھہ یہ عروض، یتھہ پاٹھۍ فارسی یس منز یہ عروض ورتاونہ یوان اوس، سہ چھہ تمہ ورتاورہ نش مختلف یُس ارودس منز رایج چھہ۔ اسۍ چھہ پننین کاشرین شاعرن ہندس عروضی ورتاوس اردو عروض کہ ورتاوہ چہ نظرِ وچھان۔ اسۍ چھہِ نہ فارسی عروض کہ تمہ ورتاوہ نش واقف یُس فارسی یس منز رایج اوس۔ کاشریو شاعرو ونۍ لو لو غزل یم بالکل ہیجلۍ وزنہ مطابق وننہ چھہِ آمتۍ۔ سانین شاعرن ہند کلام اگر اردو عروض مطابق پھٹان تہِ چھہ، غیر موزون چھہ نہ، تکیاز سہ چھہ اکہ عروض مطابق پھٹتھ تہِ بییہ عروض مطابق موزون۔ فارسی عروض چہ کینہہ لیہہ چھیہ نہ سانہِ خاطرہ موزون، زبردستی یا کرتب بازی ہاونۍ گیہ الگ کتھ، مگر زبانۍ ہندس مزازس سیتۍ تہِ گژھہِ نا واٹھ کھیون۔ تہنز کتھ چھیہ صحیح نوِ سرہ چھہ سوچ کرُن، مگر سہ سوچ نہ یس راہی صابن پننہِ کتابہِ منز کورمت چھہ۔ خلیلس چھیہ نہ نکتہ چینی کرنۍ ضروری۔ پنن مذہب صحیح ماننہ خاطرہ چھیہ نہ بیۍ سندس مذہبس زچہ ژٹنچ ضرورت۔ تہنزِ کتابہ اون اتھ مسلس کھر۔ ِ
علی شیدا: راہی کامل نادم یا عازم سندِ شعری دورہ پتہ کۅس بدلونۍ نہج چھیہ توہہِ نظرِ گژھان کٲشرِ شٲعری منز….؟
جواب: کانہہ بدلونۍ نہج چھیہ نہ میہ نظرِ گژھان۔ کینہہ آوازہ چھیہ متاثر کن یمن منز رفیق راز، گلشن مجید تہ شفیع شوق شامل چھہِ۔ شہناز تہِ چھہ اکھ آواز یۅس شاعری پننس ماحولس سیتۍ واٹھ دنچ کوشش کران چھیہ۔ یہ ہیوک نہ گلشن یا شوق کٔرتھ۔ راز سنز اولین شاعری ٲس اتھ طرفس کن پکان مگر سہ آو جلدے اردو کس اثرس تل۔
نثار اعظم: توہہ کوروہ کینہہ کال برونہہ اعلان ز نیب ییہ نہ مزید چھاپنہ….بند کرنکۍ وجوہات ؟
جواب: نیب بند کرنکۍ وجہ چھہِ واریاہ۔ آوریر ہیوتن زیادہ گژھن۔ دویم یہ زِ بتھہِ پکناونس چھہ نہ کانہہ انتظام۔ کژتام نفر چھہِ یم دلچسپی ہاوان چھہِ، تہندِ خاطرہ ہیکون آنلاین شایع کٔرتھ۔ نیب بحیثیت رسالہ گژھہِ بند، مگر بحیثیت تحریک روزِ جاری۔ بہ چھس فی الحال کامل صابنین کتابن پیٹھ کٲم کران۔ وقت چھہ نہ میلان۔ تمہ پتہ چھم خیال کاشر شاعری انٹرنیٹس پیٹھ دستیاب کرنۍ۔ منزۍ منزۍ اگر کانہہ شمارہ نیبک تہِ دراو تہ جان۔
نثار اعظم: ٹوٹکہ ٹوٹکہ زندگی تحت یم واقعات کامل صابن قلمبند کرمتۍ چھہِ، تم جمع کٔرتھ کرۍ وا تُہۍ کامل صابن آٹو بیا گرافی چھاپ ؟
جواب: ٹوٹکہ ٹوٹکہ زندگی چھیہ نہ آٹو بیاگرافی بلکہ کینہہ یاداشت ہتھ زہ ہتھ صفحہ۔ سۅ کتاب تہِ چھپاون جلدے۔
علی شیدا: شوق..فہیم..گلشن مجید..م ح ظفر..راز .. بیترہ منزمہ دورکۍ شٲعر کتھ حدس تام ہیکۍ پننۍ ادبی چھاپ تراونس منز کامیاب روزتھ؟
جواب: فہیم سند کارنامہ چھہ “واد”۔ منفی سوچک ٲستھ تہِ کور امۍ رسالن اکھ ادبی ماحول بیدار۔ ظفر، گلشن ہیکۍ نہ پننۍ صلاحیت پورہ پاٹھۍ کارس لٲگتھ۔ شوق رود واریاہس حدس تام کامیاب۔ راز چھہ کنے شاعر یمۍ پننۍ پورہ صلاحیت کامہ لٲج تہ ساورے کھوتہ زیادہ کامیاب رود۔ امہ دورچہ ادبی کوششہ روزہ چھکرتھ۔ یوت تام نہ اکھ شاعر ژورِ پانژِ وہرۍ پنن کلام یا افسانہ سۅمبرن پیش کرِ، تمۍ سندِ ادبک جایزہ ہیون یا تمیک اندازہ کرن چھہ مشکل۔ اتھ دورس منز چھپییہ نہ کانہہ خاص کتاب یۅس کانسہِ ہنزِ کامیابی برونہہ کن انہِ ہے۔
علی شیدا: کٲشر شاعری کتیتھ چھیہ ازکل؟ توہۍ چھوا مطمئن؟اگر نہ، کیازِ؟
جواب: ییژ شاعری میہ تام وٲژ تمہِ تلہ چھہ ننان مایوسی ہنز کتھ چھیہ نہ کینہہ۔ بہ چھس مطمین زِ کاروان چھہ برونہہ کن پکان۔ البتہ چھیہ میہ زیادہ پہن زود گویی تہ برژر چہ کوششہ نظرِ گژھان تم گژھن کم گژھنہِ۔ اکھ علاقہ یور کن زیادہ توجہ دُین چھہ، سہ گوو نظم۔ اسہِ پزن نظمہ وننہ۔ غزل چھہ بنا بنایا۔ نظم تہِ تژھ یتھ narrative ونو۔ یہ گژھہِ نہ غزلکۍ پاٹھۍ discursive آسنۍ تکیازِ سانین شاعرن چھہ پنن سوچ قایم کٔرتھ تتھ ترقی دنۍ ہیوچھن۔ اسۍ چھہِ ژورمہ مصرعہ پتے ژھۅکان۔ اسۍ چھہِ نہ پننس سوچس زیادہ تکلیف دوان۔ امی چھہِ نہ لوکھ افسانہ تہِ وونۍ لیکھان۔ اگر لیوکھکھ، سہ تہِ اکھ مختصر چاٹھ یا کتھ یتھ منز نہ کانہہ characterization پییہ کرنۍ ، کانہہ پلاٹ پییہ بناون، مکالمس پیٹھ پییہ نہ کانہہ کٲم کرنۍ۔ ناول نہ لیکھنک تہِ چھہ یۅہے وجہ۔ یہ کتھ چھیہ نہ زِ اسہِ کیا چھہِ نہ پرن والۍ ۔ اسہِ کر ٲسۍ پرن والۍ۔ اسۍ چھہ 1950 پیٹھہ اکھ اکۍ سندی خاطرہ لیکھان بلکہ میہ باسان تنہ پیٹھہ گوو پرن والین منز ہریر مگر لیکھن والین ہند شوق تہ خاص کر محنت ژھۅ کیہ۔
شاہد دلنوی: نثر کیو نظمہِ کہ حوالہ یُس ادب از کل تخلیق سپدان چُھہ، زبان زِندہ تھاونک چھا تتھ اندر دم خم ؟
جواب: کلہم زبان چھیہ نہ ادبہ سیتۍ زندہ روزان۔ یہ چھہ اکھ مغالتہ۔ خبر کاشرۍ ما آسن دپان کانہہ فکر چھیہ نہ اسہِ چھہِ ادیب زبان برونہہ پکناوان۔ ادب چھہ زبانۍ ہند اکھ مخصوص ورتاو تہ ادیب چھہِ بے شک زبانۍ ہندس اتھ ورتاوس برونہہ پکناوان۔ مگر اگر زبانۍ ہند عام ورتاو (یُس زبانۍ ہندِ بقا خاطرہ زیادہ اہم چھہ) برونہہ پکہِ نہ، یہ خاص ورتاو تہِ ژھۅکہِ پانے۔ سنسکرت زبان ژھۅکیہ تمہِ ساعتہ ییلہ امیک ادب انتہایی تھزرس پیٹھ اوس، ارودس تہِ گژھہِ یی۔
علی شیدا: جدید شٲعری تہ عوامس درمیان یُس اکھ دوریر پیدہ چھہ گومت سُہ کم کرُن چھا ضروری؟اگر چھہ تیلہ کیا زن پزِ کرُن؟
جواب: جدید شاعری تہ عوامس ما آسہِ ژھین لوگمت، مگر شاعری تہ عوامس چھہ نہ کشیرِ منز ونہِ کانہہ ژھین۔مہجور اوس عوامس منز مقبول، نادم اوس عوامس منز مقبول، کامل اوس عوامس منز مقبول، عازم صاب تہِ چھہِ عوامس منز مقبول، رفیق راز چھہ عوامس منز مقبول، شہناز چھہ عوامس منز مقبول۔ البتہ سپزہ کاشرس شعبس منز انگریزن ہنزِ دیکھا دیکھی منز کاشرِ شاعری ہنز سطح ہرراونہ خاطرہ “علمی شاعری” ہنزہ کوششہ کرنہ، یعنی شاعری ہنگہ تہ منگہ مشکل بناونک سنز کرنہ تاکہ سہ شعبہ بنہِ ہے شاعری ہند مۅقدم۔
شاہد دلنوی: یتھ تیز رفتار ٹیکنالوجی ہندس دورس منز ییلہ زن پرتھ کانہہ شخص دویمِس پیٹھ سبقت نِنچ کوشش کران چُھہ تہ ییتہ روز مرہ زندگی ہندۍ انسانس ہتہ بدۍ چیلینج درپیش چھہ، چھا کاشرِ زبانۍ ہندس دامنس تھپھ کٔرتھ زندہ روزن ممکن؟
جواب: زبان چھیہ ترسیل۔ یوت تام یہ بکار ییہ توت تام روزِ، یمہ ساعتہ یا بکار ییہِ نہ پانے مرِ۔ یوت تام یہ مرِ توت تام تہ بروس لول، توت تام تہ کروس قدر۔ یمہ خیالہ ما ژھنون ترٲوتھ زِ ٲخرس چھہ امس مرُن۔
خالد منظور: کشیرِ منز چھہِ اکۍ سے لفظس مختلف علاقن منز مختلف تلفظ۔ امہ سیتۍ تہِ چھہ شعرک وزن کنہِ وزِ متاثر گژھان۔ یہ صورت حال کتھہ کنۍ گژھہِ ختم؟
جواب: سیٹھا جان سوال۔ یہ فیصلہ چھہ کرُن زِ تلفظ چھا اہم کنہ وزن چھہ اہم۔ میانہِ خیالہ گژھہِ لفظ پننہِ تلفظ حسابہ ورتاون۔ تاہم ونہ بہ اکھ کتھ زِ پریتھ زبانۍ چھیہ اکھ صورت سۅ آسان یتھ تمہِ زبانۍ ہنز ادبی صورت ونو۔ عام طور چھہ سنجیدہ ادب تتھۍ صورتس منز لیکھنہ یوان، مگر علاقایی رنگہ تہِ ہیکو زبان لیکھتھ ۔
نذیر آزاد: کاشرِ زبانۍ ترقی دنہ خاطرہ چھیہ سانہِ واریاہ تنظیمہ سرگرم۔ یہنزہ کوششہ سپزہ واریاہس حدس تام کامیاب تہِ۔ تۅہہ چھا باسان زِ اتھ روران گیہ تخلیقی تہ تنقیدی سرگرمی پس پشت؟
جواب: تنظیمہ آسہِ 1940 تہ 1950 ہس دوران تہِ تہ تمہ ساعتہ تہِ ٲس سیاست سرس۔ تنظیمہ گیہ جان کتھ مگر ادبی تنظیم چھیہ نہ ادبس کانہہ سۅچھ کران۔ یہ چھہ اکھ الگ شوق، زیادہ تر نوجوانن ہند شوق، لہذا کرۍ تن تم پپن شوق پورہ، اسہِ کیا، وۅنۍ گوو یم چھہِ ادب لیکھنہ بجایہ پننۍ انرجی میٹنگن کن لاگان۔ امہ سیتۍ واتہِ یہنزِ ادبی زندگی نقصان۔ یمن تنظمین ہند فایدہ روزِ تیلہ ییلہ یم عوامی سطحس پیٹھ کاشرِ ادبہ بجایہ کاشرِ زبانۍ ہنزِ خواندگی کن توجہ کرن۔ تمن میٹنگن منز گژھن نہ مشاعرہ آسنۍ۔ اسۍ چھہِ یم زہ چیز رل کران۔ امی چھیہ نہ عوامس منز زبانۍ ہنز دلچسپی ہررٲوتھ ہیکان۔
شاہد دلنوی: سون تشخص کِتھہ کنی روزہ قایم تہ عوامس اندر کاشریتک شعور بیدار کرنہ خاطرہ کیا چُھہ ادیبن ہند رول ؟
جواب: سون تشخص خص اگر تی چھس ونان
پھیرن زٹ کانگر کہالت تٲے تٲے
سانہِ تشخصکۍ یم پانژوے چیز چھہِ قایم، فکر چھیہ نہ کینہہ۔ زندگی گژھہِ نارمل پاٹھۍ گزارنۍ، یم جان اثرات آسن تم گژھن قبول کرنۍ۔ باقی یم کٲشریت تہ کاشریتک شعور وغیرہ چھیہ سیاسی نعرہ بازی۔ یم شوبن سیاست کارن، بییہ ٹینگ صابس ہوس نفرس۔ ادیبن گژھہِ صرف امیک احساس آسن، اتھ اصلاح کرُن، یہ شعور بیدار کرُن چھیہ نہ ادیبن ہنز کٲم۔ یہ چھیہ سیاست دانن تہ مفاد پرستن ہنز کٲم۔
نثار اعظم: کاشرِ شاعری ہندِ مستقبلہ کہ حوالہ چھہِ اکثر نقاد، تبصرہ نگار منفی خدشن ہندۍ شکار۔توہہ کیا چُھہ باسان کاشر شاعری چھا دوہ کھوتہ دوہ زوالچ شکار سپدان؟ توہہ کتھ حدس تام چھیہ یک رنگی ، تہ رپِٹِشن کاشرِ شاعری ہندِ زوالکۍ وجہ باسان۔ میہ ہوِین نوین تہ کم تجربہ کار شاعرن کیاہ چُھ تُہُند مشورہ ؟ شہناز رشید صاب، رفیق رازصاب تہ یمہ دورکین باقی کامیاب کاشرین شاعرن ہند آسنہ باوجود کیاز چھ نقاد مایوسی ہند شکار ؟ غالب راے چھیہ زِ کاشرس ادبی منظر نامس سام ہینہ پتہ چُھ یہ باس لگان زِ یتہ چھھیہ تنقید بُتھۍ وُچِھتھ کرنہ یوان ،مصلحتن چھیہ کام ہینہ یوان، اگر تی، تہ تیلہ کیاہ سدباب چُھہ، اتھ مسلس؟
جواب: تہنز کتھ چھیہ صحیح، کاشر نقاد چھہ مصلحت، دشمنی تہ دوستی مدنظر تنقید لیکھان۔ باقی زبانن منز تہِ مگر اسہِ چھیہ یہ ٹرینڈ بنیمژ۔ یُس نام نہاد نقاد کاملس پیٹھ لیکھان چھہ، سہ دپان راہی یس پیٹھ لیکھہ نہ کینہہ، یُس نقاد چھہ، سہ چھہ شاعر تہِ۔ تمس چھہ پنن تہِ claim۔ راہی صابن لیوکھ غزل سیمنارس منز مضمون کاشرِ غزلکۍ پڑاو، تتھ منز گژھہِ وچھن کیا سیاست چھین ورتاومژ۔ کتھہ پاٹھۍ چھِن غزلکۍ شاعر تقسیم کرۍ متۍ۔ مظفر عازم صاب واتۍ امریکہ، لہذا دوپکھ امۍ سند ناو ہینہ سیتۍ ییہ نہ کانہہ فایدہ۔ غزلہ کس پڑاوس منز چھہ شاد رمضان سند تام ناو ہینہ آمت، عازم صابن چھہ نہ کنہِ جایہ ناو۔ حالانکہ غزل لیکھن والین شاعرن ہند چھہ نہ تیوت بوڈ تعداد۔ یُس مسلہ کاشرس ادبس ونکین چھہ، تتھ پیٹھ چھہ نہ کانہہ لیکھان۔ سون ادیب (شاعر، افسانہ نگار) چھہ نہ محنت کران۔ امہ خاطرہ چھہ ضروری زِ کاشرین شاعرن تہ افسانہ نگارن دیہ اکاڈمی ترجمچ کٲم، ادب ترجمہ کرنک یُس محنتہ سان لیکھنہ آسہِ آمت۔ یمچ محنت ترجمس منز نظرِ ییہ تہ سانین ادیبن تہِ پریرت کرِ۔ کمۍ تام پرژھ میہ سوالس منز اکاڈمی ہند رول کیا چھہ، میہ گوو جواب دین مشتھ۔ میہ باسان اکاڈمی یوت تام نہ اکھ دور اندیش سیکریٹری نصیب سپدِِ توت تام تمیک آسن نہ آسن چھیہ ہشی کتھا۔ نتہ چھیہ یہ بس نوکری تہ افسری تام مۅژان بییہ نہ کینہہ۔
رود سوال تکرارک repetition ۔ غزلس منز چھیہ تکرارچ واریاہ گنجایش، امہ فارمچ نوعیتے چھیہ یژھے۔ قافیہ کنۍ، امہ فارمہ ہندیو مخصوص تجربو (مضمونو) کنۍ چھہ تکرار اتھ منز یوان۔ تمہ علاوہ چھہ پریتھ شاعر پننین کینژن بنیادی تہ مرکزی استعارن تہ علامتن یا پسندیدہ لفظن ہند تہِ مکرر استعمال کران۔ یم سٲری چیز تہ امہ پتہ اکۍ سے وقتس منز اک قسمہ کین حالاتن منز زندہ آسنہ کنۍ تہِ ہیکہِ تکرار پیدہ گژھتھ، مگر شاعر سنز کوشش گژھہِ روزنۍ سہ کرِ اتھ تکرارس منز تہِ کانہہ نویر یا کانہہ خاص پہلو پیدہ۔ نظم ہندس فارمس منز چھہ تکرار چ کمے پہن گنجایش۔ تکرار سیتۍ چھہ نہ شاعری زوال یوان بلکہ چھیہ شاعری اکھ بند تلاو بنان۔ میون مشورہ چھہ غزل آسہ یا نظم شاعرن پزن نوۍ صورت حال، نوۍ معنی دریافت کرنچ کوشش کرنۍ۔ شعر ؤنتھ رد کرنک عمل چھہ ضروری۔ یہ چھہ نہ ضروری یُس تہِ شعر وٹھن پیٹھ کھوت، سہ کیا آسہِ رژھرُن لایق۔ پننس کلامس گژھہِ بے دردی سان تنقیدی جایزہ ہیون تہ رد کرنک عملس گژھہِ نہ کھوژن۔
نذیر آزاد: نثری نطمہِ متعلق کیا چھیہ تہنز راے؟
جواب: نثری نطم ییلہ لیکھنہ ییہ اتی کرو تتھ پیٹھ کتھ۔ کُس چھہ لیکھان؟
شاہد دلنوی: تہۍ آسیُوہ گۅڈہ گوڈہ مِزاحیہ شاعری کران – از تہِ چھیہ تہندس کلامس منز امہ چہ پروہ تہ پرنگہ نظرِ گژھان- قریباً ووہ پٔنژہ وری برونہہ پور میہ کاشرس شیرازس منز تہند اکھ غزل – اکھ شعر کرہ پیش -
قد چُھس تہ وانگنس سومب
یڈ چھس تہ آنگنس سومب
وغیرہ وغیرہ
جواب: یوت تام نہ میہ نش کینہہ لیکھن کیت آسہِ مزاحیہ لیکھن چھہ میہ بہتر باسان بلکہ چھس بہ باقی شاعرن تہِ یۅہے درس دوان۔ گوڈے لیوکھمت دوبارہ لیکھنہ کھوتہ چھہ بہتر مشق جاری تھاونہ خاطرہ مزاحیہ لیکھن۔ مزاح چھہ زندگی ہند اکھ اہم جز۔ کامل صابن ٲس اکھ سۅمبرن ترتیب دژمژ، “اسن ترایہ” تتھ منز اوس تیتھ مزاحیہ ادب شامل یُس سنجیدہ ادبس سیتۍ تھاون لایق اوس۔ میہ چھیہ کینہہ سنجیدہ نظمہ تہِ لیچھمژہ یم نیبس منز چھپیہ، مگر میون نظم لیکھنک انداز چھہ ہنا مختلف۔ نیبس منز شامل میانہِ نظمہ مثلہ شعر، تریہ یار، نظم در نظم، گُر تہ کل تہ ُگُر، شام ، مشقہِ ہند خالی اند، اکھ نظم پانژھ خیال، بیترِ چھیہ سنجیدہ نظمہ۔ غزل سنجیدہ پاٹھۍ لیکھنس چھیم نہ اتھ وتھ یوان۔
میر مسرور: واریاہ کالہ پیٹھہ چھہ میانس ذہنس منز یہ سوال کھٹکان زِ کاشرس ادبس منز چھا ونیس تام تیتھ کانہہ فن پارہ (نظم کیو نثر) لیکھنہ آمت یُس دنیا کس بہلہ پایہ ادبس منز تحریر چھہ سپدمت یا اسۍ ہیکوا پننہ ادبک کانہہ نمونہ دنیا کین عظیم فن پارن لرِ لور تھٲوتھ، مثلا شیکسپیر سند ہیملٹ، کنگ لیر یا سفوکلیس سند اوڈیپس یا شاعری منز ملٹن ننۍ شاعری، ورڈسورتھ سنز شاعری یا افسانس منز چیخوف سندۍ عظیم افسانہ؟
جواب: میر مسروو سند سوال آو ژیرۍ پہن۔ چونکہ یہ چھہ اہم سوال، اتھ جواب دین چھہ ضروری، مگر امہ کس جوابس منز دمہ بہ بنمین کتھن پیٹھ غور کرنچ دعوت:
یمن زبانن ہنز کتھ تۅہہ کرمژ چھیہ تمن منز چھیہ زبان پرنچ تہ پرناونچ تہ سیاسی، علمی، اقتصادی، پریتھ سطحس پیٹھ امہ کہ ورتاوک اکھ مستقل تہ مستحکم تواریخ۔ چاہے سۅ پتہ انگریزی چھیہ یا اردو۔ کاشر زبان ٲس نہ سنسکرت دورس تام ادبی اظہارن منز مجرا سے۔ مسامسا آیہ اتھ منز ادبی اظہارہ رنگۍ کینہہ سرگرمی فارسی دورس منز۔ لل دید تہِ چھیہ امی فارسی دورچ پیداوار۔ امہ وقتہ آو شعری اظہارن منز فنس کن توجہ کرنہ۔ مگر امہ زبانۍ ہند یہ ورتاو رود سیٹھا محدود۔ پننس ادبس پیٹھ غور کرنک گۅڈنیک موقعہ چھہ کاشرین ترقی پسند دورس منز میلان۔ ادبی اظہارہ رنگۍ یۅس زبان ونہِ کھوکھشہ پکان آسہ، تتھ ما ہیکو امہ رنگۍ ترقی یافتہ زبانن سیتۍ مقابلہ کٔرتھ۔ کاشر زبان چھیہ محکومن ہنز زبان، یمن زبانن ہند ناو توہہ ہیوت تم زبانہ آسہ/چھیہ حاکمن ہنزہ زبانہ۔
بجر کتھہ پاٹھۍ چھہ میننہ تولنہ یوان۔ یہ تہِ چھہ ہیچھنہ ہیچھناونہ یوان تہ کانہہ فن پارہ یا شاعر کوتاہ بوڈ چھہ یا عظیم چھہ یہ تہِ چھہ نقادن تہ تدریسی نظام کہ ذریعہ ذہن نشین کرنہ یوان۔ اسۍ چھہِ کینژھا فارسی، اردو تہ واریاہ مغربی تعلیمہِ ہندۍ پروردہ (میہ چھہ نہ اتھ متعلق کانہہ منفی یا ناپسند رویہ)۔ تتھ روایتس منز یمن فن پارن یا شاعرن اسہِ سکولن منز پرناوۍ پرناوۍ عظیم وننہ آو، تمن ورٲے چھہ نہ اسہِ اندۍ پکھۍ کانہہ عظیم باسان۔ اسہ چھیہ پتاہ زِ شیکسپر یا تسندۍ ڈراما چھہِ عظیم تکیازِ اسہ چھیہ کتھ بار بار وننہ آمژ تہ پرناونہ آمژ۔ تہ یہ تہِ ہیچھناونہ آمت زِ شیکسپیر تہ تسندۍ ڈراما کتھہ پاٹھۍ چھہِ عظیم۔ جرمنی منز کمس چھیہ خبر زِ غالب چھہ کانہہ شاعر، عظمت تھاوۍ تو الگے۔ تمہِ پتہ غالبس منز کُس فن پارہ چھہ یُس عظیم چھہ۔ سٲنۍ روایت چھیہ نہ بڈۍ یا ایمبیشس فن پارہ لیکھنچ روایت۔ سانہِ روایژ منز چھیہ کلہم شاعری نظرِ تل تھاونۍ ضروری۔ غالب تہِ چھہ بوڈ ییلہ اسہِ تم معیار قبول کرۍ یمو کنۍ غالب تہ تسنز شاعری بٔڈ بنییہ۔ غالبس سپدۍ انگریزی پاٹھۍ پتمین پنژاہن ورین منز شیہ ستھ ترجمہ تہ ادہ ہیوت کینژو شاعرو (پرن والیو نہ) غالب سند ناو زانن۔ میر تقی میر زاننک چھہ نہ کانہہ سوالے۔ کینژو پنڈتو کٔر لل دید تہِ پروجیکٹ کرنچ کوشش، تہ تسند تہِ ہیوت کینژو انگریزی شاعرو ناو، شیخ العامس کس زانہِ؟ نتہ کیا چھیہ یمن دۅن فرق؟ گویا عظیم تہ عظمتکۍ پیمانہ تہِ چھہِ تنقیدی، تدریسی نظام آپراوان۔ غالب چھا بوڈ شاعر کنہ احمد فراز چھہ بوڈ شاعر، اکس عام انسانس کیا چھیہ خبر یوت تام نہ سہ ہیچھناونہ ییہ زِ اسۍ کتھ ونو عظمت۔ عظمت تہِ چھہ اکھ مفروضہ یُس اکھ سماج طے کران چھہ۔ یہ فیصلہ کرنس منز اوس نہ یا چھہ نہ سٲنس دورس منز سانہِ سماجک کانہہ دخل۔
اگر اسۍ پننۍ لکہ شاعری کلہم پاٹھۍ عالمی سطحس پیٹھ پیش کرو، اتھ کیازِ میلہِ نہ مقام، مگر پیش کرنہ خاطرہ چھہ شرط یہ شاعری ییہ جمع کرنہ۔ یہ ییہ مطالعس منز اننہ۔ امیک تنقیدی محاکمہ سپدِ۔ عالمی سطحس پیٹھ یِن تم مطالعہ پیش کرنہ۔ پرنہ تہ پرناونہ۔ ییتہ آیہ نہ چینچ قدیم شاعری (زبردست شاعری) کنہِ کھاتس منز تھاونہ، کاشرس کُس پرژھہِ؟
لہذا گژھہِ نہ یہ مسلہ آُسن زِ اسہِ چھا کانہہ فن پارہ عالمی فن پارن برونہہ کنہِ تھاونس لایق پیدہ کورمت بلکہ یہ زِ اسہِ یوس شاعری پیدہ کرمژ چھیہ، سۅ کتھہ پاٹھۍ مۅلوون۔


text:
ثى۪قہ عیسٲے کلیسا
ثى۪قہ عیسٲے کلیسا چُھہ اکھ آزاد عیسٲے فرقہ یتھ چیٖنہٕ کِس شہر، بیجنگس منز 1917تس منز دس وۆتھ ۔ از چھہ اتھ ارتٲجہن ملکن تہٕ شى۪ن بر اعظمن منز 25 لچھ ممبر۔ یہ کلیسا چُھہ عیسٲے مذہبکہِ پى۪نٹِکوسٹل شاخُک حصہ یُس وُہـ̡ مِہ صدی ہندِس ابتداہس منز نۆن دۯاو۔ 1932 پى۪ٹھٕ چُھ یہ کلیسا ہندُستانس منز رٲیج۔ أمہ کلیساہُک مراد چُھ عیسیٰ سٕندہ دُبارٕ ظٲہر سپدنہٕ بۯونٹھ سارنٕے قومن تام انجیل واتاوٕنـ̡ ۔
Contents
ثى۪قہ عیسٲے کلیساہس چھہ داہ اصوٝل تہٕ اعتقاد:[edit]
روٝحہِ پاک[edit]
"روٝحہِ پاک حٲصل سپدُن، زبانن ہندِ کلامچہِ گوٲہی سٍتـ̡ ، چُھ اسہِ جنتُک وٲرِث آسنٕچ ضمانت"۔
بپتسمہ[edit]
"آبہٕ سٍتـ̡ بپتسمہ چُھہ گۅنہو نِشہ پاک گژھنُک تہٕ روٝحٲنی بحٲلی خٲطرٕ اکھ رسم۔ بپتسمہ گژھہِ قۆدرتی پکوٕنِس آبس منز دِنہٕ یُن، مثلن، دریا، سمندر، یا ناگ۔ بپتسمہ دِنہ وول، یٔمِس پانس بپتسمہ تٕہ روٝحہِ پاک حٲصل سپُدمت آسہِ، سُہ گژھِ حضرت عیسیٰ مسیٖح سُند ناو ہى۪تھ بپتسمہ دیُن۔ یٔمِس بپتسمہ دِنہٕ ییہِ تس گژھہ کلہٕ نۆمرٲوِتھ تہٕ بُتھ بۆن کُن کٔرِتھ پوٝرٕ پٲٹھـ̡ آبس منز غۅطہ دِیُن"۔
کھۅر چھلٕنـ̡[edit]
"کھۅر چھلنٕکہِ رسمہٕ سٍتـ̡ چُھ انسان حضرت عیسیٰ ہس تام وٲتِتھ ہى۪کان۔ بێیہِ چُھہ یہِ انسانس ہر ہمیشہ محبت، شوژر، نیٖزمی، درگذر تہٕ خدمت گزٲری یاد پاوان۔ یس أکس آبہٕ سٍتـ̡ بپتسمہ مێولمُت آسِہ تس پزن عیسیٰ مسیح سٕندِ نٲوـ̡ پننٕنـ̡ کھۅر چھلناوٕنـ̡ ۔ یێلہِ تہِ منٲسب آسہِ، اکھ أکـ̡ سٕندـ̡ کھۅر چھلنٕچ عمل گژھہ کرٕنـ̡ "۔
آغہٕ سُند کال[edit]
"آغہٕ سُند کال چُھ آغہٕ عیسیٰ مسیح سند مرُن یاد پاونُک رسم۔ أمہِ سٍتـ̡ چِھہ أسـ̡ پننس آغہٕ سٕندِس مازس تہٕ خوٝنس منز شریک سپدان یُتھ پوشِوٕنـ̡ زندگی پۯاوو تہٕ قیامژ دۅہہٕ گژھو بـێیِہ زِندٕ۔ یہ رسم گژھِ یوٝت وٕ تیوٝت پھِرـ̡ پھِرـ̡ ادا کرنہٕ یُن۔ اکٲے خمیٖرِ ورٲے ژۆٹ تہٕ دچھہ رس ییِہ استعمال کرنہٕ"۔
سبت دۅہ[edit]
"سبت دۅہ، ہفتُک سٔتیُم دۆہ (بٹوار)، چُھ چھُٹی دۅہ، یُس خداین بابرکت تہٕ مقدس بنومُت چُھ۔ یہ گژھہِ آغہٕ سٕندِ رحمتہٕ کِس سایس تل خدایہ سٕنز وۅپتھ تہٕ نجات یاد پاونہٕ رٔنگـ̡ تہٕ ینہٕ واجنہِ زندگی مںز پوشٕوٕنہ رحتٕچ آش تھٲوِتھ گزارُن"۔
عیسیٰ مسیح[edit]
"عیسیٰ مسیح، لفظ یُس ماز (بشر) بنێوو، مود کٲٹھِس پى۪ٹھ گۅنہگارن بخچٲیِش کرناونہٕ مۅکھہٕ، تۯێیمہِ دۅہہٕ سپُد بێیہِ زندٕ تہٕ کھۆت اسمانس پى۪ٹھ۔ سُہ چُھ کُن یُس آدمـ̡ ذٲژ نجات دِنہٕ وول، اسمانن تہٕ زمیٖنہِ ہُند پٲدٔ کرن وول، تہٕ کُن پۆز خدا چُھہ۔"
انجیل[edit]
"مقدس انجیل، یتھ مںز شٲمل چھہ پۯون تہٕ نۆو صحیفہ، چھہ خدایہِ سُند الہام، کُنـ̡ اسمٲنـ̡ کتاب، تہٕ عیسٲے زندگـ̡ ہُند معیار"۔
نجات[edit]
"نجات چُھہ ایٖمانہٕ کِہ وسیٖلہٕ خدایہِ سٕنزِ یٲری سٍتـ̡ میلان۔ ایمانہٕ والى۪ن پزِ پٲکی پۯاونہٕ، خدایہ سُند حمد پرنہٕ، تہٕ انسٲنِیتس سٍتـ̡ لول ورتارنہٕ باپتھ روٝح پاکس پان پُشراوُن"۔
کلیسا[edit]
"ثى۪قہ عیسٲے کلیسا، یُس سٲنـ̡ آغہٕ عیسیٰ مسیحن 'آخری روٝد'کِس زماس مںز، چُھہ قٲیم کۆرمُت، چُھہ پیغمبرن ہندِ زمانُک نوِ سرٕ تعمیر کرنہٕ آمُت ثى۪قہٕ کلیسا"۔
آخری فٲصلہ[edit]
"عیسیٰ ییہِ دُبارٕ آخری دۅہہٕ یێلہِ سُہ دُنـ̡ یہس پرکھاونہٕ مۅکھہٕ اسمانہٕ پى۪ٹھہٕ وسِہ: نیکوکارن میلہ پوشٕوٕنـ̡ زندگی، یێلہِ زن بدکارن میلہ ٲنتھہ رۆس عذاب۔"


text:
سِری نَگَر
سری نگر چھہ جموں و کشمیرُک دارالحکومت. یہ ٕچھہ کشیرِ منٛز جہلم کِس بَٹھِس پٮ۪ٹھ واقع ۔ یہٕ شہر چھُہ پَنٕنٮ۪ن سَرَن خٲطرٕ واریاہ مشہور ۔ سرینگر چھُہ دۄیو سنسکرِت لفطو ستۍ بَنٮ۪ومُت سری: دولت تہٕ نگر: شہر۔ شری چھُ دیوی لکشمی سُنٛد ناو تہِ تہٕ شری چھہ آفتابَس تہِ ونان تِمہِ مۄکھہٕ ما سرینگرُک مطلب آفتابُک شہر تہِ۔ سرینگر ہوائی اڈٕچھُہ شہرَس تہٕ باقی وادی ہندوستان کٮ۪ن باقی حصَن ستۍ جوڈھان۔ امۍ علاوٕ چھہٕ یَتہِ پٮ۪ٹھ دوبھائی تہٕ حجَس دوران سودی عرب خٲپرٕ پرواذنٮ۪ران۔
تٲریخ[edit]
شہرٕچ بنیاد ترٚٲو پروراسینا ہَن ۲٠٠٠ وَری برٚونٛہ۔ ۳ قبل مسیح دوران اوس تہٕ شہر ماوریا سلطنتُک حصہ ۔ اشوکَن کۄر یِتہِ بودھ مذہبُک پھٲلاو تہٕ واریاہِن وَریَن تام رود بودھ حکومت کِس زیرِ نگراں رہی۔ وِکرمادِتیا تہٕ تمۍ سندۍ جاں نشینو کۄر یَتہِ پر ہُن سٕندۍ برونٛہ راج۔ شہررود ہندو تہٕ بودھ حکومتَن زیرِنگراں ژۄدہمیہٕ صدی تام۔ لَلِتادِتیا، اونتی ورمن تہٕ سنگراما دیوا، یوسف شاہ چک، بڈشاہ ٲسۍ کٮ۪نٛہ قٲبلِ ذکر حکمراں۔
جغرافیہ[edit]
سرینگر چھُہ 34N74E پٮ۪ٹھ واقع۔ وَندَس منٛز چھہ یور سائبیریا جاناوار یوان۔ یہاں پر سالانہٕ اوسطَس منٛز ۲۸ اِنچ رود پیوان۔
تعلیم[edit]
یَتکۍ کٮ۪نٛہ تعلیمی ادارٕ چھہٕ: کشمیر یونیورسٹی ہزرتبل نیشنل انسٹِچوٹ آف ٹیکنالوجی شیرِ کشمیر زرعی سائنس وٹیکنالوجی یونیورسٹی اسلامیہ کالچ ہَول سری پرتاپ کالچ امر منگھ کالچ
یہٕ چھُہ ونۍ نامکمل مضمون۔ تۄہِیہٕ ہٮ۪کِو اَتھ اضافہٕ کٔرتھۍ مزید بہتر بنٲتھۍ۔


text:
سِری نَگَر
سری نگر چھہ جموں و کشمیرُک دارالحکومت. یہ ٕچھہ کشیرِ منٛز جہلم کِس بَٹھِس پٮ۪ٹھ واقع ۔ یہٕ شہر چھُہ پَنٕنٮ۪ن سَرَن خٲطرٕ واریاہ مشہور ۔ سرینگر چھُہ دۄیو سنسکرِت لفطو ستۍ بَنٮ۪ومُت سری: دولت تہٕ نگر: شہر۔ شری چھُ دیوی لکشمی سُنٛد ناو تہِ تہٕ شری چھہ آفتابَس تہِ ونان تِمہِ مۄکھہٕ ما سرینگرُک مطلب آفتابُک شہر تہِ۔ سرینگر ہوائی اڈٕچھُہ شہرَس تہٕ باقی وادی ہندوستان کٮ۪ن باقی حصَن ستۍ جوڈھان۔ امۍ علاوٕ چھہٕ یَتہِ پٮ۪ٹھ دوبھائی تہٕ حجَس دوران سودی عرب خٲپرٕ پرواذنٮ۪ران۔
This is an excerpt from the article سِری نَگَر from the Wikipedia free encyclopedia. A list of authors is available at Wikipedia.


text:
Welcome To Kashmirizaban
پرٮ۪ٚتھ کانٛہہ قوم یا سماج چُھ پننہِ زَبٲنۍ سۭتۍ پَرزٕناونہٕ یِوان ـ (کٲشُر)چُھ کٲشرِ قومٕچ زَبان ـ تٲریٖخی لِحاظہٕ ییٚلہِ وٕچَھو کٲشِر زبان چھِ سٮ۪ٹھاہ پرٲنۍ زبان ۔ تٲریٖخی حوالو کنۍ چُھ امیُک پَے جیا پیڈا سٕندِس وقتس تام میلان تہٕ کیٚنژَو لِسٲنی شہادتَو کِنۍ چُھ باسان زِ یہِ چِھ ڈایہ پٮ۪ٹھہٕ ترےٚ ساس ؤری پرٛٲنۍ ـ
کٲشِر زَبان چھَ ریاست جموں و کشمیٖر کِس کشمیٖر صوبَس منٛز بولنہٕ یِوان۔ کٲشِر زبان چھےٚ ترٮ۪ن بولنہٕ کٮ۪ن قٕسمَن منٛز تقصیم کرنہٕ آمٕژ۔ یِمَن زَن مَراز، کامراز، تہٕ یَم راز ونان چھِ۔ یِمَن قٕصمَن چھےٚ پانہٕ وٲنۍ واریاہ کم فَرَق۔ یَم راز یۄسہٕ زَن سرینَگرَس منٛز بولنہٕ چھےٚ یوان چھَ کتابہٕ ،اخبار، رسالہٕ بیترِ لیکھنَس منٛز استعمال کرنہٕ یوان۔
کٲشِر زبان ٲس گۄڈٕ شارداہ تحریرَس منٛز لٮ۪کھنہٕ یوان مَگَر وۄنۍ چھےٚ یہِ PERSIO ARABIC تحریٖرَس منٛز لٮ۪کھنہٕ یوان تہٕ یَہوے تحریٖر چھُ کتاب ،اخبار، رسالہٕ بیترِ لٮ۪کھنَس منٛز استعمال گَژھان۔ بیاکھ تحریٖر چھُ DEVANAGRI یُس زَن کینٛہہ کٲشِرۍ پنڈِت وُنہِ تہِ کتابہٕ لیکھنَس منٛز استعمال کران چھِ۔
کٲشُر کمپیوٗٹرَس پٮ۪ٹھ لٮ۪کھنہٕ خٲطرٕ اوس وٕنیُک تام صِرف اِن پیج سافٹ ویرُک اِستعمال کرنہٕ یِوان ییٚمہِ کہِ وَجہ سۭتۍ أسۍ ٲسۍ نہٕ کٲشُر ہیکان کمپیوٗٹرَس پٮ۪ٹھ پورٕ پٲٹھۍ لیکھِتھ۔ مَگَر وۄنۍ چھُ امہِ خٲطرٕ با ضٲبطٕ اکھ فانٛٹ بناونہٕ آمُت یَتھ زَن آفان (AFAN)ناو چھُ۔ یہِ چھُ کٲشرِ زبانہِ خٲطرٕگۄڈٕ نیُک فانٛٹ تہٕ اتھ بہتَر بناونہٕ خٲطرٕ چھےٚ کٲم وُنہِ تہِ جٲری۔ تہٕ یِہوے فانٛٹ چھُ ییٚمہِ وٮ۪ب سایٹہِ (WEB SITE)خٲطرٕ تہِ استعمال گَژھان۔


text:
پلوۄم
پُلوۄم چھُہ ہندوستان کہِ کشیٖرِ ہُنٛد اَکھ ضِلہٕ یُس دارالحکومت سرینگر پٮ۪ٹھ ۴٠ کلومیٹر دور چھُہ۔ پُلوۄم چھُہ سٲرۍسی دُنیاہَس منٛز کۄنٛگہٕ کِس کاشتَس خٲطرٕ مشہور۔ ۲٠٠۱ کہِ مردم شمٲری حساب چھہٕ اَمِچ کُل آبٲدی ۵.۶ لَچھ یِمَن منٛز ۳.۳ لَچھ مرد تہٕ ۲.۳ لَچھ ذَنہِ چھہٕ۔ ضِلَس چھہ زٕ بَڈھۍ کالچ(ترالہٕ تہٕ پُلوٲمِس منٛز) تہٕ اَکھ یونیورسٹی (اسلامِک یونیورسٹی اونتۍپورہٕ)۔ دۄدٕ چہِ کثیر پیداوار مۄکھہٕ چھُہ ضِلَس دۄدٕ کۄل تہِ ونان۔ یٮ۪تہِ چھُہ سالانہٕ ۱۱۸ میٹرِک ٹن کھۄتہٕ ذیادٕ دۄدھ نیران۔ یہٕ چھُہ ریاستَس منٛز کۄنگ پٲدٕ کَرن وۄل کُنی ضِلہٕ۔ مہجور، حبہ خاتون، لَلِتادِتیا چھہ اَمِچے مٮ۪ژِ ہِنٛد پٲداوار۔
This is an excerpt from the article پلوۄم from the Wikipedia free encyclopedia. A list of authors is available at Wikipedia.


text:
لافٲنۍ زندگی گیٛوا حٲصِل؟
سوال: لافٲنۍ زندگی گیٛوا حٲصِل؟
جواب: باے بٔل چِھ لافٲنی زندگی ہنٛز اکھ سٮ۪ود وَتھ ہاوان۔ گوڑٕ پَزِ اَسِہ یِہ پَرٛزٕناوُن زِ اَسِہ چِھ نافرمٲنی کرِتھ گوناہ کٔرمٔت “تہِ کٮ۪ازِ ساروۍ چِھ گۄناہ کٔرمٔت تِہ سٲری چِھ خۄداۓ سٔنٛزِ عظمتھ نِش محرو’م گٲمٔت (رومَنٛز ۳:23)۔ اَسِہ ساروۍ چِھ تِمہٕ کامِ کَرِمٔژٕ یِمَو سٕتھی خۄدا ناراض چُھ گوٛمت یَمہِ کٮ۪ن أس سَزۂک حَقدار چِھ چُونکہ سٲنۍ سٲری گۄناہ چھ لافٲنِیَتٔچ نافرمٲنی أس چِھ لافٲنی سَزۂک حَقدار’’۔ امہِ گونہُک سَزا چُھ موٛت، مَگر خۄدا صٲبُن یَنامہ چُھ لافٲنۍ زندگی یوٚس زَن حضرت عیٖسا سٔنزِ شکلِ مَنٛز اَسِہ آوسوزنہٕ‘‘ (رومَنٛز ۶:23)
وَنۍ گو، حضرت عیٖسا یُس گونہاو نِش پاکھ تہٕ خۄداۓ سُنٛد نیچوٛ چُھ دراو یَمِہ عالمہٕ مَگر سانٮ۪ن گونہاں ہٮ۪ونٛد سزا کھیٛتھ (جان ۱:۱،۱۶)۔ “اَمِہ سٕتھی چُھ خۄدا اَسِہ سٕتھی لولُک اِظہار کران: ییٚلہ زَن أسۍ وُنہِ گوناہگار چِھ، عیٖسا درٲۓ یَمہِ دُنیا صِرف سانۍ کھٲترٕ‘‘ (رومَنز۵:8)۔ حضرت عیٖسا مو’د فانٛسِ کو’ٹِس پٮ۪ٹھ سُہ سَزا تُلان تُلان یَمِک اصل حقدار أس ٲس (۲ کورِنتھِیز ۵:21) ترٛۍ دوہ باد گو سُہ زِندٕ پَنٔن کامیٲبی ہِنٛد ثبو’ت دیوان دیوان بیٛہِ موتَس تہٕ بٲطلَس حارناوان حاراناوان“ (۱ کور نتھیٛنٔز ۶۔۱: ۱۵)۔ بوٚڑ رٔحٔم کرِتھ کورُن عیٖسا بییٛہ زندٕ تہٕ بخچِن اَسہِ نٔو زندگی‘‘ (۱پیٹر ۱:3)۔
پننہِ یَقیٖن سٕتھی پَزِ اَسِہ حضرت عیٖسا ہَس مُتلِق نجاتھ خٲترٕ پَنُن ذِہَن بَدلُن زِ تِم کم چِھ؟ تِم کٮ۪ا چھِ؟ تِم کٮ۪ازِ چِھ؟ (یاکٹٔس ۳:19) یوٛدوے اَسِہ تَس پٮ۪ٹھ یقیٖن تھاوو زِ تِمَو دِٮ۪وٚت زو فانسہ کو’ٹِس پٮ۪ٹھ سانیٛو گۄنہاو بَدلہٕ ، اَسِہ ییٛہ مٲفی دنہٕ تہٕ اَسہِ سٕتھی ییٛہ مرنہٕ پتہٕ جَنتٔچِہ لافٲنۍ زندگی ہٮ۪ونٛد وادٕ کرنہٕ۔ “خۄداۓ سٔنٛدِ خٲترٕ چُھ دُنیا واریا مَانے تھاوان یُس تٔم یَقیٖنَن کُنِس نیچو سٔنٛدِ خٲترٕ، بَنوو گو یُس تیٛلہِ تَس پٮ۪ٹھ یَقیٖن تھاوِ گژِ نہٕ زانٛہہ تِہ خَتٔم بٔلکہ تَس میلہِ لافٲنۍ زندگی‘‘ (جان :۱۶) یودوے توۓ زَبٲنۍ سٕتھی اِقرار کرِیوٛ زِ عیٖسا چُھ تُہُنٛد مٲلِکھ تہٕ دِلٕ سان یَقیٖم مٲنٮ۪و زِ خۄدایَن کٔر تِم دوبارٕ زِنٛدٕ، توۓ پیٛو بَچاونہٕ تہٕ توہے پٮ۪ٹھ ییٛیہِ رٔحٔم کرنہٕ‘‘ (رومَنٛز ۱٠:9)۔ حضرت عیٖسا سٔنٛزِ اَتھ حٲصل سَپٔزمٔژِ کامِہ پٮ۪ٹھ یَقیٖن جَنتٔچِہ لافٲنۍ زندگی ۂنٛز کوٛنۍ وَتھ۔ ’’یِہ چَھ صرف خۄدا صٲبٔنۍ مہربٲنۍ تہٕ عَظمَتھ تہٕ بیٛیہِ سون تَس پٮ۪ٹھ یَقیٖن یَمِہ کِن أس مٔحفو’ظ چِھ بٔلکِہ نَہ سٲنۍ کٲم یا صلٲحیت کِن ، تیٛلہ پَزِ نہٕ پَننِہ کاِمِہ تہٕ پَننِس مٔحفو’ظ آسنَس پٮ۪ٹھ فَخٔر کرُن یِہ چُھ صرف خۄدا صٲبنِ طرفہٕ اَکھ ایٛنامہٕ ‘‘ (ایمفٮ۪سِیَن ۹۔۲:8)۔
یوٛروےٛ توۓ حضرت عیٖسا تُہنٛد بچاوَن وول تَسلیٖم چِھٮ۪و کرُن یَژھان، تییٛلہ چِھ اَکھ عبادتُک نمو’نہٕ یِہ۔ مگر یاد تھاوو، یِہ عبادت یا بدل کنٛہ عبادت کرنہٕ سٕتھی گژھِ نہٕ کینٛہ ۔ یِہ چُھ خٲلِس عیٖساہَس پٮ۪ٹھ یَٮقیٖن یُس اَسِہ بَچاوِ گونہاو نِش۔ یہ عبادت چِھ صرف اکھ تریٖقہٕ خۄدایَس پَنُن یَقیٖن باوُننہٕ خٲترٕ تہٕ تَس سُنٛد شُکُر کرنہٕ خٲترٕ زِ تٔم دیٛوٚت اَسہِ نَجاتھ‘‘ خۄدایا بہِ چُھس زانَن زِ بہٕ چُھس گۄناہگار تہٕ سزاہَس مُستَحِق مَگر حضرت عیٖساہَن تُل سُہ سَزا یَمٮ۪ک نہٕ مُستَحِق بہٕ اوسُس، اسلٔے تَس پٮ۪ٹھ یَقیٖن آسنہٕ کِن بَخٔچ مےٛ۔ مےٛ چُھ زے پٮ۪ٹھ یقیٖن تھومُت زِ زےٛ چُھکھ نَجاتھ دِنہٕ وول۔ شُکر چانۍ نجاتھ دِنہٕ تہٕ بَخٔچنہٕ خٲترٕ یوٛس زَن لافٲنۍ زندگی ہِنٛد اٮ۪نام چُھ! آمیٖن!‘‘
کیا توہیٛہ کۄروا فٲصلہ حضرت عیٖسا پنُن مٲلِکھ ماننُک؟ اگرکۄروہ تیٛلہ کٔرِو ‘‘مےٛ چُھ قبو’ل عیٖسا ‘‘ بٹنَس پٮ۪ٹھ بوٛ تکنی کُلٮ۪ ک
لافٲنۍ زندگی گیٛوا حٲصِل؟


text:
ترال
یہٕ چھُہ ونۍ نامکمل مضمون۔ تۄہِیہٕ ہٮ۪کِو اَتھ اضافہٕ کٔرتھۍ مزید بہتر بنٲتھۍ۔
ترال چھُہ جموں و کشمیر کہ پلوامۍ ذِلُک اَکھ قصبہٕ۔
جغرافیہ[edit]
ترال چھُہ 33.93 N 75.1 E پٮ۪ٹھ واقع۔ اَمٮُ۪ک اوسط تھزر چھُہ ۲۶۶۱ میٹر ۲۵۴۵ فٹ ۔ یہ چھُہ قومی شاہراہ پٮ۪ٹھ دَہ کلومیٹر دور۔ ترال چھُہ پَنہٕ نٮ۪ن قۄدرتی ناگَن خٲطرٕ مشہور۔ ترالکۍ کٮ۪نٛہ علاقہٕ چھہِ دیور، صوفیگُنڈ، مندورہ، منگہامہ، کچھمُلہ، نادر، آریپل، زوستان، نارستان، لام، ناگبیرن، امیرآباد، نائیبُک، کہلِل، تہٕ شکارگاہ۔
تٲریخ[edit]
پانٛژ ہَتھ وَری برٛونٹھ اوس ترٛالُک ناو ترٚیہ لال تہِ کیازِ یہٕ سۄری علاقہٕ اوس حضرت میر سعید علی ہمدالنیؒ صٲبَن ترٚٮ۪ن لالَن منٛز ہٮ۪وتمُت یِم بغداد پٮ۪ٹھ یۄڈ اسلام پھٲلاونہِ آمتۍ ٲسۍ۔
شخصیات[edit]
ترٚالٕچ سرزمین چھہ کشیٖر ہِنٛدیو مشہور اشخاصو ستۍ زرخیز روزمٕژ، یِمو منٛز کینٛہ چھہ: ڈاکٹر ا۔ر۔تراگ(سابق ڈاریکٹر شیر کشمیر یونیورسٹی کشمیر)، ڈاکٹر جوہر قدوسی(پرافیسر اردو، مصنف تہٕ ماہانہٕ الہیات تہٕ کریسنٹکۍ مدیر)، ڈاکٹر عبدالغنی آہنگر (پرافیسر تہٕ سربراہ شعبہ سی وی ٹی ایس شیر کشمیر میڈیکل کالج سورہ )، ڈاکٹر مھمد اشرف شیکھ (رجسٹرار شیر کشمیر میڈیکل کالج بمینا سرینگر، مصنف، ایک اعلی صلاحیت وۄل محقق تہٕ بہترین بال مرضُک مٲہر)


text:
کٮ۪ا خۄدا صٲبَن کوٚرہ چانٮ۪ن گۄنہَن مَغفرَتھ؟
سوال: کٮ۪ا خۄدا صٲبَن کوٚرہ چانٮ۪ن گۄنہَن مَغفرَتھ؟
جواب: ایکٹ ۱۳:۳۸ چِھ واضٮ۪ح کران، ‘‘اسلۓ چُھس بہٕ یَژھان ژٕ گژھٮ۪کھ زانُن زِاعلان چُھ آمُت کرنہٕ زِ حضرتِ عیٖسا سٔنٛدِ ذٔریہِ یِیٛہ چانٮ۪ن گوٚنہَن مغفِرتھ کرنہٕ۔
مغفِرتھ کرُن کیٛا گو تہٕ میانہِ خٲترٕ کٮ۪ازِ چُھ یہِ ضرو’ری؟
‘‘مَغفِرٕتُک’’ مَطلب چُھ گۄنہ سٲری چھَلنہٕ یِنۍ بَخچُن تہٕ بوج ہَلکہٕ گژھُن۔ یوٚدوےٛ أس کٲنسہِ سۭتۍ کٮ۪نٛہ غَلَتھ چِھ کران أس چھِ تَس معٲفی ہٮ۪وان تاکہ سٲنۍ تعلُقات گژہٮ۪ن بیٛیِہ بَحال۔ مَغفِرتھ چُھنہٕ یوان کرنہٕ امِہ کِن زِ اَکھ اِنسان چُھ اَمٮُ۪ک حَکھ تھاوان کنٛہ تِہ چُھنہٕ اَمٮُ۪ک حکھ تھاوان۔ مَغفرتھ چُھ لۄلہٕ، رٔحمہٕ تہٕ بَجرٕ موکھہٕ یِوان کرنہٕ۔ مَغفرِتھ کرُن چُھ تِیٛوٚتھ ہیٛو اَکھ فٲصلہٕ آسان یَتھ نہٕ بیٛن انسانَن سٲتھۍ کنٛہ تہِ تالُک چُھ آسان اَمِہ باوجو’د زِ تِمَو کیا آسِہ توہِہ سٲتھی کۄرمُت۔
بایبٔل چِھ اَسِہ وَنان زِ اَسِہ سارنۍ چِھ خۄداے سٔنٛدِ مغفِر تھٔچ سٮ۪ٹھا ضرو’رَتھ اسِہ چِھ ساروی گۄنہ کٔرمٔت۔ اکلزیٹس ۲٠:۷ منٛز چُھ اعلان آمُت کرنہٕ ‘‘سٲرسۍ عالمَس منٛز چُھنہٕ تٮ۪وتھ کنٛہ شَص یٔم ہمیشہٕ رُتی رُت آسِہ کوٚرمُت تہٕ گۄنہ آسٮ۪ن نہٕ زانٛہ تِہ کوٚرُمت’’۔ ۱جان ۱:8 چِھ وَنان، ‘‘یودوےٛ أس یَمٮُ۪ک اعلان کرو زِ أس چِھنہٕ گۄنہگار، أس چِھ تیٛلِہ پَننِس پانَس دونٛکھہٕ دِوان تہٕ تیٛلہ چُھنٕہ پَزَر آسِہ منٛز’’ سٲرۍ گۄنہ چِھ دراصل خۄداے سٔنٛز نافرمٲنی (سَلَم ۵۱:۴)۔ یِہاے وَجہ چُھ یٔمکِن اَسِہ سارنۍ خۄداے سٔندِ مَغفِرتھٔچ ضرو’رتھ چِھ ۔ یوٚدوےٚ سٲنۍ گۄنہ بَخشِنہٕ ٲو نہٕ کٮ۪نٛہ أس روزَوٚ ہمیشہٕ خٲترٕ پَننٮ۪ن گۄنہَن ہٮنٛد سزا تُلان (میٛتھٮ۪و ۲۵:۴۶؛ جان ۳:۳۶)
مَغفِرتھ :۔ أس کٔتھہٕ پٲٹھۍ کرَو یِہ حٲصِل؟
شُکر’ تَس خۄدایَس کُن یَس پنٮ۪ن بَندن ہنٛز ماۓ چِھ تہٕ تِمَن پیٛٹھ رٔحم کرَن وول چُھ ۔ یُس بٮ۪تاب آسان چُھ اَسِہ مغفرتھ کرنہٕ خٲترٕ ! ۲ پیٹر ۳:۹ چِھ اَسِہ وَنان، ‘‘خۄدا چُھ اِتمِنان سان یِہ یَژھان زِ کنٛہ تِہ گژِھ نہِ اَسِہ منٛز تَباہ گژُھن بلکہ پرٛتھ کٲنسِہ گژِھِ پَنیٛن گۄنہَن ہٮنٛد احساس گژُھُن تہٕ گژِھ مغفِرتھ منٛگُن’’۔ خۄدا چُھ یَژھان اَسِہ مغفِرتھ کرُن تَوےٛ کۄر تٔم اَسِہ مغفرِتھ ۔
سانٮ۪ن گۄنہَن چُھ اکوٚےٛ کٲبِل سَزا سُہ گو موت رومنزکس ۴:۲۳ گوڑ نٔکِس حِصَس اَنٛدر چُھ آمُت واضح کرنہٕ، ‘‘گۄنہَن ہنٛز مٔزُورۍ چِھ موت’’ لافٲنۍ موت چُھ سُہ سزا یُس اَسِہ کموومُت چُھ پننٮ۪وگۄنہَو سۭتی۔ خۄدا، پَننِس عٲلی شان نظامَس تَحَتھ ووتھ اِنسان ۔حضرت عیٖسا سٔنٛزِ شکل (جان ۱:۱،۱۴)۔ عیٖساہَن دیٛوٚت زُو فانٛسِہ کو’ٹِٮس پیٛٹھ، سُہ سَزا تُلان تُلان یَمٕک مُستحِق أس ٲسۍ یعنے موت۔ ۲ کورنتھِینٔز ۵:۲۱ چِھ اَسِہ ہٮ۪چھناوان زِ‘‘ خۄدایَن تُلنوو سُہ گۄنہَن ہنٛد سَزا یٔم نہٕ زانٛہ تِہ گۄنہ ٲس کٔرمٔت تاکہ تِہنٛدِ سۭتی ییٛن سٲنۍ گۄنہ چَھلنہٕ۔ عیٖساہَن دیٛوٚت زو فانٛسہٕ کو’ٹِس پٮ۪ٹھ تَمِہ سَزا کھٲترٕ یَمِک مُستحَق أس ٲسۍ۔ عیٖسا سُنٛد زو دیٛون گو سارے عالمہٕ خٲترٕ مَغفِرتھ ثٲبِتٔ۔ ۱ جان ۲:۲ چِھ وَنان زِ تَس سُنٛد پان چھَپِہ دیٛوٚن چُھنٕہ صرف سٲنۍ گۄنہ مٹاونہٕ خٲترٕ بلکہ کُل عالمٔک گۄنہ مٹاونہٕ خٲترٕ اَکھ نتیٖجہِ خیز عمل’’۔ عیٖسا گو دوبارٕ زِنٛدٕ بٲطلَس پٮ۪ٹھ حَقچِہ کامیٲبی ہُنٛد اعلان کران کران (۱ کور نیتھینٔز ۲۸۔۱:۱۵)۔ خۄدأ صٲبٔم تٔریٖف کٔرِو حضرت عیٖسا سُنٛد مرُن تہٕ دوبارٕ زنٛدٕ گژھُن وچِھتھ، یَقیٖنی چُھ رومَنٛزُک ۶:۲۲ دویِم حصہٕ پوٚز۔۔۔۔ ‘‘ مَگر خۄداے سُنٛد یَنامہٕ چُھ لافٲنۍ زنٛدگی یوٚس اَسِہ سٲنِس مٲلِکھ عیٖسا سٔنٛدِ ذٔریہِ حٲصل سَپدے۔
کیا توہےٛ چِھوا یَژھان زِ تُہنٛد گۄنہ گژھٮ۪ن بَخٔچنہٕ ییٛنہٕ؟ کیا توہےٛ چھا سَخٔت اٛحساس پننٮ۪ن گۄنہَن ہُنٛد یَمِہ کِن توہےٛ چھٮ۪ونہٕ أمہٕ نِش دو’ر ہٮ۪کان ژٔلِتھ ۔ تُہنٛدٮ۪ن گۄنہَن چُھ مغفرتھ مُمکِن یودوےٛ توہے حضرت عیٖسا پَنُن بچاوَن ووَل تسلیٖم کٔرہُن تہٕ تَس پٮ۪تٹھ تھاوو پَنُن یَقیٖن۔ ایمپھبسینز ۱:۷ چِھ وانان زِ اَسِہ میٛول نجاتھ تَس سُنٛد خۄنہٕ ذٔریِہ تہٕ سٲنۍ گۄنہ ٲۓ خۄداصٲبنِہ مہربٲنی تٔہنٛدٮ۪و عٲلی شان خزانو سۭتی ماف کرنہٕ “۔حضرت عیٖساہَن بۄر سون خمیازٕ تاکہ اَسِہ، یِیٛیِہ بخچَنہٕ۔ وَنۍ چِھ صرف یِہ کرُن زِ اَسِہ چُھ خۄدایَس مغفِرتھ مَنٛگُن، حضرت عیٖسا سٔنٛدِ پاسہٕ تہٕ سُہ بَخچِہ توٚہےِ! جان ۱۷۔۱۶: ۳ چِھ یہِ وانان زِ ‘‘خۄدایَس چُھ یہِ دُنیا یُس تٔم پَننِس کونِس اولادَس دیٛوٚت واریا ٹۄٹھ تہٕ یُس کانٛہہ تَس پٮ۪ٹھ یَقیٖن تھاوِ، سُہ گژھِ نہٕ زانٛہہ تہِ خَتُم تہٕ میلٮ۪س لافٲنی زندگی۔ تِہ کیازِ خۄدا صٲبَن سو’ز نہٕ پَنُن نیٛچُو دُنیاہَس نوٚختہٕ چیٖنی کرنٕہ خٲترٕ بلکہ تَس سٔنٛدِ ذٔریِہ یِہ دُنیا بچاونہٕ خٲترٕ’’۔
مغفِرَتھ: کیا یِہ چھا پٔز پٲٹھۍ یُوٚت سَہَل؟
اَہنسا یِہ چُھ یُو’ت سَہَل! توہے ہٮ۪کو نہٕ خۄدا صٲبَس نِش مَغفِرتھ کمٲوِتھ کینٛہ۔ توہے ہٮ۪کونہٕ خۄدا صٲبَس مَغفرِتھ مٔلۍ ہٮ۪تھ کینٛہ۔ تو ہے ہٮ۪کو یہ صرف پننہِ یَقیٖن سۭتی، خۄدا صٲبنِہ عَظمَتھ سۭتی تٕہ تَس سٔنٛد رٔحمہٕ سۭتی حٲصل کرِتھ ۔ یودوے توہِہ حَضرت عیٖسا پَنُن بچاوَن وول مانُن چھُو یِژھان تہٕ مغفِرت حٲصِل کرُن چھٮ۪و یَژھان تَمہِ خٲترٕ چُھ تییٚلہِ یِہ وضٔیٖفہٕ۔ وضیٖفٕہ بایبٔل کنٛہ وضیٖفہٕ پرنٕہ سۭتی گژھنہٕ کینٛہ۔ خٲلی حضرت عیٖساہَس پٮ۪ٹھ یَقیٖن بَنہِ گۄنہَن ہُنٛد مغفِرتُک سَبَب۔ یِہ وضیٖفہٕ چُھ صرف خۄدا صٲبَس برونٛہ کَنہِ پَنُن یَقیٖن باونہٕ خٲترٕ تہٕ سٲنٮ۪ن گۄنہَن ہنٛدِ مَغفِرتُک شُکریہ ادا کرنہٕ خٲترٕ۔ ‘‘خۄدا صٲبا، بہٕ چُھس گۄنہگار تہٕ سزاہَس مُستحِق مگر حضرت عیٖساہَن تُل سُہ سزا یَمِٮُ۪ک بہٕ اوسُس مُستحِق اسلۓ تَس پٮ۪ٹھ یَقین آسنہٕ کِن بَخچو۔ مےٚ چُھ چٲنِس نجاتَس پٮ۪ٹھ پو’رٕ یقیٖن۔ خۄدا صٲبا چانِہ بَجرٕ تہٕ مغفِرتہٕ خٲترٕ! آمیٖن!’’۔
کیا توہیٛہ کۄروا فٲصلہ حضرت عیٖسا پنُن مٲلِکھ ماننُک؟ اگرکۄروہ تیٛلہ کٔرِو ‘‘مےٛ چُھ قبو’ل عیٖسا ‘‘ بٹنَس پٮ۪ٹھ بوٛ تکنی کُلٮ۪ ک
کٮ۪ا خۄدا صٲبَن کوٚرہ چانٮ۪ن گۄنہَن مَغفرَتھ؟


text:
پلوۄم
پُلوۄم چھُہ ہندوستان کہِ کشیٖرِ ہُنٛد اَکھ ضِلہٕ یُس دارالحکومت سرینگر پٮ۪ٹھ ۴٠ کلومیٹر دور چھُہ۔ پُلوۄم چھُہ سٲرۍسی دُنیاہَس منٛز کۄنٛگہٕ کِس کاشتَس خٲطرٕ مشہور۔ ۲٠٠۱ کہِ مردم شمٲری حساب چھہٕ اَمِچ کُل آبٲدی ۵.۶ لَچھ یِمَن منٛز ۳.۳ لَچھ مرد تہٕ ۲.۳ لَچھ ذَنہِ چھہٕ۔ ضِلَس چھہ زٕ بَڈھۍ کالچ(ترالہٕ تہٕ پُلوٲمِس منٛز) تہٕ اَکھ یونیورسٹی (اسلامِک یونیورسٹی اونتۍپورہٕ)۔ دۄدٕ چہِ کثیر پیداوار مۄکھہٕ چھُہ ضِلَس دۄدٕ کۄل تہِ ونان۔ یٮ۪تہِ چھُہ سالانہٕ ۱۱۸ میٹرِک ٹن کھۄتہٕ ذیادٕ دۄدھ نیران۔ یہٕ چھُہ ریاستَس منٛز کۄنگ پٲدٕ کَرن وۄل کُنی ضِلہٕ۔ مہجور، حبہ خاتون، لَلِتادِتیا چھہ اَمِچے مٮ۪ژِ ہِنٛد پٲداوار۔
تٲریخ[edit]
پلوۄم آو ۱۹۷۹ منٛز امن و امان، پہتر نگرٲنی، زیادٕ مؤثر کنٹرول تہٕ سارۍوی کھۄتہٕ زیادٕ علاقٕچ متوازن ترقی یقینی بناونہٕ خٲطرٕ وجودَس منٛز۔ تَمۍ ساتھ ٲسۍ ضِلَس منٛز ۵۵٠ گام تہٕ ۵ تٲصیل۔
جغرافیہ[edit]
پُلوۄم چھُہ 33.88N 74.92E پٮ۪ٹھ واقع۔ اَمٮُ۪ک اوسط تھزر چھُہ ۱۶۳٠ میٹر ۔ اَمیُک کُل رۄقبہٕ چھُہ ۱۳۹۸ مۄبہٕ میٹر۔ اَمۍکٮ۪ن گامَن ہُنٛد تعداد چھُہ ۵۵۴۔ یہٕ چہُہ سرینگر پٮ۪ٹھ ۴٠ کلومیٹر دور۔ یہٕ چہُہ ۴ قصبَن تہٕ ۶ پلاکَن منٛز تقسیم کرنہٕ آمُت۔ اَمکۍ ژور قصبہٕ چھہ: ترال، پامپر، اوتنۍپور تہٕ پُلوۄم
یہٕ چھُہ ونۍ نامکمل مضمون۔ تۄہِیہٕ ہٮ۪کِو اَتھ اضافہٕ کٔرتھۍ مزید بہتر بنٲتھۍ۔


text:
مظفر عازم پتمین پنژاہن شیٹھن ؤرین ہندین بدلونین دورن منز رودۍ کینہہ شاعر پننہِ قدمہ پوٚد پوٚد دوان تہ پننۍ منزل پراوان؛ تم تہِ یمن پننہِ رنگک احساس اوس، تم تہِ یمن […]
شعری، تنقیدی استفادہ
منیب الرحمن غزلیہ شاعری منز چھہ بییہ زبانۍ ہندٮن شعرن ہند ترجمہ یا مضمون ورتاون عام۔نظمن منز تہ ہیکہ یہ سپدتھ۔ رحمن راہی چھہ جدید فارسی شاعرن ہنزو نظمو منزہ سید سیوٚد […]
انور وار انور سند اکھ وژن
تجزیہ: مظفر عازم [انور وارنہِ شعرہ سۅمبرن "یک رنگ” منزہ اقتباس] لٲجتھس داوہ وٲجتھس مۅلو وۅلو/ وۅلہ یاون ژورہ ونیو حال زٲجتھس تاوہ کوہ شیہلو وۅلو/ وۅلہ تن توٚندورہ ونیو حال سۅرگہ […]
شہناز رشید تہ طرز غالب
نذیر آزاد پنن شاعرانہ بجر بیان کرُن، یتھ فارسی تہ اردوہس منز تعلی ونان چھہِ، چھہ سانہ شعری روایتک اکھ اہم حصہ۔ امہ ستٍۍ چھہ نہ صرف شاعرہ سندِ تصّورِ شعرک پے […]
کامل نین ترین شعرن ہند اکتشافی تجزیہ
حامدی کاشمیری صنف غزل یا امہ کس کُنہِ تہِ شعرس تنقیدی سام ہینک یُس روایتی طریقہ رودمت چھہ، سہ چھہ یۅہے زِ یا تہ امیک لفظہ معنی یا امیک کلہم معنی، خیال، […]
ہمعصر افسانہ: موضوعی تہ ہیتی تجربہ
شفیع شوق اختر محی الدین تہ ہری کرشن کول نہ وفاتہ پتہ چھہ از برونہہ وُہ ؤری افسانہ پرون ، تہ پتمین وُہن ؤرین ہندس تاریخی پس منظرس منز لیکھنہ آمتۍافسانہ معاصر […]


text:
وچھ میہ کُن وارہ لگے یارہ ژیہ پٲری پٲری
چانہِ امارہ گٔیس مارہ بہ پرٲری پرٲری
وارِ ہندۍ پوش، ینبرزل، گل سنبل، مسول
وارِ پتہ وارِ لگان چھی ژٮہ ژۅپٲری پٲری
نار ہیتھ آو یہ گل، سوز جگر ہیتھ بلبل
ژاے در باغ کٔرتھ وارہ تیٲری سٲری
برم چھہ کینژن تہ چھہِ کینہہ مست،گمتۍ کینہہ ہشیار
فتنہ کرۍ پیدہ امی چشم خمٲری سٲری
کینہہ چھہِ پابند نظر، نالۍ چھیہ کینژن ہانکل
بند کرۍ متۍ چھہِ اکی پۅختہ شکٲری سٲری
پوشہ موٚت واتہِ چمن وچھنہِ، چھہ بلبل توشان
پوش لٲگتھ چھہِ توے جامہ بہٲری سٲری
باغوانس چھیہ نظر پوشہِ تھرین پیٹھ یکسان
پُش وچھم پوش نوان وارہ چھہ ژٲری ژٲری
کاغذی پوش بنییہ، لوکھ چھہِ تمنے لاران
از چھہِ بلبل تہِ کران شکر گذاری سٲری
لولہ افسانہ چھہ مہجور زباں کر شیرین
درد نے آسہِ کریا نالہ و زٲری یٲری
مہجور سند یہ غزل ما ہیکہِ نہ تسندین بہترین غزلن ہنزن شعری خوبین مقابلہ زیادہ ٹھہرتھ، مگر امچ زمین تہ امیک ماحول چھہِ سیٹھا دلچسپ۔امیک وزن فاعلاتن فعلاتن فعلاتن فعلن یعنی یہ آہنگ تہ عام ورتاوہ نش الگ قافیہ (ردیف) چھہِ مہجورن زمانہ نظرِ تل تھٲوتھ ندرتک احساس دوان۔ غزلس منز بہارکہِ باغک ماحول چھہ مہجور سندِ زمانچہ سیاسی تہ سماجی وۅمیذ، تبدیلی، بیداری، توقع تہ خۅشگواری ہند استعارہ بنان، تسند پسندیدہ استعارہ ۔ غزلس منز چھہِ نوو منزہ پانژھ شعر ردیف قافیہ ہیتھ وننہ آمتۍ۔ باسان چھہ مہجورن چھہ نہ اتھ ردیف قافیس منز کانہہ خاطر خواہ مطلع ہیوٚکمت ؤنتھ یمہِ کنۍ پتہ بییہ کینہہ شعر رلٲوتھ پننۍ کنۍ غیر مردف غزل بنوومت چھُن۔
گۅڈنیک شعر چھہ جدایی ہند شعر مگر یہ چھہ جدایی ہند اند۔ انتظار چھہ تقریبا ختم گوٚمت ۔ قافیہ کین لفظن ہند تکرار چھہ سیٹھا کار گر۔’ پرٲری پرٲری‘ ییتہِ جدایی ہندِ زیچھرک تہ تکلیفک احساس دوان چھہ، ’پٲری پٲری‘ چھہ اشتیاقچ شدت تہ وصلچ خوشی ظاہر کران۔ قافیہ علاوہ چھہ شعرس منز وارہ، یارہ، امارہ تہ مارہ لفظن ہند صوتی تکرارتہِ خۅشوُن آہنگ پیدہ کران۔’وچھ میہ کن وارہ‘ لفظن منز چھہ زیٹھہِ انتظارہ پتہ پورہ انصاف کرنک تقاضہ تہ ’پٲری پٲری‘ لفظن ہند تکرار چھہ وارہ وچھنک حوصلہ بڑاوان۔وارہ وچھنک تقاضی امہِ مۅکھہ زِ امۍ سند دود تہ تکلیف ییہ نہ شاید بُتھہِ پیٹھے بوزنہ تکیازِ یہ چھہ ’پرارۍ پرارۍ‘ مارہ گژھنک دودتہ یہ مارہ گژھن چھہ اکھ اندرم ، نفسیاتی، روحانی دود تہ تکلیف، یہ چھہ نہ زخمکۍ پاٹھۍ ٹاکارہ پاٹھۍ بتھۍ سے پیٹھ نوٚن۔زیچھہِ جدایی پتہ چھہ وارہ وچھنک تقاضہ برمحل۔امہ کس ٲخری معنیس منز چھہ یہ شعر کشیرِ ہندس سیاسی تواریخس ستۍ واٹھ تھاوان باسان۔مہجورس تام اوس زنانہ اظہار کاشرِ شاعری ہند غالب موڈ آف ایکسپریشن۔یہ مطلع تہِ چھہ امہِ روایژ ہنز پاسداری کران۔
یہ مسلہ الگ زِ کلیات مہجور چھا محمد یوسف ٹینگن پانہ ترتیب دیتمت، کِنہ یہ چھیہ بیۍ سنز محنت پننہِ ناوہ کرنہ آمژ، کلیاتس منز چھہِ افسوسناک حدس تام کتابت چیو غلطیو علاوہ شعرن ہندۍ پاٹھ غلط دنہ آمتۍ۔ ٹینگ ہوس معتبر تہ شعر شناس نقاد سندس ترتیب دتۍ متس کلیاتس منز گژھہ نہ یژھہ غلطی آسنہ۔ دوٚیم شعر چھہ ٹینگ یتھہ پاٹھۍ دوان:
وارہ ہندۍ پوش ینبرزل گل تہِ سنبل مسول
وارِ پتھ وارِ لگان چھی ژیٚے پٲری پٲری
گۅڈنیک لفظ ‘وار ہ’ تہ اتھۍمصرعس منز بیاکھ لفظ ‘تہِ’ مانوکھ کتابت چہ غلطی۔یم ہیکوکھ اسۍدرگذر کٔرتھ، حالانکہ کتابت چہ غلطی تہِ گژھن ترتیب کارس پیٹھ کھسنہِ۔امہِ غزلہ کس حاشیس منزچھہ ٹینگ یمن دۅشونی مصرعن ہنزہ اصل مسودہ چہ شکلہ دوان۔اگر تس یہ احساس مانو اوس زِ اصل مسودہ چہ شکلہ چھیہ صحیح شکلہ، یہ فکرِ ترُن چھہ مشکلِ زِ تم شکلہ ترٲوتھ کیازِ چھیہ تمۍ بدل شکلہ (شایدشعرچہ مطبوعہ مگر غلط شکلہ) بطور متن پیش کرمژہ۔ اصل مسودس منز چھہ یہ شعر تتھۍ شکلہِ منز یۅس میہ پتمس صفحس پیٹھ اتھ غزلس منز دژ۔
شعرن ہنز صحیح صورت بدِ کڈنس منز چھہ وزن اکثر ادبی محققن رہنمایی کران رودمت۔ مگرعروض چھہ ٹینگ سنز کمزوری ۔ حقیقت چھیہ یہ زِ امہِ غزلہ کہ وزنہ کہ لحاظہ تہِ چھیہ یمن مصرعن ہنزہ اصل مسودچہ شکلہ صحیح ۔امہِ علاوہ ‘پٲری پٲری’ قافیک تکرار چھہ نہ گۅڈنکس شعرس برعکس یتھ شعرس منز معنی لحاظہ کانہہ توسیع یا برژر کران ییلہ زن ’ژۅپٲری پٲری ‘معنی کہ لحاظہ تہ یمن لفظن ہندین صوتی ہشرن منز یُس گیُند چھہ تمہِ لحاظہ تہِ اتھ شعرس منز مناسب باسان چھہ۔ مزید ‘وارِ پتہ وارِ’ ؤنتھ چھہ ‘پٲری پٲری’ لفظن ہند تکرار غیر ضروری بنان۔ پارۍ پارۍ لگن گوٚو پھیرۍ پھیرۍ وندنہ یُن تہ یہ معنی چھہ ‘وارِ پتہ وارِ’ لفظن منز گۅڈے موجود۔ پارۍ لگن تہ پارۍ پارۍ لگن دۅشوے چھہِ رایج۔ گۅڈنکس شعرس منز چھہ پارۍ پارۍ لگن زیادہ مناسب تہ دوٚیمس شعرس منز چھہ صرف پارۍ لگن کافی تکیازِ تکرار چھہ ‘وارِ پتہ وارِ’ لفظن منز موجود۔ لہذا چھہِ ‘ژۅپٲری پٲری’ لفظ زیادہ موزون۔پارۍ لگن گوٚو خۅشامد کرُن، یم پوش چھہِ ژۅشونی طرفن یعنی پریتھ اندہ پھیرۍ پھیرۍ خۅشامد کران۔
مہجور چھہ اتھ شعرس منز ترین پوشن ہند ناو ہیوان: ینبرزل، گلِ سنبل تہ مسول۔ یم تریشوے پوش چھہِ بہارکۍ پوش تہ امی ترتیبہ چھہِ پھۅلان تہِ۔ٹینگن چھہ گلِ سنبلک گل الگ کوٚڈمت۔ گل چھہ دۅن معنین منز رایج۔ اکھ عام پوش تہ بیاکھ مخصوص پوش گۅلاب۔ مصرعس منز وارِ ہندۍ پوش وننہ پتہ گل بمعنی عام پوش ونُن چھہ نہ کانہہ مطلب تھاوان۔ چنانچہ چھہ مہجور اکہ خاص قسمہ کین پوشن ہند ناو ہیوان یم بہارکۍ پوش چھہِ تہ یمن منز چھہ گل(اگر امیک مطلب گۅلاب تہِ مانون) آوٹ آف کانٹیکسٹ باسان۔ موسم بہارس منز چھیہ گۅڈہ ینبرزل پھۅلان بلکہ چھہ یہ بہارکہ آمدچ خبر دنہ وول پوش ماننہ یوان۔امہ پتے چھہ سنبل پھۅلان تہ اکھ زہ ہفتہ پتہ مسول۔ گۅلاب چھہ زیادہ تر بہار کس اندس بلکہ زیادہ پہن ریتہ کول شروع گژھنس ستۍ زیادہ نظرِ گژھان۔ لہذا چھیہ نہ اتھ ترتیبس منز گۅلابس (گل بمعنی گۅلاب) کانہہ جاے۔ ینبر زل، سنبل تہ مسول کہ ترتیبک نوٚن اشارہ چھہ ‘وارِ پتہ وارِ’ لفظن منز تہِ میلان۔ ‘وارِ پتہ وارِ’ ہیکوکھ ترتیب علاوہ،بیک وقت باغہ پتہ باغہ تہِ پٔرتھ تہ دۅہہ پتہ دۅہہ تہِ۔ ٹینگن چھہِ ‘وارِ پتھ وارِ’ لفظ دتۍ متۍ۔ سۅ چھیہ غلط زبان۔ صحیح لفظ چھہِ ‘وارِ پتہ وارِ’۔
دوٚیمس شعرس منز چھہ نہ گل بلکہ گل سنبل تہ گل بمعنی گۅلاب چھہ دراصل تریمس شعرس منز یوان۔گل و بلبل چھہ فارسی اردو شاعری منز سیٹھا قدیم تہ مسدود استعارہ تہ مہجورن چھہ یہ یسلہ پاٹھۍ ورتوومت۔ شاعری ستۍ دلچسپی تھاون وٲلس عام کاشرۍ سندِ خاطرہ اوس یہ مسدود استعارہ تمہ وقتہ کہ سیاسی سماجی ماحول کنۍ زن اکھ تازہ معنی ہیتھ برونہہ کُن یوان۔ مہجور نس زمانس منز رود یہ استعارہ اردو شاعری منز تہِ رایج۔ دراصل یتھین حالاتن منز تہ یتھس ماحولس منز چھہ زن بہارتہ گل وبلبل شاعرن لازما یاد پیوان۔ ییلہ مجازن علی گڈھ ترانہ لیوٚکھ تس تہِ لوٚگ نہ یہ وننس چارہ زِ ‘یہ میرا چمن، میں اپنے چمن کا بلبل ہوں۔سرشار نگاہ سنبل ہوں’ بیترِ۔ مہجور نین نظرن منز تہِ ٲس کشیر تمہِ اکہِ باغکۍ پاٹھۍ یتھ اکھ نوٚو بہار آمت اوس۔ یہ استعارہ روایتی تہ مسدود سہی، گۅلابک وۅزجار چھہ خۅدآرایی ہند اکھ آتش گیر دھماکہ، اکھ ظاہری نار تہ جگرک سوز خونس منز محسوس سپدن وول اتھ ظاہری نارس ستۍ مطابقت تھاون وول اندرم جوش یُس بلبل سنزِ آوازِ منز پھٹتھ چھہ نیران۔
زمرے:تبصرہ


text:
شامک ڈنگہ اوس لال ٹین ہیتھ دور دریاوس منز تھوٚکمت واو اوس شیچھ ہیتھ منزۍ کانہہ ملر بٹھس کن سوزان کتہِ نس کمہ اندہ دیہ شامک ڈنگہ تھکھ راتس پیٹھ زون ٲس پکان انہِ گٹۍ آبس اوٚبرہ لنگو منزۍ کلین منز پنزۍ ٲسۍ باکہ دوان شاندکۍ ریشم پوش اشۍ قطرو سیتۍ سگونہ آمتۍ مشک […]
یوت کیا ٲسۍ متۍ چھہِ اسۍ یکجا دراو دۅنونۍ الگ الگ فتوا (لوہ تہ پروہ، 1965) اماں جی گزرییہ جمہِ، ابا جی تہِ گزریوو جمہِ۔ دۅشوے ٲسۍ زٹھس نیچوس نش ترۍ متۍ۔ یہ گۆو یکجا۔ اماں جی تٲرکھ سرینگر تہ کرکھ تتہِ دفن، اباجی تورکھ نہ سرینگر، کۆرکھ جمہِ دفن۔ یہ گۆو الگ الگ […]
تمام دنیا کین شرین ہندِ ناوہ یم تصادمن منز ہلاک گیہ، چھۅکہ لد گیہ، مجروح گیہ۔ تمہِ کھوجہ نہ اچھ (1) زردیمژ زون وٲژس شاندس پیٹھ پرژھنس از کتہ ٲسکھ تارکھ نب اوسے پہرن پراران دل چھم نہ کران نیرُن چھہ ضروری نتہ ما گژھہ ییتۍ نے شاندس پیٹھ ویگلتھ پتہ اوٚش ہارکھ […]
دۅہ کھۆت ولمنہِ، ڈلہ گۆو بالس پتہ پتہ لاراں سۅنہرۍ تاپس کونس کھدرس منز گژھہِ آسُن تارکھ میون تہِ کُنہِ اسمانس زونہِ ورق وتھۍ شیشہ پٹیو منزۍ خوابچ زھاے پییم دیوارس آلو دیتمس واپس یکھنا آلو تام تہِ آو نہ واپس زون اتھس آیہ تتھۍ پنہ ؤتھرس ہوہہ چہ چھگہِ منز یُس پھۆٹ آبس پرتو […]
نب وہرٲوتھ اچھ مژرٲوتھ پراران لوسس تیلہ کونہ آہم سرۍیس سیتۍ میہ دۅہہ کین پہرن ونۍ ییلہ دتۍ مے تیلہ کونہ آہم پوشن منز خوشبو سۅمبرٲوتھ آلو دتۍ مے تیلہ کونہ آہم تارکہ! چون تبسم رۅپہ سند دورن ماران گرایہ، تلان ہرۍ اندۍ پکھۍ کٲتیا تارکھ چھی ژیہ یہ محفل دمہ دمہ پوشن کنرکۍ انہِ گٹۍ نیتھہ نوٚن […]


text:
شاہ صٲب اوس موہنوۍ سندِ گھرہ کھسنہ کنۍ پننسے بنگلس منز نِنہ آمت۔ تمۍ کوٚڈ لینفہِ تل کلہ تہ پانس کھوورِ طرفہ کمرہ کس کونس ترٲون سٹووس پیٹھ سیوٚد نظر۔ گیس دانس […]
نیب
لل دیدِ تہ نندہ ریشۍ سندِ متنکۍ مسلہ
منیب الرحمن لل دیدِ تہ نندہ ریشۍ سنزِ شاعری متعلق چھیہ کتابا کتابا یوان یم بنیادی طور تہندس اعتقادی پہلووس سیتۍ واٹھ چھیہ تھاوان۔ یہندس کلامس متعلق چھیہ خالص ادبی لحاظہ کمے […]
امین کامل سند افسانہ ” قصاص”
ستارہ ژاو وارہ کارہ شیتن، توتہِ چھس نہ بوزن تگان زِ میانہِ ماجے تمن مارہ واتلن میون مول مارنک قصاص ہیژاو تہ کیا ہیژاو۔ کتھ چھیہ وری واد پرانۍ ییلہ ترہ ترہ […]
فاروق مسعودی سند افسانہ "یا بار صاحبو”
فاروق مسعودی چھہ روایت شکن افسانہ نگار تہ یہے امیج ہیتھ آو سہ از برونہہ 40 ؤری نوجوانی منز کاشرِ افسانہ کس منظرنامس پیٹھ۔ امۍ کو٘ر کینہہ فضول سیکنڈ، نوش لب، کوہ […]
انتخاب کلام حبہ خاتون
انتخاب: منیب الرحمن ماخذ: کلیات حبہ خاتون مرتب امین کامل میہ چھیہ حبہ خاتون نہِ کلامک انتخاب پیش کرنس منز حدہ روٚس خوشی۔ سورے انتخاب ٹایپ کٔرتھ پیش کرنہ بجایہ روزہ بہ […]
انتخاب کلام سۅچھہ کرال
انتخاب: منیب الرحمن ماخذ: صوفی شاعر مرتب امین کامل، صوفی شاعر مرتب موتی لال ساقی میہ چھیہ سۅچھہ کرال نہِ کلامک انتخاب پیش کرنس منز حدہ روٚس خوشی۔ سورے انتخاب ٹایپ کٔرتھ […]
انتخاب کلام شمس فقیر
انتخاب: منیب الرحمن ماخذ: صوفی شاعر مرتب امین کامل، صوفی شاعر مرتب موتی لال ساقی میہ چھیہ شمس فقیرنہِ کلامک انتخاب پیش کرنس منز حدہ روٚس خوشی۔ سورے انتخاب ٹایپ کٔرتھ پیش […]
انتخاب کلام عبدالاحد آزاد
انتخاب: منیب الرحمن ماخذ: کلیات آزاد مرتب پدم ناتھ گنجو میہ چھیہ عبد الاحد آزاد نہِ کلامک انتخاب پیش کرنس منز حدہ روٚس خوشی۔ سورے انتخاب ٹایپ کٔرتھ پیش کرنہ بجایہ روزہ […]
انتخاب کلام لل دید
انتخاب: منیب الرحمن ماخذ: لل دید مرتب جیالال کول میہ چھیہ لل دید ہندین واکھن ہندانتخاب پیش کرنس منز حدہ روٚس خوشی۔ سورے انتخاب ٹایپ کٔرتھ پیش کرنہ بجایہ روزہ بہ یتھ […]
انتخاب غزلیات رسول میر
انتخاب: منیب الرحمن ماخذ: کلیات رسول میر مرتبہ محمد یوسف ٹینگ، کلیات رسول میر شاہ آبادی مرتب غلام محمد شاد میہ چھیہ رسول میر سنین غزلن ہند انتخاب پیش کرنس منز حدہ […]


text:
وچھ میہ کُن وارہ لگے یارہ ژیہ پٲری پٲری چانہِ امارہ گٔیس مارہ بہ پرٲری پرٲری وارِ ہندۍ پوش، ینبرزل، گل سنبل، مسول وارِ پتہ وارِ لگان چھی ژٮہ ژۅپٲری پٲری […]
شعرہ ہنا
مظفر عازم واریاہ چھم نہ ونُن۔ اوترہ وۆتھس سلی پہن۔ غبار اوسم، مگر تتھ کیا کٔریوم تہۍ۔ ژٹۍ تو یہ اتۍنے۔ سلی پہن وۆتھس، کافی پیالا دبووم۔ فون رۆٹم اتھس کٮ۪تھ تہ […]
کہانی، افسانہ تہ کتھ
یتھ اسۍ اردو کاشرس منز افسانہ ونان چھہِ تتھ ہندی پاٹھۍ کہانی ونن چھہ دلچسپ تکیازِ اتھ منز چھہ افسانہ کس اکس اہم عنصرس کن اشارہ۔ یعنی افسانہ گژھہِ پزۍ پاٹھۍ اکہ […]
فیس بک طرحی مشاعرہ
تبصرہ: منیب الرحمن یم غزل چھہِ تقریبا تم سٲری غزل یم فیس بک کٮن گۅڈنکٮن دۅن مشاعرن منز فی البدیہہ، لگ بگ فی البدیہ تہ فرصت سان وننہ آے۔ یمن مشاعرن منز […]
کاشرِ ادبک داستان ۔۔ اند
شفیع شوق، ناجی منور کٲشرِ ادبک داستان چھِہ اسۍ یمہِ آزردہ کرونہِ بیانہ سیتۍ اند کران زِ کٲشر ادب چھہ وۅنۍ ٲخری شہہ ہیوان. امیک موجودہ حال وچھِتھ چھہ باسان زِ ادبچ […]
فیس بک محفل افسانس پیٹھ تبصرہ
فیاض دلبر معروف فرانسیسی نقاد تہ لکھارۍ رونالڈ جیرارڈ بارتھس (Roland Gerard Barthes) سند دوٚپ چھہ زِ "ییلہ اکھ افسانہ نگار افسانہ لیکھنہِ چھہ بیہان دراصل چھیہ تمہِ افسانچ کہانی تمی وزِ […]


text:
1 ژیہ چھے نارس اندر گلزار پھوٚلمت بہارس منز میہ پوشن رنگ ڈوٚلمت میہ کٔتۍ کٔتۍ ژیۍ پتھے آچھر محبت خبر کمۍ چھے دلس گِلہِ پوٹ ووٚلمت پرو در باغ وۅلہ لولچ […]
زہ نظمہ — دانا جوییا
1 سنڈے اخبار سنڈے اخبارس منز کیہہ تام وچھان وچھان پھیر میہ اچانک مقامی کھاندرن کن ورق تصویر پیٹھ پییم نہ نظرے یوٚت تام میہ چون ناو سۅرخی ین منز وچھ۔ یہ […]
زونہِ ہندِ ناوہ تریہ نظمہ – شہناز رشید
1 زونۍ پان پنن پرزناو زونۍ پریتھ شبہ چٲنس اتھ بۅن وسنس پیٹھ چھم جیرہ وۅتھان یُس کانہہ آنگن یۅسہ کانہہ دٲر تہ یُس دروازہ دواں چھے ناد دوراں دوراں سورے گہہ […]
تریہ غزل – فیاض دلبر
1 تیلہ ٲسۍ آساں سٲری شرۍ یتھ کوچس منز وۅنۍ چھہِ فقط لۅکچارکۍ کینہہ تصویر تہ بہ یارِ ونس منز چھِٹہ پونپر ژھانڈن والیا دارِ دمس پیٹھ پیاران چھی چھت گیر تہ […]
اسمانۍ غزل – مظفر عازم
جانانو ونۍ جٲنۍ غزل شرٛانیو وتھۍ اسمٲنۍ غزل وۅستس پۅستکہ سوریو سرٛیٚہہ سگ دیُتنس وجہِ وٲنۍ غزل دیوانو برۍ دیوانن انۍ تھوٚپ دِتھ انمٲنۍ غزل پھرستُک پھمب ییراں چھہ سۅخن تنۍ گنۍ […]
جوٚٹھ گوٚو پادشاہ (افسانہ) – ہردے کول بھارتی
ہردے کول بھارتی اکہِ دۅہہ آو دیس ہنگہ منگہ خیال زِ اسنس گوٚو واریاہ کال۔ دیس چھہ پانس اسُن خۅش کران، اوہ کنۍ گوس ہنا تشویش ہیو۔ ہنا کوٚرن سونچ تہ بنووُن […]
فار ایور ان لو ود یو (افسانہ) – شفیع شوق
شفیع شوق تھاوتن تکونہ کِس ہیرۍ مس کونس پیٹھ ۔۔۔ آ۔ یہ بہن۔۔۔ چھہ سخ کٲکۍ، داہ ؤری چھِس گمتۍ مانکُن بٔنِتھ پیٹھہ کنہِ بہت۔ یڈ تہِ گٔیہ پوٚزے، پتھ چھہ حد […]
کہانی، افسانہ تہ کتھ
یتھ اسۍ اردو کاشرس منز افسانہ ونان چھہِ تتھ ہندی پاٹھۍ کہانی ونن چھہ دلچسپ تکیازِ اتھ منز چھہ افسانہ کس اکس اہم عنصرس کن اشارہ۔ یعنی افسانہ گژھہِ پزۍ پاٹھۍ اکہ […]


text:
فاروق مسعودی چھہ روایت شکن افسانہ نگار تہ یہے امیج ہیتھ آو سہ از برونہہ 40 ؤری نوجوانی منز کاشرِ افسانہ کس منظرنامس پیٹھ۔ امۍ کو٘ر کینہہ فضول سیکنڈ، نوش لب، کوہ قاف، الفتح ہوۍ نوِ طرزکۍ افسانہ لیکھتھ تہ اکھ نٔو وتھ کڈتھ کاشرس ادبس منز اکھ معتبر مقام حاصل۔ نیب پرن والین ہندِ خاطرہ چھہ یہند نو٘و افسانہ "یا بار صاحبو” پیش، یہنزی آوازِ منز۔
افسانس منز سپدۍ وہمہِ صدی پیٹھہ فارمہِ ہندۍ تجربہ، الگ زبانن منز الگ الگ پاٹھۍ مگر اکھ چیز یُس افسانہ چہ کامیابی ہند آفاقی راز چھہ سہ چھہ یہ زِ افسانہ گژھہِ پرن وٲلس تھپھ کٔرتھ ، تس تہ تسندس تخیلس پانس سیتۍ اندس تام پکناون تہ افسانس منز موجود تجربہ کہ مۅلک احساس تہ اقرار کرناون۔ سہ افسانہ ٲسۍ تن پتہ گنڈتھ موضوع تہ سکہ بند فارم یا یمن دۅشونی ہندِ اعتبارہ نافرمان۔ افسانہ روایتی اندازہ سیٹنگ تہ کردار متعارف کٔرتھ شروع گژھہِ یا منزے کُنہِ عملہِ دوران ، افسانس منز کردار غالب روزِ یا امیک پلاٹ، افسانہ خالص ڈايلاگ بٔنتھ پنن مقصد پورہ کرِ یا چھرا بیانیہ، افسانس منز ظاہری تصادم آسہِ، یا باطنی، افسانہ کانہہ تہِ فارم رٹہِ، پرن والۍ سند امہِ کس تجربس منز آورنہ یُن تہ تجربچ تشفی حاصل سپدنۍ چھہ افسانہ چہ کامیابی ہند گۅڈنیک تہ ٲخری قدم۔ کُنہِ تہِ افسانچ قوت چھیہ یتھ کتھہِ منز زِ سہ کتھ حدس تام چھہ پرن والۍ سند تخیل افسانہ کیو حدو نیبر واتناوان۔ "یا بار صاحبو” افسانہ چھہ امہ معیارہ سیٹھا کامیاب افسانہ۔
"یا بار صاحبو "چھہ ہیتی طور ترین منظرن منز تقسیم یمن منز مصنف سنز فلم کاری ٹاکارہ چھیہ۔ اکھ اکس نش مختلف آسنہ باوجود تہ انفرادی طور مکمل آسنہ باوجود چھہِ تریشوے منظر یمن ہندِ ذریعہ پرن وٲلس منز وۅتلاونہ ینہ والہِ تاثرہ کنۍ اکوے موضوع گاشراوان۔ گوڈنکس حصس منز چھیہ اکھ روحانی مایوسی تہ محرومی، یۅس دویمس حصسس منز مرشد سندِ اجاذتہ حیرت انگیز روحانی سفر س منز تبدیل گژھان چھیہ۔ یہ سفر چھہ اکہ حادثک شکار گژھان۔ کہانی ہند آخری حصہ چھہ تتھۍ گھرس تہ تتھۍ قبرِ منز اند واتان ییتہ پیٹھہ کہانی ہند سفر شروع گو٘و۔ یہ افسانہ چھہ انسان سندِ روحانی تلاشک، لبنک تہ راونک داستان۔ اتھ منز چھیہ مایوسی تہِ تہ اطمینان تہِ۔ اطمینانس منز مایوسی تہ مایوسی منز اطیمنان نظرِ گژھان۔
زمرے:افسانہ


text:
ستارہ ژاو وارہ کارہ شیتن، توتہِ چھس نہ بوزن تگان زِ میانہِ ماجے تمن مارہ واتلن میون مول مارنک قصاص ہیژاو تہ کیا ہیژاو۔
کتھ چھیہ وری واد پرانۍ ییلہ ترہ ترہ گام ژھنڈتھ تہِ کانہہ پن ناون واجینۍ ٲس نہ میلان۔ سۅ تہِ بۅنہ کوٹ چہ جان دیدِ ہش یمۍ سنزہ کرامٲژ ونہِ تہِ اتھ سٲرۍ سے علاقس منز پھرنہ چھیہ یوان۔
دپان جان دید ٲس نہ تیژاہ وٲنسہِ۔ وۅں گوو رٍنۍ سندۍ بے وق مرنن ٲس پتھر پٲومژ۔ گرک خاندار تہ کُنے زینن ہار، بچٲر کشالہ کرۍ کرۍ ٲس تاوننۍ دۅہ کڈان۔ پیٹھہ اوسس کمبرس کم کاسہ ڈۅکھ تہِ ژامت۔
اکہ دۅہہ اوس سہ گرہ کیت زیُن اننہِ جنگل کھوتمت۔ تتہِ گوس ہیرہ کوٹہ کس شابہ ژکس سیتۍ کتھ تام پیٹھ کتھہ بکواس۔ سہ تہِ اوس زِنہِ مۅکھے تور کھوتمت۔ دۅشویو ترٲو اکھ اکس جپھ۔ اتھۍ منز دیتُس شابہ ژکن اجہلۍ پاٹھۍ دکہ۔ یہ آو اکس کُلۍ گۅنڈس سیتۍ ووکھہ پاٹھۍ ٹھاسنہ۔ ادہ تتی بروبد پھوٹس کلہ تہ شہلیوو۔
اتھ حٲدثس اوس واریاہ کال گومت زِ اکہ دۅہہ چلے کلانس منز شامنس ژیرۍ گیہ جان دیدِ برس ٹھسرارے۔ سۅ گیہ زۅلہ نندرِ ہشار۔ اڈے دٲر مژرتھ وچھِن زنۍ تارہ کلہ نلہ ژادرا ؤلتھ استادہ۔ امہ پرژھکھ کم با چھوہ؟ اورہ گیہ ژھۅپہ۔ کٲنسہِ اکۍ تہِ دیتُس نہ جواب۔
"کیا با زِ؟ خداے رٔچھنو کنن چھوا وۅگہ۔ تٍرِ ژھٹھ ہبا آیم۔”
"اسۍ ہہ دی چھہِ۔۔۔” اکس کھتۍ کہۍ تام یم لفظ زیوِ۔
"اسۍ کم با؟ ناو چھو نا زِ؟ اتہِ گیہ بییہ ژھۅپہ۔ جان دیدِ کھژ ژکھ ہش۔
"تخسیر۔ ژجوا بلایہ۔ زیوہ چھوا گری مشتھ گٲمژہ۔”
"اسۍ ہہ دی چھہ ہیرہ کوٹکۍ” اکۍ زنۍ وون کلے مژِ زیوِ۔ جان دیدِ ہند نیچو ستارہ زن نیو ملکو یہ ناو بوزتھ مس نندرِ تُلتھ۔
"کمے چھہِ؟” تمۍ پرژھ ماجہ۔
"یم ہا چھہِ ہیرہ کوٹکۍ” جان دیدِ وونس اندر کُن پھیرتھ۔
"ژھنۍ کھی بلایہ مارہ واتلن۔ مرۍ نکھی یس مرن آسیکھ” ستارن وونس شرارتہ ہوت۔
"پکو با، یہ کیا بہ تہِ وٲژس” جان دیدِ دیُتکھ دلاسہ۔
"نہ دی، اسی سیتۍ زن آیکھ۔ وتھ چھنا ناس تراس، پیٹھہ چھہِ شینہ مہۍ تہِ ییرن۔
"ادہ با چھہِ ییرن۔ اتھ چھما نوو دین، پکو، بہ تہِ وٲژس۔”
"نہ دی ینہ ژہ یکھ نہ” شابہ ژکنۍ نیچوۍ وونس "بلایہ لگوے۔”
"ہے میہ بلایہ۔ تہِ بنیا یمہ نہ۔ بہ تُلن اتھہ رچھہِ ستارہ سیتۍ، پکو ۔”
"اوہ، بہ دمکھ لوتین پوتین لژھج” امۍ سنز یہ کتھ بوز یمو نفرو تہِ۔ یہندِ گژھنہ پتہ ووتھ ستارہ ماجہ کن "موجی بابہ گویا مشتھے۔ ژہ گژھکھا یمن خونرن کور پن ناونہِ؟”
"گوبرہ بہ ٲسس خدایس منگان یم گژھۍ میہ تل لگنۍ، ادہ یژکالۍ سہی تہ لگۍ۔ گوبرہ وچھتھ نا یمن کِتھہ کنۍ چھہ پننۍ کرتوتن زیون گنڈ تہ بُتھین تمن کورمت۔ یہ چھا کم سزا یمن۔”
ہیرہ کوٹ تام اوس اتہِ پیٹھہ میل کھنڈ پاتھل تہ میل کھنڈ کھسونۍ ڈکھر۔ دۅن دۅہن ژھدہ روس رود پینہ کنۍ ٲس وتھ کنیمژ۔ پیٹھہ ٲس جان دیدکمبرہ کنۍ قدم تُلنس ہنا سُختی گژھان۔ ستارہ یُس مسا ژۅداہ وُہر آسہِ ہے اوسس لشہ گاش ہیتھ لرِ لور پکان۔
شابہ ژک نین ٲس نہ کانہہ پژھا زِ جان دید کیا ییہ۔ پنن کورمت اوسکھ اچھن تل۔ اماپوز یُتھے سۅ بالۍ تہ چھالۍ پکۍ پکۍ اور ژایہ، یمن زن بیوٹھ پٲر، زن گیا اکہ اکہ وٹسۍ۔ جان دیدِ ژیون یہ، سۅ ؤژھکھ "تہۍ کیہو زِ ہت تہ بت بہتھ۔ ژٹۍ وہ سۅخنا وۅخنا۔ تلۍ وہ بٲتھ۔ کتیو چھکھ نندہ بانے وۅلو معشوقہ میانے۔” اتھۍ سیتۍ اوسُن تہ پرژھنکھ "کتیو چھوہ یہ بژ؟” یہ ٲس نوشن کورین یی ونان۔ یمو نیہ یہ اندرمس کٹھس، ییتہ اہنز کور زیبہ ازارہ سیتۍ چرنگ ٲس دوان۔ اتہِ آسہ ہمسایہ زنانہ پونشہ کلہ تہ کوٹھۍ ملوِتھ بہتھ۔
"ژیہ کتھے پیٹھ ہول ہانگے تجمژ؟ پرسُن چھے تہ پرستہ۔ گۅڈہ ووتیا راتھ کیُتھے ہیرس تام۔ گاش ینس پژۍ زِ ہے۔”
"امس ہہ دی ووت شامہ پیٹھے اتھۍ حالس منز۔” شابہ ژک نہِ زنانہِ خۅرشہِ وونس ودونہِ چانٹہِ۔
"اہانی تہ میۍ ونیوسا رون کرُن” امہ پتہ پھیر زیبس کن "سہ زدہ مونڈ آسی گرِ پننہِ کھرۅکھ کڈان۔ژہ تھٲونکھ مالنہِ لمہ لمس۔” اتھۍ سیتۍ کورن پانۍ پانس سیتۍ اسناہ تہ وونن خۅرشہ کن "وُشن آب چھیے، انہِ یورۍ۔ مگر گۅڈہ دتم کانگرِ وشناہ۔ بتھۍ برۍ شہہ ہے مۅمنے یس۔ دگرس باگۍ کونے سوزتھم شیچھ کنہ دوپتھ وۅلا پانے نیرِ کھۅکھش کران۔ امۍ ہے چھے امس بژِ دۅیو اتھو کۅم کرمژ۔ ” یہ ؤنتھ کورن دم پھٹۍ ہیو اسناہ تہ لج بُتھ وشناونہِ۔
"ہیے تہۍ چھوے وارے؟” یہ پھیر ہمسایہ باین کن۔
"اہن دی وارے چھیہ۔ خدا تھٲوۍ نے ژیہ وارہ وتہِ۔”
"نتہ کیہے گژھیم”یہ پھیر بییس زنہِ کن "ژیہ چھیے تمس پنژرِ سہ شر وارے۔ وۅنۍ ہے آسہِ خدایس حوالہ بوڈ گومت۔”
"اہن دی ادہ کیا۔ اوخن صٲبس نشہ چھہ قرآن پرنہِ گژھان۔”
ستار، شابہ ژک تہ بییہ زہ تریہ ہمسایہ مرد ٲسۍ نیبرمس کٹھس منزسِتھ نہ بِتھ، تماکۍ چلماہ چلماہ بران تہ چیوان۔یم ٲسۍ اندرمہ کٹھہِ چہ سارے کتھہ بوزان۔بلکہ پریتھ اکھا اوس تورہ کسے کوس۔شابہ ژک اوس اندرۍ اندرۍ خدایس منگان کور گژھم وارہ وتہِ روزنۍ۔
جان دیدِ پٹھرٲوۍ اتھہ وتھہ تہ پِنہ نٲون، پننۍ ژھل ژھۅمب ورتٲوتھ زیبہ۔ مگر شرۍ نہ دژ چخ نہ کٔرن نرین زنگن کانہہ سۅسرایی۔ زیبہ نہِ ماجہ خۅرشہ دژ وچھس ژنڈ۔ "امس کیا دی گوم، امۍ کونہ دژ چخ؟”
"تخسیر” جان دیدِ کھژ درہ "وۅلتہ دیاوتن چخ۔ میہ کیا ٹھاک کورمسا؟”
"ماجی! امس کیہے گوم؟” زیبن کور واویلا۔
اپٲرمہ کٹھہِ یتھے یہ بوزکھ تمن سارنے گوو ژس تہ ہۅنگنہِ گٔیکھ اویزان۔ شابہ ژکس گوو وٹھن کوو، بتھس پھیرس زردی تہ اچھن پھٔٹس اشۍ گنڈ۔ امس گوو اندری زِ جان دیدِ کور زٲنتھ مٲنتھ شرس وٲرداتھ۔ امۍ ترٲو ستارس کن نظر۔ سہ وچھن اسونہِ ہۅنجہ تہ خۅش۔ امۍ مورۍ اتھہ۔ ستار اوس نژۍ نژۍ کریکہ یژھان دنہِ "ببا، ماجہ ہا ہیوت یمن خونرن چون انتقام۔ چورنکھ ہا شرس ہوٹ۔ زوس زو۔”
خۅرش ٲس شرۅکان زِ جان دید وژھس”ژیہ کتھے لٲگۍ تھم چنگہ پھیرۍ تراونۍ۔ نیرِ جل جل انہِ سرد آبہ تگارۍ، پتہ کرِ لیل۔” ہمسایہ زنانہ آسہ دم پھٹۍ، اونگجہ ژاپان۔ تام انۍ خۅرشہ سرد آبہ تگارۍ۔
جان دیدِ تل شُر تہ کوڈنس گرم آبہ تگارِ منز غۅطہ، اتہِ کوڈن تہ بورُن سرد آبہ تگارِ منز۔ اتہِ کڈتھ کٔرنس زنگن دۅن کمہ تام آیہ تھپھ تہ لجس گلناونہِ۔ خۅرشہ ہیوک نہ ژٲلتھ۔
"جان دیدی، متہ گلوتن۔ اوس نہ خدایس خۅش۔۔۔”
"ژھۅپہ، آیم خدا صابنۍ کۅلے۔”
جان دیدِ کور ترییہ ژورِ لٹہِ شرس یی۔ گرم آبہ سرد آبس، سرد آبہ گرم آبس۔ تتہِ کڈتھ ہوہس منز زنگو رٔٹتھ گلوُن۔ امس اوس پانس بتھس ٹھیچہ عرق وسان، زنتہ اندرہ توندرہ اوسس وہان۔۔۔ تام کٔر شرۍ سۅسرارے تہ اتھۍ سیتۍ دژن یکبارگی چخ۔۔۔ پیاں ں ں ں۔ یہ چخ بوزتھ ژاو اندرہ نیبر پریتھ اکس زو۔
"ہہ کولہ شیطانہ۔” جان دیدِ ژول ہکہ نیرتھ۔
"یہ اوستھ ڈام لوگمت۔ گلناوتھہ بییہ زنگہ رٔٹتھ۔ گژھ وۅنۍ چھے ازۍ کس ماجہ ہندۍ کنۍ معافی۔” یہ ونان ونان تروون ماجہ لرِ۔ امہ پتہ تروون زیوٹھ وۅشاہ، عرق وۅتھروون تہ رژھا گژھتھ کورن سۅ منہ اسناہ۔
صبحن گرہ کن واپس گژھان پرژھس ستارن "موجی ژیہ کونہ ہیوتتھ یمن خونرن بابن انتقام۔ شرس کونہ چیورتھ ہوٹ؟ ژیے ونیاتھ بہ ٲسس دپان یم گژھۍ میہ تل لگنۍ؟”
امہ وونس "میہ ہوت یمن قصاص، مگر ژیہ تگی نہ تہِ بوزن۔ ژہ ما چھکھ وارنۍ۔۔۔۔ تہ ستارس یُس وۅنۍ شیتن ووت چھہ نہ ونہِ تہِ بوزن تگان تمے یمن قصاص ہیوت تہ کیا ہیوت۔
(اگست 1956)
زمرے:افسانہ


text:
شاہ صٲب اوس موہنوۍ سندِ گھرہ کھسنہ کنۍ پننسے بنگلس منز نِنہ آمت۔ تمۍ کوٚڈ لینفہِ تل کلہ تہ پانس کھوورِ طرفہ کمرہ کس کونس ترٲون سٹووس پیٹھ سیوٚد نظر۔ گیس دانس […]
امین کامل سند افسانہ ” قصاص”
ستارہ ژاو وارہ کارہ شیتن، توتہِ چھس نہ بوزن تگان زِ میانہِ ماجے تمن مارہ واتلن میون مول مارنک قصاص ہیژاو تہ کیا ہیژاو۔ کتھ چھیہ وری واد پرانۍ ییلہ ترہ ترہ […]
فاروق مسعودی سند افسانہ "یا بار صاحبو”
فاروق مسعودی چھہ روایت شکن افسانہ نگار تہ یہے امیج ہیتھ آو سہ از برونہہ 40 ؤری نوجوانی منز کاشرِ افسانہ کس منظرنامس پیٹھ۔ امۍ کو٘ر کینہہ فضول سیکنڈ، نوش لب، کوہ […]
کلایمکیس (افسانہ) — محی الدین ریشی
ڈاکٹر انیس چھہ دۅہےہمراز صٲبس تازہ ناولہِ متلق پرژھہ گٲر کران تہ بوز ناونہ با پتھ تس زارہ پارہ کران تکیازِ تس چھہ باسان زِ امہِ ناولہ ہنز کہٲنی چھیہ تسنزِ زندگی […]
لغزش (افسانہ) — رحیم رہبر
پننہ جسمکۍ ناپاک انگ چھلان پییہ تس گِلہِ ہندس برونہہ پلوس پیٹھ نظر، یتھ رتہ سیتۍ چھِٹھ درامژ ٲس۔ تس آو ٲدیک سہ منظر بییہ اچھن تل۔۔۔تمۍ لوے گِلہِ بڈِ آلو ۔۔۔ […]
سنگر مالن پییہ پراگاش (افسانہ) – راجہ یوسف
راجہ یوسف احساسس ییلہ ززُر چھہ اژان فکرِ تہ عملہِ ہنزہ وتہ چھیہ شُروکراونہ یوان۔ انسان چھہ گاہے دۅلابن منز وۅتلان بۅڈان تہ گاہے سیکلین منز آب ژھٲرِتھ پانس تسلی دوان۔ احساس […]
شاٹہ ہون (افسانہ) – ہردے کول بھارتی
ہردے کول بھارتی وچھنہ تلہ اوس نہ اتھ بونہِ تیتھ خاص کینہہ یتھ غیر معمولی ونہو۔ کلین منز یہ تہِ اکھ کُلا۔ وۅنۍ گوٚو باڈو اوسس بوٚڈ تہ شہجار واریاہ گوٚن تہ […]
شینہ مہۍ (افسانہ) – محمد رمضان
محمد رمضان میدان کہ اکہِ اندہ نمودار گژھتھ پوٚک نوجوان الہ پلہ کلو میڑا تہ پکنک عادت نہ آسنہ کنۍ زن کھژس شانش۔ امۍ پرژھ مردیادمس «ہے ژہ کیا چھکھ گرا یپارۍ نیران […]
جوٚٹھ گوٚو پادشاہ (افسانہ) – ہردے کول بھارتی
ہردے کول بھارتی اکہِ دۅہہ آو دیس ہنگہ منگہ خیال زِ اسنس گوٚو واریاہ کال۔ دیس چھہ پانس اسُن خۅش کران، اوہ کنۍ گوس ہنا تشویش ہیو۔ ہنا کوٚرن سونچ تہ بنووُن […]
فار ایور ان لو ود یو (افسانہ) – شفیع شوق
شفیع شوق تھاوتن تکونہ کِس ہیرۍ مس کونس پیٹھ ۔۔۔ آ۔ یہ بہن۔۔۔ چھہ سخ کٲکۍ، داہ ؤری چھِس گمتۍ مانکُن بٔنِتھ پیٹھہ کنہِ بہت۔ یڈ تہِ گٔیہ پوٚزے، پتھ چھہ حد […]